
Oskus oma rahaga targalt ringi käia kuulub baashariduse nende erialade hulka, mida siiani oleme omandanud pigem kodus kui koolis, pigem vanemate 
eeskuju kui õpikutarkuse järgi. Erinevad säästmis- ja investeerimisvõimalused muutuvad üha keerukamaks ning rahaasjade planeerimise alusteadmiste 
mõistmiseks ja mõistlikuks kasutamiseks tuleb end kurssi viia nii matemaatika, ühiskonnaõpetuse, ajaloo kui majandusteooriaga. 


Käesolev finantsaabits ongi seesugune väärt abivahend nii õpetajale, lapsevanemale kui ka mis tahes eas õpilasele, aidates paremini mõista 
keerukavõitu finantstehete tagamaid ning nende rakendamist igapäevastes otsustes. 


Eesti majanduses pole kõik läinud alati ja ainult hästi. Tagasilöögid on ettevõtjate kõrval tabanud kümneid tuhandeid meie kaaskodanikke, olgu siis 
valesti arvestatud riski või nappide finantsalaste teadmiste tõttu. Haritud ja teadlik kodanik mõtleb kõik oma otsused paremini läbi, aidates seeläbi ka 
riigil vältida vigu, tehtust õppida ja kriisi mõjudest paremini taastuda. 


Loodan, et käesoleva raamatu abil kasvab üles põlvkond, kes oskab oma eelkäijatest nutikamalt rahaga ümber käia — sellest joovastusse sattumata ning 
samas suuri lüüasaamisi vältides. 


Sandra Lillemaa 


Noored Kooli programmi vilistlane 


Tallinna Kunstigümnaasiumi ühiskonnaõpetuse õpetaja 


Hea haridus on midagi enamat kui teadmiste kogum: see on eelkõige oskus elus hakkama saada, teadlikkus oma eesmärkidest ja nendeni viivatest 
teedest, võime ja tahe toimida ühiskonna täisväärtusliku liikme ja kohusetundliku kodanikuna. 


Finantsalased teadmised ja oskused on kahtlemata osaks heast haridusest, sest õpilaste edukas toimetulek iseseisvas elus on vahetult seotud nende 
arusaamisega rahaasjade toimimisest. Sõltumata elukutsest ja huvidest, peab iga inimene tegema valikuid, millest sõltub tema majandamise 
tulemuslikkus. Tõstes õpilaste teadlikkust finantsasjadest, saab iga õpetaja mõjutada majanduse arengut ning vähendada rahalistes raskustes olevate 
inimeste hulka ühiskonnas. 


Raul Malmstein 


Finantsinspektsiooni juhatuse esimees 


Rahaasjades arukate otsuste tegemiseks on vaja taustateadmisi — ükskõik, kas sõlmite kindlustuslepingut, avate hoiuse või taotlete pangalaenu. Kuna 
finantsteenuseid on palju ja nende tingimused erinevad, tasub sobivaima leidmiseks end teenuse sisuga kurssi viia. Selleks, et aidata inimestel mõista 
rahaasjade põhitõdesid, oleme loonud sõltumatu tarbijaveebi www.minuraha.ee, ning värskeim abivahend finantsteemade selgitamisel on käesolev 
»Finantsaabits“. 


Tee oma raha targaks! 


Andrus Alber 
NASDAA OMX Tallinna börsi juhatuse esimees 


Selleks, et homme majanduslikult toime tulla, peab täna tegema tarku otsuseid ja mõtlema kaugemale. Sihikindlalt ja läbimõeldult tegutsedes on meil 
kõigil võimalus säästes ja investeerides tagada nii endale kui oma lastele hea elujärg ning ka turvaline vanaduspõlv. Selleks on nüüd kõigil võimalus 
tarkust koguda ja tegutseda juba täna. 


Eessõna 


"Finantsaabits" on käsiraamat õpetajatele, kes annavad majandus- ja ettevõtlusõppe tunde või soovivad lülitada matemaatika, ühiskonnaõpetuse, 
inimeseõpetuse ja ka teiste ainete tundidesse elulisi ja igapäevaselt olulisi näiteid rahamaailmast, et parandada laste finantskirjaoskust. Raamat sobib 
lugemiseks ka kõigile teistele, kes tahavad oma isiklikke rahaasju targalt korraldada. 


Raamat annab teadmisi isiklike finantseesmärkide seadmisest, pereeelarve koostamise põhimõtetest, investeerimis- ja laenamisotsuste aluseks 
olevast matemaatikast, pankade, kindlustusseltside ja muude finantsasutuste pakutavate teenuste omadustest, pensionifondide ja väärtpaberiturgude 
toimimise alustest. Kogu seda teemaderingi ei ole raamatu mahu tõttu võimalik käsitleda kõigis peensustes, selle puuduse parandamiseks sisaldab 
raamat hulganisti viiteid detailsema või kiiresti muutuda võiva info asukohale. 


Käsiraamatu koostamise ajendiks sai finantskirjaoskuse temaatika ning majandus- ja ettevõtlusõppe lisandumine uude riiklikku õppekavasse. Paraku 
läheb õpikute ja e-õppematerjalide koostamisega veel aega, vajadus nende teemade kajastamise järele on aga suur juba praegu. Seda on näidanud 
majanduskriisi tõttu makseraskustesse sattunud tarbijate märkimisväärne hulk. Lisaks majandusolukorrast tulenevatele põhjustele — töökaotus, palga 
vähendamine — on paljudel juhtudel olnud probleemide põhjuseks iseenda maksevõime ülehindamine ning oskamatus kulusid juhtida. Selles raamatus 
esitatud teadmiste ja põhimõtete rakendamine aitab inimesel rahamaailma võimalusi enda heaks tööle panna ja vähendada rahalistesse raskustesse 
sattumise ohtu. 


1 Raha ja rahaasjade planeerimine 


1.1 Isiklik puhasväärtus 


1.2 Puhasväärtuse leidmine 


1.3 Rikkuse viis astet 


1.4 Eelarve ja finantsplaan 


1.5 Eelarve ja finantsplaani koostamine 


1.6 Hädareserv 


1.7 Sotsiaaltoetused 


1.8 Pensionisääst 


1.9 Elukaar 


1.10 Pöördelised elusündmused 


1.11 Rahaasjade juhtimise menukid 


"Me ei jõua seda sulle osta!" 

"Me oleme rahahädas!" 

"Meil on raha vähe... No hea küll, aga see on viimane kord! 

"Meil ei ole selleks raha... Või olgu peale, emme krediitkaardil on veel vaba limiiti." 
"Olgu, minu lapsel peab olema õnnelik ja muretu lapsepõlv!" 


Küllap on mõnda samast lauset kuulnud oma vanemate suust paljud lapsed, kes on nurunud vanematelt mänguasja, uut telefoni, iPodi, moerõivaid... 


Hinnasilt külge: kolm maa pealetoovat küsimust teismelisele 


Kui palju raha nõuab omaette elamine? 
Kui suurt sissetulekut läheb vaja, et elada sinu unelmate elu? 


Millistes ametites ja haridusega teenib sinu unelmate eluks vajaliku sissetuleku? 


Kõige õigem vastus niisugustes olukordades oleks hoopiski: "Vaatame, kas see mahub meie eelarve piiridesse." Lapse ostusooviga saab nõustuda 
vaid siis, kui selle hinnaks pole kokkuhoid iseenda kõhu või tervise arvelt või mõtlematute laenude võtmine. Vanemad teeksid oma elu kergemaks, kui 
nad ei väldi rahaasjade arutamist lapse kuuldes, vaid tõmbavad teda vastavatesse aruteludesse pidevalt kaasa. Siis on väiksem oht, et keeldumine 
tekitab teismelises tormi. Kool saab vanemate elu kergendada, õpetades lapsi oma soovidele hinnasilte külge panema ja mõtlema rahaasjadele 
pikemas perspektiivis kui "nüüd ja praegu". 


1.1 Isiklik puhasväärtus 


Lewis Carrolli raamatus "Alice imedemaal" peavad Alice ja Kass maha järgmise vestluse. 


"Kas sa ei tahaks mulle ütelda, kuhupoole ma siit peaksin minema?" küsis Alice. 
"See sõltub suuresti sellest, kuhu sa tahad välja jõuda," ütles Kass. 

"Mulle on enam-vähem ükskõik, kuhu — " vastas Alice. 

"Siis ei ole tähtis, kuhupoole sa lähed," sõnas Kass. 

" — kui ma ikka kuskile jõuan," lisas Alice seletuseks. 

"Oh, selle peale võid kindel olla,” ütles Kass, "kui sa ainult kõnnid küllalt kaua.” 


- Tõlkinud Jaan Kross, kirjastus Eesti Raamat, Tallinn, 1971. 


Vähe leidub inimesi, kellel rahaasjus on enam-vähem ükskõik, kuhu välja jõuda — olgu siis avalikult, salamisi või eneselegi tunnistamata, lõviosa inimesi 
unistab muuhulgas või päris esimeses järjekorras ikka oma materiaalse heaolu parandamisest. See tähendab — liikumisest ühes kindlas suunas, mitte 
ükskõik kuhu. 


Isiklike rahaasjade juhtimise suund on õige, kui see viib inimest suurema rahandusliku sõltumatuse poole. Sellel teel kaugele jõudnud inimene ei pea 
näiteks paaniliselt kartma töötuks jäämist, sest tal on kõrvale pandud summa, mis võimaldab mõnda aega katta kõiki vajalikke kulutusi ka ilma jooksva 
sissetulekuta. 


Enda või teiste jõukust kalduvad inimesed enamasti mõõtma sissetulekute suuruse (palga, ettevõtlusest saadava tulu jms) või väliste atribuutide 
(eluaseme, auto, rõivastuse, vaba aja veetmise harjumuste jne) järgi. Nende näitajate põhjal saab inimese jõukuse kohta tõesti üht-teist järeldada, aga 
võib ka täielikult eksida. Esiteks, läbimõtlematu kulutamise korral kaob isegi suur sissetulek kiiresti olematusse. Teiseks, ajutiselt on silmatorkavalt palju 
võimalik tarbida ka võõra raha (s.o laenude) eest. 


Sissetulekust ja välistest atribuutidest õigem rikkuse mõõdupuu on puhasväärtus, mis näitab, kui palju vara jääb inimesele alles pärast kõigi tema 
võlgade tasumist. Üldjuhul on suure puhasväärtusega niisugune inimene, kes teenib palju, aga kulutab oma teenistusega võrreldes vähe. Teisiti öeldes — 
elab alla oma võimaluste. 


Eelnevat väidet, et rikkuse hindamine välise sära põhjal viib sageli eksiteele, saab testida näiteks Äripäeva rikaste TOP 500 edetabeli põhjal. Küsige 
õpilastelt, kes on nende arvates Eesti rikkamad inimesed, ja laske neil seejärel kõrvutada oma arvamust TOP 500 nimekirjaga. Lahknevused tulevad 
tõenäoliselt märgatavad, sest väga suur osa TOP 500 rikastest on laiale avalikkusele peaaegu tundmatud, madalat profiili hoidvad isikud. (Märkus: 
rangelt võttes on Äripäeva TOP 500 koostamise metoodika puudulik, kuid samas on siiski tegu kõige usaldusväärsema edetabeliga, mida eraisikute 
jõukust iseloomustavate nappide avalike andmete põhjal ja mõistliku aja- ning rahakuluga kokku panna saab.) 


1.10 Pöördelised elusündmused 


Rahandusliku elukaare kirjeldamise järel vajavad eraldi esiletoomist ka mõned isikliku elu sündmused (esimene töö või oma äri alustamine, maja või 
korteri ostmine, abiellumine, lapse sünd, lahutus), sest nad muudavad inimese sissetulekute ja väljaminekute iseloomu põhjalikult ja alati mitte päris 
iseenesestmõistetavas suunas. 


Tööleasumine parandab kõigi eelduste kohaselt inimese finantsolukorda. Erandiks võivad olla juhtumid, kus tööleasumisega kaasneb vanematest 
lahkukolimine. Sellisel juhul tuleb inimesel endal hakata kandma kõiki kulusid, mis varem olid vanemate õlul (kommunaalkulud, osalt toidukulud jms). 
Mõned lisakulud võivad tulla ka garderoobi täiendamisest — näiteks võib juhtuda, et kooli ajal piisas üksnes teksadest, nüüd aga nõuab amet korralikke 
ülikondi või kostüüme. 


Palgatööl käimise asemel oma äri alustamine annab juurde vabadust (keegi ei sunni teid enam ületunde tegema, nüüd teete te seda vabatahtlikult), 
kuid võtab ära sissetuleku stabiilsuse (varem sai oma tööandjalt nõuda töölepingus lubatud palka, nüüd on sissetulek täpselt nii suur, kui äri sisse toob). 
Teiseks võtab inimene ettevõtjaks hakates enda kanda terve hulga riske, millega tal palgatöölisena pistmist ei olnud. Olenevalt äri iseloomust ja 
mastaapidest tasub mõelda mitmesuguste ettevõtlusega kaasnevate riskide katmiseks mõeldud kindlustuse ostmisele (kasulikuks võivad osutuda 
vastutuskindlustus, äri katkemise kindlustus jms). 


Kooselu alustamise või abiellumise järel on võimalikud kaks täiesti vastupidist stsenaariumi. Võib juhtuda, et mõned kulud saab kahe peale ära 
jagada, või siis vastupidi — lisaks endale tuleb hakata ülal pidama veel üht inimest. Arusaamatuste vältimiseks on mõistlik enne kooselu alustamist 
selgeks teha ka see, millised on partneri finantseesmärgid ja -harjumused. Samamoodi on tark läbi arutada mõlema poole finantsseis: sissetulek, 

säästud, laenud, kindlustus. 


Kooselu/abielu alguses võivad rahaküsimused küll näida madalalt materiaalsetena, kuid paljude inimeste kibedad kogemused näitavad, et nende 
ignoreerimine võib hiljem valusalt kätte maksta. 


Näiteks lahutus võib inimese varalist seisu kõvasti muuta sõltuvalt sellest, kuidas jagatakse abielu kestel soetatud vara. Kui abielupaar on rahalises 
mõttes jõudnud heale järjele, aga abielludes jäid rahaasjad selgeks rääkimata, võib juhtuda, et märkimisväärne osa lagunenud perekonna varast rändab 
hoopis juristide taskusse. Samuti võib lahutus tekitada suure sularahavajaduse, kui abikaasa käest tuleb välja osta osa ühisvarast (näiteks osa korterist 
või majast). 


Lapse sünd ei ole tavaliselt sama prognoosimatu sündmus kui abiellumine või lahutus. Selleks sündmuseks valmistudes tasub juba eelnevalt välja 
uurida, milliseid toetusi on vanematel õigus pärast lapse sündi riigilt saada. Samuti on võimaluse korral mõistlik oma sissetulekust lapse esimesteks 
eluaastateks raha kõrvale panna, et vanemahüvitise lõppedes poleks vältimatut vajadust kohe täiskoormusega tööle minna. Lapse sünd tähistab ka seda 
hetke, millest alates muutub oluliseks elukindlustuskaitse olemasolu. 


1.11 Rahaasjade juhtimise menukid 


Rääkides isiklike rahaasjade juhtimisest ja planeerimisest, ei saa mööda minna selleteemalistest menuraamatutest. Eestis on nendeks eelkõige Robert 
Kiyosaki teosed "Rikas isa, vaene isa", "Rahavoo kvadrant" ja teised, mille ümber Kiyosaki on ehitanud terve tööstuse: lauamängud, koolitused, 
klubiüritused. Kõik see toimib ka Eestis, kus 2010. aasta kevadel püstitati koguni osalejate maailmarekord Kiyosaki-komplekti kuuluva lauamängu 
Cashflow mängimises. 


Kiyosaki raamatud võib liigitada motivatsioonikirjanduse valda. Paljuski propageerivad tema raamatud samu põhitõdesid nagu pool sajandit varem 
kirjutatud rahajuhtimismenukid, millest seniajani uustrükke avaldatakse: Napoleon Hilli "Mõtlemist muutes rikkaks. Rikastumise käsiraamat" (avaldatud 
ka eesti keeles) ja George Samuel Clasoni "The Richest Man in Babylon". Samast žanrist on Kiyosaki kaasaegse Burke Hedgesi "Mõistujutt 
torujuhtmest. Kuidas igaüks võib oma palga ülejäägist ehitada kaasaegse torujuhtme" (samuti eesti keeles ilmunud). 


Kiyosaki propageeritav rahaasjade korraldamise filosoofia on pälvinud üsna palju kriitikat: väidetakse, et see kütab algajates investorites üles liiga suuri 
ootusi, julgustab neid tegema liiga riskantseid investeeringuid (eriti kinnisvarasse), pisendab põhjendamatult hariduse olulisust. Paljugi Kiyosaki 
soovitatust ei toimi nii universaalselt, kui näidata üritatakse. 


Rohkem kui inspireerivate üksikjuhtumite kirjeldamisel põhinev menuk on Thomas J. Stanley ja William D. Danko raamat "Naabermaja miljonär" (sellelgi 
on mitu järjeraamatut, mida küll pole eesti keelde tõlgitud). Stanley ja Danko tähelepanekud ja soovitused, millest näete valikut järgmisel leheküljel, 
põhinevad paari aastakümne jooksul läbi viidud arvukatel intervjuudel Ühendriikide miljonäridega (alguse said need soovist õppida, kuidas miljonäridele 
paremini turundada). 


Ka Danko ja Stanley raamatud on pälvinud kriitikat, kuigi palju vähem kui Kiyosaki omad. Põhiline puudus on nende järelduste aluseks olevatele 
intervjuudele omane "ellujäämiskalle" — üldistused põhinevad iseennast üles töötanud ja miljonäriks saanud inimeste jutul (s.t üksnes "ellujääjate" 
kogemusel), teadmata on aga, kui paljudel samasugust käitumismalli järginud inimestest pole miljonäriks saada õnnestunud. 


Teisisõnu, elu on keerulisem ja mitmekesisem, kui rahandusliku eneseabi raamatute põhjal tavaliselt tundub. Finantsplaneerimine, säästmine ja 
säästude mõistlik investeerimine aitavad inimesel liikuda rahandusliku sõltumatuse poole, kuid isegi parimate nõuannete järgimisel ei ole 
sajaprotsendiliselt tagatud, et soovitud tulemus alati ja kindlasti saavutatakse. Rahamaailm on tõenäosuslik, mitte ettemääratuse maailm. Aga ühtede 


tegevuste puhul on soovitud tulemuse saavutamise tõenäosus suurem kui teiste puhul. 


Mida naabermaja miljonär ei tee (vähemalt enne miljonäriks saamist): 


Tähelepanekuid isiklike rahaasjade juhtimise teemal kirjutatud menuraamatutest. 


= Eiosta uhiuut autot, sest miks peaks terve mõistuse juures olev inimene maksma täisjaehinna vara eest, mille väärtus ajas kiiresti langeb. 
Müügiplatsilt väljasõitmine tähendab auto turuväärtuse langust keskmiselt 11% võrra, hindab autoostjatele mitmesuguseid asjalikke 
nõuandeid jagav USA internetiportaal www.edmunds.com. Esimesel viiel aastal langeb auto väärtus 15—25% aastas ning viie aasta pärast on 
tema väärtus 37% uue auto hinnast. 


» Ei jäta krediitkaardi saldot miinusesse kauemaks, kui on intressivaba periood. Krediitkaarti miinusesse lasta on mõtet ainult neil, kes 
naudivad vaene olemist. Ei tohi osta asju, mille eest ei suuda maksta kohe, võlgu võtmata. Selliste ostude kuhjumisel võib aastane intressikulu 
küündida lõpuks isegi sadadesse eurodesse. 


= Ei käi regulaarselt restoranides söömas. Väljas söömine on toidu kodus valmistamisest mitu korda kulukam. Regulaame väljas söömine 
tähendab, et toidule kulub aastas mitu tuhat eurot rohkem kui põhiliselt kodus einestamise korral. 


» Ei käi tihedattläbi laristajatega. On võimatu raha säästa, veetes sageli aega inimeste seltsis, kes armastavad raha kiiresti laiaks lüüa. 


Ei maksa täit jaehinda brändirõivaste eest. Rõivaste ostult saab hõlpsasti säästa sadu eurosid aastas, kui osta neid allahindluste ajal. Eriti 
suure efekti saab, kui ei pea oluliseks rõivaste brändi. 


Ei hoia raha arvelduskontol. Arvelduskontol ei teeni raha tavaliselt peaaegu üldse intressi. Rikkust kasvatav tee on raha paigutamine 
investeerimisfondidesse, aktsiatesse, tähtajalistele hoiustele, kinnisvarasse... (mõeldes seda teha pikaajaliselt ehk rohkem kui viie aasta 
perspektiivis). 


Ei osta uut eset, kui vana pole katki. Asju parandada on sageli oluliselt odavam kui uusi osta. 


Ei tee impulssoste. Impulssostud tähendavad raha raiskamist ja täidavad kodu träniga, mida ei kasutata. Õige ostutaktika on järgmine: nähes 
poes midagi, mis meeldib, lahkud ostu tegemata, lased päeva või paar mööda minna, ja kui see asi tundub endiselt ostuväärsena, tasub ta 
võib-olla tõesti ära osta. 


Ei kuluta aega mõttetutele tegevustele. Üteldakse, et aeg on raha. Tegelikult on aeg veelgi tähtsam — aeg on elu. Raisates aega, raiskad elu. 


Ei keskenda kogu oma tähelepanu eesmärgi saavutamist takistavatele teguritele. Kui mõelda põhiliselt takistustele, kaob finišilint silmist ja 
finišisse jääbki jõudmata. 


Ei teeni kogu oma tulu palgatööga — kaalutletult säästes ja investeerides on aja jooksul loodud varade portfell, mis annab arvestatavat tulu. 
Kes ei pane oma raha tegema raha, ei saa kunagi jõukaks. 


1.2 Puhasväärtuse leidmine 


Puhasväärtuse arvutamisel võetakse varana arvesse finantsvara ehk lihtsamalt öeldes säästud (raha pangakontodel, väärtpaberid jms), kinnisvara ja 
muu ajas püsiva või kasvava väärtusega vara. 


Säästud (hoiused, investeerimis- ja pensionifondide osakud, aktsiad jms) võib puhasväärtuse arvutamisel arvesse võtta täies ulatuses, sest need ongi 
mõeldud just selleks, et katta erakorralisi väljaminekuid või kompenseerida regulaarse sissetuleku vähenemist. Elu- ja pensionikindlustus on samuti 
sääst (erinevalt vara- ja õnnetusjuhtumikindlustusest) selles ulatuses, mida elukindlustusselts lepingu kohesel lõpetamisel maksaks. 


Kellel on kinnisvara — eluase, maa-, metsa- või põllutükk — saab kirja panna ka selle väärtuse. 


Vallasvara — autot, kodumasinaid, riideid jms — ei ole üldjuhul õige puhasväärtuse hulka arvestada. Erandi võib teha see, kes on pandimajade tihe klient 
või armastab kasutatud asju osta, ma ja vahetada. Ka niisugusel juhul on vallasvara õige arvesse võtta üksnes siis, kui inimene on veendunud, et suudab 
vajadusel saada aastaid hakkama ilma maha müüdud auto, külmkapi või ülikonnata, ega pea uusi asemele ostma. 


Võlgade all paneme kirja pangast (näiteks eluaseme ostuks või tarbimiseks), liisingufirmast, sõbralt, tuttavalt või kiirlaenufirmast võetud laenud, samuti 
kauplusest järelmaksu või krediitkaardiga ostes tekkinud võlad. 


Puhasväärtuse arvutamine 


Säästud (sularaha, hoiused, fondiosakud, aktsiad, elukindlustus) + EUR 
Kinnisvara + EUR 
Vallasvara, millel on püsiv väärtus ja mida pole vaja asendada + EUR 
Võlad - EUR 
KOKKU Minu puhasväärtus = EUR 


Mida vanem ja mida suurema sissetulekuga on inimene, seda rohkem peaks tal olema kogunenud sääste ning muud püsiva väärtusega vara, ja seda 
suurem peaks olema tema puhasväärtus. Miinusmärgiga puhasväärtus näitab, et inimene ei ole veel rahaliselt jalgu alla saanud. Alla 30-aastaste puhul 
on see enamasti arusaadav, sest neil on säästude kogumiseks olnud veel vähe aega, le 30-aastaste puhul enam sageli ei ole. 


1990. aastate lõpus USA-s bestselleriks saanud ja ka eesti keelde tõlgitud raamatu "Naabermaja miljonär: rikaste hämmastavad saladused" autorid 
William D. Danko ja Thomas J. Stanley soovitavad puhasväärtuse taseme hindamiseks järgmist rusikareeglit. 


1. Liitke kokku oma aastane maksude-eelne puhastulu kõigist allikatest: palk, dividendid, intressitulu, autoritasud jne. Siin on õige arvesse võtta 
üksnes korduva iseloomuga tulusid. Kindlasti on selliseks tuluks palk, samuti tulud ettevõtlusest ja investeeringutelt, aga mitte pärandus. 


2. Korrutage maksude-eelne puhastulu oma vanusega. 
8. Jagage korrutis kümnega. Saadav tulemus ongi teie eas ja sissetulekuga inimese puhasväärtuse soovituslik minimaalne tase. 


4. Kui teie tegelik puhasväärtus on eelmise tehtega saadud numbrist üle kahe korra suurem, olete tubli rikkuse koguja. Kui see on eelmise tehtega 
saadud summast alla poole, olete liiga suur kulutaja. 


Maksude-eelne, mitte maksudejärgne tulu (s.o bruto-, mitte netotulu) on Danko-Stanley rusikareeglis aluseks sellepärast, et igas riigis leidub 
maksusoodustusi, mis võimaldavad inimestel säästa ja investeerida maksuvabalt või vähemalt maksude maksmist edasi lükates (ka Eestis — lihtsaim 
viis selleks on kasutada investeerimiskonto raamistikku, millest tuleb pikemalt juttu edaspidi). Jõukad inimesed on eriti osavad niisuguseid võimalusi ära 
kasutama. 


Võrdluseks ja taustainfoks: uuringu World Wealth Report hinnangul oli maailmas 2009. aasta seisuga umbes 10 miljonit dollarimiljonäri, neist Euroopas 3 


miljonit ehk rohkem kui kahe Eesti jagu. Dollarimiljonäriks loeti selles analüüsis inimene, kel on sääste üle ühe miljoni dollari. Säästude hulka ei 
arvestatud esmast eluaset, s.t maja või korterit, kus inimene elab. Ultrarikkaid — inimesi, kellel on sääste rohkem kui 30 miljoni dollari väärtuses — oli 
maailmas selle uuringu järgi ligikaudu 93 000, neist Euroopas 21 000. Teades, et maakeral elab ligi 7 miljardit inimest, saab ütelda, et ligikaudu 0,14% 
ehk 1/70 0000 maakera elanikkonnast on dollarimiljonärid. 


Jooksva aastasissetuleku järgi võimaldab inimesel ennast globaalsesse konteksti asetada kalkulaator veebilehel www.globalrichlist.com. Sisestades 
oma aastasissetuleku, saate vastuseks, kui suur osa maakera elanikkonnast teenib aastas teist rohkem. Näiteks 20 000-eurose aastasissetulekuga 
inimene kuulub inimkonna jõukama kümnendiku hulka. Et kuuluda jõukamasse veerandisse, on vaja kõigest 1200-eurost aastasissetulekut. 


Näide 


25-aastase Mihkli igakuine brutopalk on 1000 eurot, aastane brutopalk seega 12 000 eurot. Tal on ka väike, 5000 euro suurune börsiaktsiate 
portfell, mis on viimasel paaril aastal andnud dividendide näol jooksvat tulu ligikaudu 200 eurot aastas. Mihkli puhasväärtus võiks nendele 
andmetele tuginedes olla (12 000 + 200) /10 = 1220 eurot. 


Tegelikult on ta puhasväärtus 5000 eurot (juba nimetatud aktsiaportfell turuväärtusega 5000 eurot; kinnisvara Mihklil ei ole — ta elab üürikorteris). 
Kuna 5000 eurot on soovituslikust näitajast (1220 eurot) üle nelja korra suurem, võib ütelda, et Mihkel on tubli rikkuse koguja. Tõsi küll, tema 
investeerimisportfell on jääk 10 000 eurost, mille vanemad olid talle aastate jooksul kõrgkooliõpingute tarvis kõrvale pannud. Mihkel oskas ülikooli 
läbida seda summat lõpuni ära kulutamata. 


1.3 Rikkuse viis astet 


Inimeste rikkuse ja rahandusliku tugevuse hindamiseks on mõned finantsnõustajad kasutusele võtnud järgmise viieastmelise skaala. 


Rikkuse esimesele astmele on jõudnud inimene, kelle sissetulek võimaldab hoida praegust elujärge soovitud tasemel ja säästa küllalt raha pikaajalisteks 
eesmärkideks (nagu laste saatmiseks ülikooli, iseenda pensionipõlveks). 


Rikkuse teisele astmele jõudnud inimene on suutnud säästa nii suure summa, et selle investeerimisest saadav tulu katab ka säästmisvajaduse. See 
tähendab, et ta võib säästmise lõpetada ning selle võrra suurendada jooksvaid kulutusi. 


Kes siiski jätkab säästmist, liigub rikkuse kolmanda astme poole. Rikkuse kolmandale astmele jõudnud inimene on kogunud nii palju raha, et selle 
investeeringutelt saadav tulu katab kõik vajalikud väljaminekud nii praegu kui ka tulevikus. Teisisõnu on niisugusel inimesel valida, kas jätkata 
töötegemist või pühenduda hobidele. 


Rikkuse neljandale astmele jõudnud inimese võimalused on veelgi avaramad: ta võib märkimisväärselt suurendada oma jooksvaid kulutusi. Kes sellel 
astmel oma elustiili luksuslikumaks muuta ei soovi, kasvatab säästusid edasi, sest ei suuda kogu oma kapitali juurdekasvu ära kulutada. Ta liigub 
rikkuse viienda astme poole. 


Rikkuse viiendal astmel olijal on nii palju raha, etta ei suuda seda parimagi tahtmise korral kunagi ise ära kulutada — tõenäoliselt loob ta juba oma eluajal 
või loovad pärijad hiljem märkimisväärse suurusega heategevusliku sihtkapitali (nagu Eestis on näiteks Aadu Luukase Sihtasutus). 


Ilmselt panite tähele, et rikkuse astmete kirjeldused ei sisaldanud ühtki numbrit. Sellepärast, et "vajalikud väljaminekud" on suhteline mõiste. Ühel on need 
suuremad, teisel väiksemad, vastavalt sellele on erinev ka säästude summa, millega võib ennast rikkuse esimesele, teisele või kolmandale astmele 
paigutada. 


Kerge pole esimesi astmeid pidi ronida sellegipoolest, sest kaasaegne massimeedia on muutnud meie "naabriteks" — meie elustiilivalikute mõjutajaiks 
— staarid, kelle sissetulekud on "tavalise" inimese omadest mitte paarkümmend protsenti, vaid mitu või isegi mitukümmend korda suuremad. Kui 
kujundada oma tarbimissoovid ja -standardid selliste "naabrite" järgi, on lihtne ennast lõhki laenata või haigeks töötada. 


1.4 Eelarve ja finantsplaan 


Rahandusliku sõltumatuse poole aitab püüelda isikliku eelarve ja finantsplaani koostamine. See on viis, kuidas inimene saab ise kaasa rääkida oma 
tuleviku kujundamises. Loomulikult ei lähe kõik alati plaanide kohaselt, aga nagu on öelnud kunagine Suurbritannia peaminister Winston Churchill, läheb 
neil, kes plaane teevad, paremini kui neil, kes ei tee, olgugi, et plaanidest harva kinni peetakse. 


Eelarve ja planeerimine on tähtis neilegi inimestele, kellele tundub rahandusliku sõltumatuse eesmärk liiga kõrgelennuline. Näiteks võib plaani 
puudumisel juhtuda, et inimesel ei jätku mõne hädavajaliku kauba või teenuse jaoks enam raha, sest ta kulutas selle pärast palgapäeva läbimõtlematult 
teise- ja kolmandajärgulistele asjadele. Eriti halval juhul võib selline isik võtta palgale abiks kõrge intressiga laene, mis söövad nüüd ära ka osa järgmise 


1.5 Eelarve ja finantsplaani koostamine 


Abivahendeid eelarve ja finantsplaani koostamiseks 


www.minuraha.ee » Kalkulaatorid » Pere-eelarve vorm 
www.minuraha.ee » Kalkulaatorid » Säästmise kalkulaator 


www.minuraha.ee » Kalkulaatorid » lgapäevaste pisikulude kalkulaator 
www.kalkulaator.ee » Universaalne säästukalkulaator 
www.kalkulaator.ee » Säästude tulevikuväärtuse kalkulaator 


Esimene samm isikliku finantsplaani koostamisel on eesmärkide paikapanemine. Kõigepealt tähtsuse järjekorras põhieesmärgid — hädareservi 
moodustamine (reserv, mida saab kasutada, kui tekib ootamatu ja vältimatu vajadus teha suuremaid kulutusi seoses iseenda või oma varaga — 

arstiabiks, auto või katuse remondiks vms), pensionisäästu kogumine. Neile järgnevad lisaeesmärgid: sissemakse kogumine oma kodu ostuks, 
säästmine või laenu võtmine mingite suuremate kestuskaupade soetamiseks, raha kogumine laste ülikoolisaatmiseks, puhkusereisiks vms. 


Eesmärgid — olgu see siis "korteri omafinantseeringu osa kolme aasta pärast, 15 000 eurot" või "üheotsapilet Austraaliasse ühe aasta pärast, 1000 
eurot" või midagi muud — tuleb ümber arvestada igakuisteks makseteks. Omafinantseeringu eesmärk tähendab, et iga kuu tuleb kõrvale panna ca 417 
eurot (15 000 eurot / 36 kuud; lihtsuse mõttes ei arvestanud me siin, et säästetud summad võivad teenida ka intressi), lennupileti eesmärk aga 83,4 eurot 
(1000 eurot / 12 kuud). 


Teine samm on eelarve koostamine: tulude ja kulude kõrvutamine. Kulutused on otstarbekas jagada hädavajalikeks ning valikulisteks. Hädavajalikud on 
toidukulud, korteriüür, hügieenikulud, mõnedel inimestel kulud ravimite ostuks jms. Nende kulutuste vähendamine võib halvemal juhul tähendada ohtu teie 
tervisele. 


Hädavajalik on veel laenu ja laenuintresside tasumine. Laenu tasumata jättes riskime laenuga ostetud varast või laenu tagatisest ilmajäämisega või laenu 
käendajaks olevate inimeste viha alla sattumisega. Hädavajalikud võivad olla tegelikult ka kahjukindlustusmaksed ja õnnetusjuhtumikindlustusmaksed, 
viimased eriti juhul, kui meie sissetulekust sõltub mõnede teiste inimeste toimetulek. 


Valikulised kulutused on vaba aja sisustamise kulud, reisikulud jms. Teatud piirini on valikulised ka majapidamiskulud, garderoobikulud ning kulud 
kestvuskaupadele. Valikulisi kulusid saame vähendada oma elu, tervist ja tulevikku ohtu seadmata, kuigi vähendamine ei ole alati meeldiv. 


Tulude poolel on enamikul inimestel töötasu, osal võib olla ka mõni riigipoolne toetus, tulud olemasolevatest investeeringutest või ettevõtlusest. Tulude 
poolel oleks mõistlik arvestada võimalusega, et sissetulekud võivad aja jooksul muutuda, aga mitte ainult tõusu, vaid mõnikord ka languse suunas. 


Kui tulud ületavad jooksvaid kulusid, saame asuda kolmanda sammu juurde: vaadata, kui palju finantseesmärke on võimalik ülejäägist täita. 


Kui eelarvel ülejääki pole või see on liiga väike, võiks kõigepealt ette võtta kulude ülevaatamise. Vähe on inimesi, kelle kõik kulutused on viimseni 
ratsionaalsed. Enamikul on mõningaid harjumusi, mis võrduvad raha tuuldepildumisega. Need leiab üles mõnenädalase või -kuulise kulutuste jälgimise ja 
analüüsimisega. Tõenäoliselt saab vähemalt osa neist teatud enesekontrolli korral säästuks pöörata. 


Kulutuste jälgimine ei tähenda tingimata kõigi ostutšekkide alleshoidmist ja kulutuste kaustikusse või arvutisse märkimist. Kes tasub suurema osa ostude 
eest deebet- või krediitkaardiga, näeb kulutatud summasid ja kulutuste tegemise kohti ka pangaväljavõttel. Mõne panga intemmetilehel saab kasutaja 
seadistusi kohaldada, analüüsimaks just isiklikku eelarvet. 


Kes võtab välja palju sularaha kõikvõimalike pisiostude eest tasumiseks, võiks täpsemalt uurida-analüüsida ka neid kulutusi, sest just nende arvelt võib 
mõnel juhul kokku hoida üsna märkimisväärse summa. 


Otsides võimalusi valikuliste kulutuste kärpimiseks, tasub mõelda, kas asi (tegevus), millele raha kulub, on tõesti seotud teie sisemiste soovide ja 
unistustega või on see peale surutud väljastpoolt — reklaami, meedia või ümbritsevate inimeste poolt. Enamiku n-ö sissesöödetud soovidest tulenevaid 
kulutusi võib julgelt ära jätta — need ei anna teie heaolule midagi juurde, vaid võtavad hoopis ära, sest takistavad rahalise sõltumatuse suurendamist. 


Kui kuludest on kriitilise pilguga üle käidud, võib ette võtta tulud — kas neid on võimalik suurendada näiteks lisatöö võtmise või töökoha vahetamisega 
tasuvama vastu. 


Nimetatud sammude järel jääb jooksvate kulutuste kõrval loodetavasti raha üle ka juba kaugemate finantseesmärkide poole pürgimiseks. Vähemalt 
mõneks eesmärgiks. Finantsplaani koostamise viimase sammuna tuleb välja valida kõige sobivamad vahendid nende eesmärkide saavutamiseks: 
valida, kuhu säästud paigutada, millist laenu võtta ja kui pikaks ajaks jms. Sellest tuleb pikemalt juttu meie raamatu järgmistes osades. 


Pere-eelarve vorm 


Palk (pärast makse) 
Pension 

Toetused ja abirahad 
Tulud investeeringutelt 
Renditulu 


Tulud kokku 


Toiduained 
| Tööpäeva lõunad 
| Muu väljas einestamine 
| — Alkohol 
Vesi | "Tubakatooted 
Prügivedu 
Muud kommunaalkulud 
Telefon, internet, TV 
Mobiiltelefon 


Majapidamistarbed | 
Valveteenused  Raamutud, muusika, filmid 
Puhastusteenused “Meelelahutusüritused 
Kodu ja aia hooldamine | Reisimine 
Sisustus Sport 
Ajakirjad, ajalehed Hobid 

|| 


EUR Kokku 


Autoliising | . Riided 
Kaskokindlustus | Jalanõud 
Liikluskindlustus | Juuksur 
Parkimine | Iluteenused 
Kütus | Terviseteenused 
Autoparandus ja -hooldus | 

Ühistransport ll asd 

Kokku EUR Kokku 


Lapsehoidja, lasteaiatasu | | Õppelaen 

Õppemaks | / Eluasemelaen 

Trenn, huviring Tarbimislaen 

Kooliasjad | Järelmaks 

Koolitoit | Krediitkaardi tagasimaksed 
Riided jä — Elukindlustus 
Mänguasjad, taskuraha | Kodukindlustus 


EUR Kokku 
Ravimid - Kingitused 


Visiiditasud | - Annetused 
Hambaarst | , Lemmiklooma(de)ga seotud kulud 


| 
EUR Kokku 


Kulud kokku 
TULUD KOKKU 


Võib-olla on teil tekkinud küsimus, miks alustada finantsplaneerimist kaugemate eesmärkide paikapanemisest, kui võiks kõigepealt koostada eelarve ja 
selle põhjal otsustada, millisteks eesmärkideks raha jätkub. Viimasel juhul oleks ju tööd soovide ja eesmärkide tuludega vastavusseviimisel vähem. 
Põhjus on lihtne: hädareservi loomine ja pensionisäästu kogumine on vähemalt sama vajalik kui hädavajalike jooksvate kulutuste katmine. Kuna enamikul 
inimestel tuleb kulutamine välja loomulikumalt kui säästmine, tuleb säästmisele suunatud tegevused asetada finantsplaanis alati kesksele kohale — muidu 
need ununevad ja inimene jääbki elama peost suhu, palgapäevast palgapäevani. 


1.6 Hädareserv 


Finantsplaani üks põhieesmärk on hädareservi moodustamine. Üks osa inimese säästudest peaks olema alati kiiresti ja suurte kahjumiteta 
kättesaadav — sissetuleku ajutise katkemise kompenseerimiseks või ootamatute ja vältimatute kulutuste katmiseks. Ravikindlustus ja töötuskindlustus 
igakord hädast välja ei aita, samuti ei aita igas olukorras õnnetusjuhtumi-, reisi- või kahjukindlustus. 


Ideaalis peaks hädareserv olema seda suurem, mida kõikuvam on sissetulek ja mida suurem töö kaotamise võimalus (vt tabelit). Paraku on just kõikuva 
sissetulekuga inimestel kõige raskem vajaliku suurusega hädareservi kokku saada. Aga püüdma nad peaksid, sest reservi olemasolu tähendab enese 
vabastamist ühest olulisest stressiallikast. 


Hädareservi soovitatav suurus 


Umbes kolme kuu jooksvaid Kui teie töö ja sissetulek on stabiilse iseloomuga ja/ või kui teil on lähedasi sõpru ja sugulasi, kellelt on võimalik 
kulutusi kattev mõneks ajaks raha laenata. 

Umbes kuue kuu jooksvaid Kui teie töö ja sissetulek ei ole päris kindlad ja/ või kui sõpradel ja sugulastel ei ole teie aitamiseks erilisi 
kulutusi kattev võimalusi. 

Kuni 9—12 kuu jooksvaid kulutusi Kui teie sissetulek on väga kõikuv, töö kaotamise oht on suur ning sõpradel ja sugulastel ei ole teile raha 
kattev laenamiseks võimalusi. 


Hädaolukordade kergemaks üleelamiseks saab valmistuda ka muud moodi kui üksnes raha kogudes. 


Esiteks, hoidke ennast tööturul pakutavaga kursis isegi siis, kui praegune töökoht teile igati meeldib ja stabiilsena näib. Teiseks, mõelge võimalikele 
alternatiivsetele sissetulekuallikatele — väikeettevõtlus, käsitöö, potipõllundus.... — ja säilitage oma vastavaid oskusi. Kolmandaks, headel aegadel 
makske oma arveid ja võlgu korrektselt — siis on suurem šanss, et võlausaldajad halbadel aegadel teile vastu tulevad, näiteks võimaldades pikemat 
maksetähtaega või andes soodsatel tingimustel laenu. 


1.7 Sotsiaaltoetused 


Palga ja maksude tabel näitab, et iga ametlikult tulu saava töötaja palgast läheb suur osa erinevate maksude ja maksete kujul riigile. Lisaks sisaldab 
enamik tooteid ja teenuseid, mida me ostame, 20 protsenti käibemaksu, osa kaupu (näiteks autokütus) veel kopsakat aktsiisimaksu. 


Suure osa sellest rahast kasutab riik mitmesuguste sotsiaaltoetuste maksmiseks. Näiteks 2011. aasta riigieelarvest makstakse sotsiaaltoetusteks ligi 
500 miljonit eurot (üle 8 protsendi riigieelarvest), peale selle maksab Eesti Töötukassa hüvitisi 34 miljoni euro ringis ning Eesti Haigekassa 
töövõimetushüvitisi ligi 45 miljonit eurot. 


Järelikult ei pea inimene, keda tabab saatuselöök või suur elumuutus, alati lootma ainult enda kogutud hädareservile, võimalik on saada rahalist või muud 
tuge ka riigilt. Siin puudutame toetuste teemat vaid põgusalt, täpsema info leiab Sotsiaalministeeriumi (www.sm.ee), Sotsiaalkindlustusameti 
(www.ensib.ee), töötukassa (www.tootukassa.ee), haigekassa (www.haigekassa.ee) ja kohalike omavalitsuste veebilehekülgedelt. Konkreetse juhtumi 


puhul tasub nõu küsida nimetatud asutuste spetsialistidelt, sest toetuste süsteemis on palju detaile, millest sõltub, kas ja millist toetust saab inimesele 
maksta. 


Kõige tõenäolisemalt puutub inimene oma elu jooksul kokku haigekassast makstavate hüvitistega. Haigekassast saab haigushüvitist (alates 9. 
haiguspäevast, 70% eelmise kalendriaasta sotsiaalmaksuga maksustatud kalendripäeva keskmisest tulust; 4.—8. päevani maksab hüvitist tööandja, 
töötajale viimase kuue kuu jooksul makstud keskmisest töötasust), hooldushüvitist (80%), sünnitamis- ja lapsendamishüvitist (100%) ning teatud 
juhtudel täiendavat ravimihüvitist. 


Töötukassast saab töötuskindlustushüvitist. Hüvitist makstakse sõltuvalt kindlustusstaažist 180—360 päeva. Esimesel sajal hüvitise saamise päeval saab 
iga päeva eest hüvitist 50 protsenti ning seejärel 40 protsenti ühe kalendripäeva keskmisest töötasust, aga mitte üle kindlustatute kolmekordse keskmise 
kalendripäeva töötasu (2010. aastal oli väljamakse ülempiiriks ca 700 eurot). Keskmise arvutamisel lähevad arvesse viimasele kolmele töötamise kuule 
eelnenud üheksal töötamise kuul makstud tasud, millelt on kinni peetud töötuskindlustusmakse. Üheksal töötamise kuul makstud tasude summa 
jagatakse arvuga 270, selle tehte tulem ongi teie ühe kalendripäeva keskmine töötasu. 


180—360 päeva tööd tegemata ja poole palgaga elada võib pere ja laenukohustusteta inimese jaoks kõlada üsna meeldivalt. Hüvitisel on siiski ka üks 
"konks" — töötukassa nõuab hüvitise saajalt, ettoo otsiks aktiivselt tööd ja käiks ennast vähemalt korra kuus töötukassas näitamas. 


Lisaks töötuskindlustushüvitisele maksab töötukassa värskelt koondatud inimestele ühekordseid koondamishüvitisi — sõltuvalt tööstaažist 1 või 2 
kuupalga ulatuses. 


Need, kes ka pärast töötuskindlustushüvitise lõppemist pole tööd leidnud, saavad töötukassast taotleda töötutoetust, mille suurus 2010. aasta seisuga 
oli 65 eurot kuus. Tööpraktikal, tööharjutusel ja tööturukoolitusel osalejal on õigus saada nendel osaletud päevade eest stipendiumi ja kohalesõiduks 
sõidutoetust. 


Sotsiaalkindlustusametist makstav kõige suurem toetus on vanemahüvitis — seda makstakse väikelapse ühele vanemale 435 päeva. Hüvitise suurus oli 
2010. aasta seisuga sõltuvalt vanema eelmise kalendriaasta sissetulekust, millelt on makstud sotsiaalmaksu, 278 eurot kuni ca 2250 eurot kuus. 


Teised Sotsiaalkindlustusameti kaudu makstavad toetused ei ole nii suured. Pärast vanemahüvitise lõppemist makstakse ühele vanematest 
lapsetoetust ca 19—57 eurot kuus lapse kohta. Mitmesugused toetused on ette nähtud puuetega inimestele, alaealistele lastele, kelle vanem ei täida 
ülalpidamiskohustust, ülalpeetavatele pereliikmetele toitja surma korral (toitjakaotuspension) jne. 


Äärmisse majanduslikku kitsikusse sattunud inimesed peavad sammud seadma elukohajärgsesse kohalikku omavalitsusse, kus saab taotleda 
toimetulekutoetust. Toimetulekutoetust on õigus saada üksi elaval isikul või perekonnal, kelle kuu netosissetulek pärast eluruumi alaliste kulude 
mahaarvamist (omavalitsuse kehtestatud normpinna ulatuses) jääb alla toimetulekupiiri. Toimetulekupiir 2011. aasta seisuga oli 76,70 eurot esimese 
pereliikme ja 63,91 eurotiga järgmise pereliikme kohta. 


Omavalitsused maksavad muidki toetusi: näiteks sünnitoetust, esmakordselt kooli mineva lapse toetust jm, peamiselt lastele ja eakatele inimestele. 
Toetuste nimekiri, nende saamise tingimused ja suurused on eri omavalitsuses erinevad. 


Sotsiaaltoetuste ülevaatest on näha, et paljud neist sõltuvad toetusele eelneval perioodil makstud sotsiaalmaksu suurusest. See on tõsine argument 
"mustalt" töötamise vastu, sest "mustalt" töötaja ei maksa makse ning peab häda- ja eriolukordadesse sattudes leppima minimaalsuuruses toetusega. 


Palk ja maksud 2011. aastal 


1000-eurosest brutopalgast saab töötaja kätte ainult 782,32 eurot, aga palka maksva ettevõtte palgakulu on koguni 1344 eurot. Miks see nii on, 
näitab järgmine tabel. Mitmesugused maksud ja maksed tähendavad, et 1344 euro suurusest palgafondist 38,8% ehk 521,68 eurot võtab riik, 
töötaja saab 58,2% ehk 782,32 eurot. 3% ehk 40 eurot läheb kogumispensioni fondi, mis on ka inimese isiklik vara, aga kasutada saab seda alles 
pensionilejäämisel. 


Palga ja maksude arvestamiseks saab kasutada kalkulaatorit aadressil www.kalkulaator.ee » Palga ja maksude kalkulaator. 


Summa 
Palgafond 1344,00 
Sotsiaalmaks 330,00 
Töötuskindlustusmakse (tööandja) 14,00 
Brutopalk 1000,00 
Kogumispension (II sammas) 20,00 
Töötuskindlustusmakse (töötaja) 28,00 
Tulumaks 169,68 
Netopalk 782,32 
Tööandja kulu kokku (palgafond) 100% 1344,00 
Riigile laekub maksudena 38,8% 521,68 
Töötaja saab palgana kätte 58,2% 782,32 
Kogumispensioni fondi laekub 3,0% 40,00 


Märkus 
Näites on eeldatud, etinimene esitas 2009. aastal kogumispensioni maksete jätkamise avalduse. Kes ei esitanud, sellel on jaotus maksude lõikes täpselt sama, ainult pensionifondi 


laekub tal raha vähem (2,2% palgafondist ehk 30 eurot). 


1.8 Pensionisääst 


Eespool nimetasime finantsplaani teise kohustusliku eesmärgina hädareservi kõrval pensionisäästu. Alla 20-aastaste silmis on pensioniiga peaaegu 
hoomamatult kauge perspektiiv (ja ega 20—30-aastastega lugu palju parem pole). Samas on pensionipõlve materiaalselt muretuks möödasaatmiseks 
vaja väga suurt rahasummat, mistõttu seda on mõistlik hakata koguma võimalikult varakult. Siis on rahal rohkem aega teie hüvanguks tööd teha ja piisab, 
kui panete iga kuu palgast kõrvale väiksema summa. 


Näide 


Lenna hakkab pensioniks säästma 25-aastaselt ja säästab järgneva kümne aasta jooksul (34. eluaastani) igal aastal 1000 eurot. Pärast seda ei 
säästa ta enam sentigi. Oletame veel, et Lenna investeeritud säästud teenivad juurde keskmiselt kaheksa protsenti aastas (see ei ole päris laest 
võetud number, aga ei ole ka garanteeritud — pikemalt tuleb investeeringute oodatavast tootlusest juttu Ik 120—122). 65. eluaastaks on noorpõlves 
kogutud säästudest saanud 168 627 eurot. 


Martin alustab säästmist 35-aastaselt — 1000 eurot aastas järgmise 30 aasta jooksul. Tema säästud teenivad sama palju kui Lennal — keskmiselt 
kaheksa protsenti aastas. 65. eluaastaks on Martinil kogunenud 125 528 eurot ehk vähem kui Lennal, olgugi et Lenna kogus raha kümme aastat ja 
Martin 30 aastat. 


Sellise tulemuse põhjuseks on liitintress, mis töötas Lenna kasuks pikemat aega kui Martini kasuks. Selleks ajaks, kui Martin pani oma 
pensionifondi esimesed 1000 eurot, oli Lennal sinna kogunenud juba ligi 15 000 eurot: 10 000 eurot sissemaksetena ja ligi 5000 eurot tuluna 
investeeringutelt. Järgmise kümne aasta pärast oli ka Martinil ligi 15 000 eurot, aga Lennal juba üle 31 000, kuigi ta selle aja jooksul enam uusi 
sissemakseid ei teinud. 


Lisaks pensionisäästu kogumisega alustamise ajale ja säästude investeerimisest saadava tulu suurusele sõltub see, kui suurt summat pensionieaks 
koguda, ka pensionipõlve pikkusest ja soovitatavast elustandardist pensionieas. 


2009. aasta statistika järgi elab 65-aastaseks saanud eesti mees keskmiselt veel 14 aastat ja naine keskmiselt 18 aastat. See tähendab, et 
pensionieani välja venitanud mehed elavad keskmiselt 79- ja naised 83-aastaseks. Võrdluseks: sünnihetkel on eesti meeste oodatav eluiga (sagedamini 
nimetakse seda näitajat keskmiseks elueaks) 70 aastat ja naistel 80 aastat. Pensionisäästu planeerimise seisukohast on olulisem esimesena nimetatud 
numbripaar (79 ja 83) — nagu näha, ei olegi pensionipõlv nii lühike, kui pensioniks säästmisse skeptiliselt suhtuvad inimesed vahel väidavad. 


Pensionieas katmist vajavate kulude suuruse leidmiseks on kaks viisi: panna üksipulgi kokku vastav kulude prognoos või kasutada rusikareeglit. Igal 
juhul on selge, et mida kokkuhoidlikumalt on inimene valmis pensionieas läbi ajama, seda vähem peab ta tööeas säästma. 


Rusikareeglid inimestele, kes ei tunne endas soovi pensionieas "magusat" elu elama hakata, on järgmised. 


1. Vaja läheb ca 65 protsenti tööea sissetulekust, kui olete tööeas suuteline säästma üle 15 protsendi sissetulekust ja teil ei jää pensionieas 
kustutada suuri võlakohustusi (näiteks eluasemelaenu). 


2. Vaja läheb 75 protsenti praegusest sissetulekust, kui olete suuteline säästma sellest 514 protsenti. 
3. Vaja läheb 85 protsenti praegusest sissetulekust, kui säästate sellest alla 5 protsendi. 


Inimesed, kes tahaksid pensionieas palju ja koonerdamata reisida, proovida uusi ja trendikaid harrastusi, elada varasemast aktiivsemat seltsielu jne, 
võiksid aga arvestada, et pensionipõlves vajavad nad sama suurt või isegi suuremat sissetulekut kui tööeas. 


Vajaliku pensionisäästu suurust oskate paremini hinnata pärast peatki "Pensionid ja pensioniks säästmine" läbilugemist. Kuna pensioniks säästmine ja 
paljude jaoks ka pensionilolek on aastakümneid kestev protsess, mille vältel võib paljugi juhtuda ja muutuda, on siin enese motiveerituna hoidmiseks eriti 
tähtis meeles pidada, et finantsplaneerimisest on kasu ka siis, kui plaane alati täita ei õnnestu või neid aegajalt muutma peab. 


Abivahendeid vajaliku pensionisäästu arvutamiseks 


www.kalkulaator.ee » Säästude tulevikuväärtuse kalkulaator 


www.minuraha.ee > Kalkulaatorid > Investeeringute kalkulaator 


kalkulaator.pensionikeskus.ee 
Pensionikalkulaatorid leiab ka mitmete Eesti pankade veebilehtedelt. 


1.9 Elukaar 


Hea finantsplaani koostamine eeldab, et koostaja teab, kuidas näeb välja inimese rahanduslik elukaar ja millises kaare punktis ta ise parajasti asub. 


Tavaliselt on inimese rahandusliku elukaare alguspunkt 20.—25. eluaasta paiku — siis, kui ta muutub oma vanematest majanduslikult sõltumatuks (või 
vähemalt suuremas osas sõltumatuks; näiteks vanemate juures elamine ei pea ilmtingimata tähendama jätkuvat sõltumist vanematest, võib-olla on selline 
elukorraldus mõlemale poolele rahaliselt kõige otstarbekam). 


20—25-aastaselt on inimesel finantsvarasid vähe või üldse mitte, aga see-eest on tal palju inimkapitali. Inimkapitali suuruse saab leida järgnevat valemit 
kasutades. 


aastasissetulek x (1 + sissetuleku kasvumäär) 


n 
Inimkapital = 
P 2 (1 + diskontomäär) 


a=0 


Nagu võib välja lugeda valemist, kus n tähistab pensionini jäänud aastate arvu, võrdub inimkapital pensionini jäänud aastate jooksul teenitavate 
sissetulekute summaga. 


Diskontomäära on vaja selleks, et taandada tulevaste aastate sissetulekud tänasesse päeva — praegu ja kümne aasta pärast teenitav euro pole muidu 
omavahel võrreldavad (täpsemalt tuleb sellest juttu järgmises peatükis). Diskontomäär ei ole iga elukutse puhul sama, sest ühed ametid pakuvad 
kindlamat tööhõivet ja stabiilsemat sissetulekud kui teised. Ebakindlama tööhõive ja sissetulekuga ametite puhul tuleb kasutada suuremat 
diskontomäära. 


Diskontomäära tähendust võib selgitada järgmiselt. Kujutlege, et tahate kogu oma tulevases elus teenitava palga täna ühekorraga kätte saada, ja võtate 
oma tulevaste sissetulekute tagatisel laenu. Loomulikult ei nõustu keegi 20 aasta pärast tagasi saadava 1000 euro nimel täna 1000 eurot andma. Mida 
kaugemal on tagasimaksmise päev ja mida kahtlasem tagasisaamise võimalus, seda vähem nõustub laenuandja teile tulevase 1000 euro vastu täna 
raha andma. 


Näiteks õpetajaamet pakub võrreldes teiste elukutsetega üsna kindlat tööhõivet ja stabiilset sissetulekut. Ärijuhi sissetulek on õpetaja omast küll suurem, 
aga samas ebakindlam, sest majanduskriisi aegu võib tema tulemustasu kordades kukkuda või ettevõtte kasumi allajäämine omanike ootustele 
tähendada juhi ametist vabastamist. Õpetaja tulevaste sissetulekute diskonteerimiseks kasutatav määr võiks seepärast olla 6%, ärijuhil 11%. 


Kirjeldatud viisil leitud inimkapitali suurust ei tohi võtta kui inimese väärtust. Inimese väärtusel on palju rohkem külgi kui võime raha teenida. 


Finantsplaani koostamine sellise arvutuse tegemist ilmtingimata ei nõua, kuid sellest on kasu, mõistmaks, kuidas sissetuleku suurus, stabiilsus ja 


tööaastate arv mõjutavad inimese võimalusi täita oma finantseesmärke, ning miks on tähtis finantsplaneerimisega varakult algust teha. 


Näide 


Võrdleme kolme inimese — 25-aastase keemiatudengi, 35-aastase õpetaja ja 45-aastase ärijuhi — inimkapitali suurust. Lähteandmeid ja eeldusi 
näete järgnevas tabelis. Inimkapitali nüüdisväärtuse (ehk ennustatavate sissetulekute koguväärtuse raha praegusesse vääringusse taandatult) saab 
leida, kasutades lehekülje www.kalkulaator.ee annuiteedi nüüdis- või tulevikuväärtuse kalkulaatorit (valida tuleb variandid "nüüdisväärtus" ja "harilik 
annuiteet"; diskontomäär tuleb lisada lahtrisse "aastane intressimäär"). 


Marit Mihkel Ken 


Kes ta on? 35-aastane õpetaja 45-aastane ärijuht 25-aastane keemik 


Praegune aastapalk (neto) 9000 eurot 30 000 eurot 8000 eurot 


Aastane palgakasv 5% 7% 6% 


Eesseisvaid tööaastaid 30 20 40 
Diskontomäär 6% 11% 8% 
Inimkapitali nüüdisväärtus 222 755 eurot 390 021 eurot 210 616 eurot 


Kõige väiksem inimkapital on nende eelduste järgi oma tööelu alguses oleval keemikul Kenil — tal seisab küll ees tervelt 40 tööaastat, kuid tema 
positsioon tööturul pole praeguse seisuga väga kindel ja ka tõenäoline palgakasv on tagasihoidlik. Oma inimkapitali nüüdisväärtust saab Ken 
suurendada diskontomäära vähendades — selleks tuleks valida stabiilsemat sissetulekut lubav töö, või palgakasvu võimalusi tõstes: endas 
juhioskusi avastades, keskendudes mõnele eriti perspektiivikale keemiaharule vms. 


Näiteks keemiaõpetajaks hakkamine tõstaks Keni inimkapitali kohe 252 446 eurole, sest keemiaõpetajana tuleks tema tulevaste sissetulekute 
diskonteerimisel kasutada 6-protsendist diskontomäära 8% asemel (ja palgakasvu prognoosi 5%) — nagu selles näites on kasutatud õpetaja Mariti 
puhul. Palga kiiremale kasvule rõhumine viiks 9-protsendise kasvuprognoosi ja 9-protsendise diskontomäära puhul (diskontomäära tuleb tõsta, sest 
tavaliselt kaasnevad kiirema kasvuga ka suuremad riskid) 293 588 euro juurde. 


Kui aga Kenleiab, et sellestki on vähe, ja ehitab ratsa rikkaks saamiseks narkolabori, ta hoopis vähendab oma inimkapitali suurust, sest narkolabor 
on väga suure riskiga ettevõtmine. Suure tõenäosusega lõpeb asi mõne aasta jooksul trellide taha minekuga, mis teeb sissetuleku kiirele kasvule 
lõpu— 40 aastat kestvale karjäärile ei tasu narkoärikal kindlasti loota. Mängides läbi näite, kus tööaastaid on 5, sissetulekute alguspunkt on 8000 
eurot aastas, kasv 100% aastas ja diskontomäär 50%, saame tema inimkapitali väärtuseks kõigest 51 423 eurot. 


Inimkapitali saab tööd tehes muundada rahaliseks sissetulekuks, millest osa kulub jooksvateks kulutusteks, osa säästetakse ja paigutatakse 


finantsvaradesse. Finantsvaradest saadava tuluga ja nende müügist saab inimene ennast üleval pidada siis, kui ta oma inimkapitali ajutiselt rakendada 
ei saa või kui see on ammendatud. Põhimõtteliselt võib ka sotsiaaltoetused, millele inimesel õigus on, ja riigilt saadava pensioni arvata tema 
finantsvarade hulka. 


Inimese rahandusliku elukaare võib jagada järgmisteks osadeks. 


= Pere-eelses eas alustab inimene iseseisvat elu. Suurem osa tema sissetulekust kulub jooksvate kulutuste katmiseks, sääste on vähe. Rahaasjade 
juhtimise seisukohast on see lihtne iga, sest on vähe, mida juhtida. Pensionisäästu võib selles eas investeerida agressiivselt, sest säästu 
kasutamiseni jäänud aastakümned siluvad tõenäoliselt ka suuremadki lühiajalised võnked varade väärtuses. Elukindlustust pole enamikul inimestel 
selles eas vaja, sest neil pole nende inimkapitalist sõltuvaid lähedasi. 


= Pereeas kulub suurem osa inimese sissetulekust jooksvateks väljaminekuteks ning keskmise perspektiiviga säästuvajadusteks (eluaseme 
soetamiseks, laste koolitamiseks, nn elustiilivarade ostmiseks). Pensionisäästu tasub selleski eas investeerida "äkilisematesse" varadesse. 
Tähtsaks muutub elukindlustuskaitse, sestinimese sissetulekust ei sõltu mitte üksnes tema ise, vaid ka tema pereliikmed. 


= Pensioni-eelses eas, mis algab tavaliselt 45.—65. eluaasta vahel (sõltub sellest, millal lapsed iseseisvuvad) nihkub finantsplaneerimise keskmesse 
pensionipõlveks valmistumine. Inimkapitali suurus kahaneb, sest eesseisvaid tööaastaid jääb järjest vähemaks ja võib-olla pole terviski enam 
kõige parem. Loodetavasti on inimene selleks ajaks suutnud säästa hea hulga finantskapitali, mille juhtimisele tuleb nüüd pöörata varasemast 
suuremat tähelepanu. Kui finantskapitali napib, on variante kolm: 


a. suurendada inimkapitali, töötades kõvemini, targemini või kauem; 
b. suurendada finantskapitali, säästes varasemast suurema osa sissetulekust ja investeerides sääste agressiivsemalt; 
c. vähendada oma oodatavat eluiga — aga seda teed enamik inimesi vähemalt teadlikult ja ettekavatsetult ei lähe. 
= Aktiivne pensioniiga — väga paljude inimeste jaoks ei alga pensioniiga enam ühemõtteliselt ametlikku pensioniikka jõudmisega, vaid nad jätkavad 
vajadusest tingitult või vabal tahtel töötamist, kuigi väheneva koormusega. Kuna inimese finantskapital on selles eas tipus või tipu lähedal ja ta 
hakkab seda igapäevaste väljaminekute katmiseks järk-järgult kasutama, on viimane aeg teha pööre investeerimisstrateegias — rõhuasetus nihkub 
vara kasvatamiselt vara säilitamisele. Varakatel inimestel jõuab selles eas kätte viimane aeg ka pärandi planeerimiseks. 


= Passiivsesse pensioniikka jõuavad inimesed tavaliselt vanuses 70—85. Selles eas vähenevad mitmed olme- ja vaba aja kulutused, sest inimesel 
on vähem energiat tegutsemiseks. See-eest tõusevad tõenäoliselt ravimi- ja meditsiinikulutused, valmis peab olema ka erakorralisteks 
suuremateks väljaminekuteks selles vallas. Otstarbekaks võib muutuda eluaseme vahetamine väiksema vastu. 


u Hooldusikka jõudnud inimestel on raske või võimatu kõrvalise abita toime tulla. Tarbimine kahaneb põhivajaduste katmiseni, meditsiinikulud 
suurenevad veelgi. 


Rahanduslik elukaar inimkapital 

Allikas 


Milliman Research Report, "A Holistic Framework for Financial Planning" 


2 Igapäevased pangateenused 


2.1 Makseteenused 


2.2 Arvelduskonto ja arveldused 


2.3 Internetipank 
2.4 Maksekorraldused 


2.5 Otsekorraldused, püsikorraldused ja e-arved 


2.6 Pangavahetus 


2.7 Pangakaardid 


2.1 Makseteenused 


Rääkides igapäevastest pangateenustest, peetakse tavaliselt silmas makseteenuseid. Need on teenused, mis võimaldavad inimestel ja ettevõtetel 
teha oma maksekontole sularaha sissemakseid ja maksekontolt sularaha välja võtta. Samuti on makseteenuseks maksevahendite (s.o kaupade ja 
teenuste eest tasumist võimaldavate vahendite, näiteks maksekaartide) väljastamine klientidele, klientide maksetehingute täitmine ning raha siirdamine 
(raha edastamine maksjalt saajale ilma neile maksekontosid avamata). 


Sagedamini kui termin "maksekonto" on eesti keeles käibel sõnad "arvelduskonto" või "pangakonto", sest enamasti kasutame me pankade 
makseteenuseid. Kuid pangad pole kaugeltki ainsad makseteenuste pakkujad, mistõttu räägitaksegi vastavat ala reguleerivates seadustes 
maksekontost, mitte pangakontost. 


Makseteenuste osutajad on järgmised. 


1. Pangad ehk krediidiasutused. Krediidiasutuseks nimetatakse äriühingut, mille peamiseks ja püsivaks majandustegevuseks on avalikkuselt (s.o 
eelnevalt kindlaks määramata isikute ringilt) rahaliste hoiuste kaasamine ning oma arvel ja nimel laenude andmine. Ühtlasi osutavad pangad ka 
makseteenuseid, sest nad on ju kogu raharingluse keskmes. Pankade tegevuslubasid väljastab ja tegevust kontrollib Finantsinspektsioon. Eestis 
tegutsevate pankade nimekirja leiab Finantsinspektsiooni kodulehelt www. fi.ee » Turuosaliste nimekirjad » Krediidiasutused. 


2. Makseasutused. Makseasutused erinevad krediidiasutustest selle poolest, et nad ei tohi klientidelt maksetehingu täitmiseks saadud raha arvel 
välja anda laene ja võtta avalikkuselt vastu hoiuseid. Kõrvaltegevusena võivad makseasutused laenu anda küll (näiteks kanda kliendi korraldusel 
üle raha, mida see makseasutusele veel andnud pole), aga laenude andmise allikaks ei tohi olla teiste makseklientide toodud raha 


Makseasutuste nimekirja leiab Finantsinspektsiooni kodulehelt www.fi.ee » Makseasutused » Piiriülesed makseteenuse pakkujad. Kõik need on 
rahvusvahelise taustaga asutused, suurem osa neist pakub peamiselt rahasiirdeteenust, mida eestlased kasutavad enamasti välismaal 
ootamatusse rahahätta sattunud sõpradele/ sugulastele kiireks abi saatmiseks, aga väljastpoolt Euroopa Liitu pärit võõrtöölised regulaarseteks 
rahaülekanneteks kodumaale jäänud perele. 


3. E-raha asutused. Need on ettevõtted, mis väljastavad oma nimel e-raha. E-raha on elektrooniline maksevahend — kaart, arvuti mälu või muu 
rahaühikute elektroonilist salvestamist võimaldav vahend — ja siia alla mahuvad väga erinevad tehnilised lahendused. 


Kõige tõenäolisemalt võib eestlasel tekkida vajadus e-raha kasutamiseks interneti kaudu sõlmitud väikeste tehingute eest tasumisel või raha 
vastuvõtmisel, eriti eraisikutevaheliste tehingute korral. Näiteks Pariisi-reisi eel osalise ettemakse tegemiseks Pariisis korterit välja üürivale 
inimesele, et ta korterit ikka teile hoiaks. Rahvusvahelise pangaülekande kasutamine oli säärastel juhtudel vähemalt kuni viimase ajani liiga kulukas 
ja aeglane ning eurotsoonist väljapoole minevate maksete puhul on seda endiselt. 


E-raha teine peamine arengusuund on sularaha asendavad elektroonilised kaardid, kuhu saab raha laadida. Tehnoloogia poolest on selliseks 
näiteks 2010. aasta sügisel kasutusele võetud Elektriraudtee sõidukaart (elektrooniline puutevaba kiipkaart, millele saab raha laadida), kuid 
äärmiselt piiratud kasutusala ei anna põhjust seda veel e-rahaks nimetada. Aga väärib märkimist, et maailma seni üks vähestest sularaha 
asendava e-raha edulugudest — Hongkongi Octopus-kaart — sai alguse just sõidukaardist, mille kasutusala laienes hiljem kiirsöögikohtadesse, 
lehekioskitesse, parkimisautomaatidesse, toidupoodidesse jne. 


Ka e-raha asutuste nimekirja leiab Finantsinspektsiooni kodulehelt www.fi.ee » E-raha asutused > Ülepiirilised e-raha teenuste pakkujad. Kodumaiseid e- 


raha teenuse pakkujaid Eestis 2011. aasta alguses veel ei olnud. 


Kuna eestlased kasutavad põhiliselt pankade pakutavaid makseteenuseid, teemegi järgnevalt juttu eelkõige neist. 


2.2 Arvelduskonto ja arveldused 


Pangatehingute tegemine eeldab arvelduskonto olemasolu pangas. Iseseisvalt saavad pangakonto avada vähemalt 18-aastased isikud. Noorematele 
saab konto avada tema seaduslik esindaja (lapsevanem, hooldaja või nende volitatud kolmas isik). Konto avamiseks peab lapse seaduslik esindaja 
esitama oma isikut tõendava dokumendi ja lapse sünnitunnistuse või eestkostjaks määramise dokumendi. 


Kuni lapse 18-aastaseks saamiseni on lapse konto seotud lapsevanema või seadusliku esindaja kontoga, kuid pärast lapse täisealiseks saamist kaotab 
lapsevanem automaatselt õiguse lapse konto kasutamiseks. 


Kuni 7-aastasel lapsel puudub iseseisev pangatehingute sooritamise õigus, 7—17-aastase saab lapse seaduslik esindaja vormistada allkirjaõiguslikuks 
isikuks, mis võimaldab lapsel saada pangakaardi, teha internetipangas etteantud piirides ülekandeid, maksta kontole sularaha 


Arvelduskonto avamiseks ettevõttele läheb vaja ettevõtte esindaja isikut ja esindusõigust tõendavaid dokumente (ja alla 18-aastastel ettevõtjatel ka oma 
seaduslikku esindajat). Asutatavale ettevõttele kontot avada on mõnevõrra keerulisem: kõigepealt tuleb avada stardikonto, kuhu kantakse ettevõtte 
asutamiseks nõutav kapital, misjärel saab ettevõtte registreerida äriregistris. Vastavate dokumentide panka edastamise järel muudab pank stardikonto 
tavaliseks arvelduskontoks. 


Arvelduskonto avamise eest Eestis tegutsevad pangad tavaliselt teenustasu ei võta, küll aga paljude järgnevate pangatehingute eest. Pangad 
rakendavad mitmesuguseid tehingute hinnastamise variante ja soodsaima väljavalimine pole üldsegi lihtne. On võimalik maksta iga tehingu eest eraldi, 
aga on ka võimalik valida kindla kuutasuga pakette, mis sisaldavad teatud hulka pangateenuseid eraldi teenustasuta. Mõne pangateenuse tarbimise 
korral — näiteks kodulaenu võtnutelt — võib pank arveldus- ja kaarditeenuste eest küsida tavalisest väiksemat hinda. 


Iga teenuse eest eraldi makstes on kindel, et maksate ainult teenuse eest, mida ka tegelikult tarbite. Teisalt võib teenuste koguhind kujuneda niimoodi 
suuremaks kui neid paketina ostes. Pakett tasub end ära siis, kui te kõiki paketis pakutavaid teenuseid tõesti vajate ja lubatud koguse 
maksimumilähedaselt ära kasutate. 


Igal pangakontol on number. Tegelikult isegi kaks: siseriiklik ja IBAN (International Bank Account Number). Kodumaiste maksete puhul kehtivad nii 
siseriiklik kui ka rahvusvaheline kontonumber (siseriikliku kontonumbri kasutamisest kavatsevad pangad loobuda, jääb ainult IBAN). Rahvusvahelise 
makse tegemisel tuleb mõistagi kasutada IBAN-i, lisaks sellele tuleb maksekorraldusele kirjutada saaja panga identifitseerimiskood BIC (Bank 
Identification Code), mida varem nimetati SWIFT-koodiks. 


Kui keegi tahab teile raha üle kanda, peate talle ütlema oma pangakonto numbri (välismaalt tuleva makse puhul IBAN-i ja BIC-i). Kui teie tahate kellelegi 
raha üle kanda, peate teadma raha saaja pangakonto numbrit (välismaale mineva makse puhul IBAN-i ja BIC-i). 


Eelnev jutt käis arvelduskonto avamise kohta Eesti pankades. Teistes riikides võivad pankade nõudmised Eestis tavaks olevatest erineda ja 
bürokraatiat võib olla rohkem. 


2.3 Internetipank 


Pangale maksekorralduse andmiseks (ja ka muude automatiseeritud pangateenuste tarbimiseks) on kolm erinevat võimalust: minna isiklikult 
pangakontorisse, anda korraldus telefonipanga kaudu või vormistada maksekorraldus internetipangas. 


Eestis kasutatakse konkurentsitult kõige enam internetipanka, kuid väljapoole Eestit õppima või tööle minejad peavad arvestama, et tavad ei ole kõikjal 
ühesugused. Näiteks paljudes Lääne-Euroopa riikides kasutatakse pangaga suhtlemiseks laialdaselt telefonipanka. 


Aga tagasi Eestisse: internetipanka sisenemiseks on tarvis kasutajatunnust ja paroole (salasõnu). Need saab intemetipanga lepingu sõlmimisel 
pangakontorist. Püsiparool ja muutuvate paroolide koodikaart antakse turvaümbrikus. Esimesel sisenemisel intemetipanka võiks püsiparooli muuta ning 
edaspidi tuleks püsiparooli regulaarselt vahetada. Püsiparooli ei tohiks kasutada paroolina (või muu kasutajatunnusena) mitte üheski teises süsteemis 
ning teda ei tohi ütelda mitte kellelegi teisele. Püsiparooli ja kasutajatunnust ei tohi kirjutada koodikaardile või hoida koos koodikaardiga. 


Turvalisem kui koodikaardiga on internetipanka siseneda ID-kaardi, mobiil-ID või PIN-kalkulaatori abil. 


ID-kaart ehk isikutunnistus on Eestis esmane isikut tõendav dokument, mille abil saab enda isikut tuvastada ka elektrooniliselt PIN1-ga ja allkirjastada 
dokumente PIN2-ga. ID-kaardi kasutamiseks peab olema arvuti juurde muretsetud kaardilugeja ning arvuti seadistatud. Kaart tuleb lugejasse sisestada 
enne teenusevalikut ning peab jääma lugejasse kogu internetipangas viibimise ajaks. Pärast internetipangast väljumist tuleb sulgeda kõik veebilehitseja 
aknad ning eemaldada lugejast kaart. ID-kaardi PIN-koode ei tohi hoida koos ID-kaardiga. 


Mobiil-ID nõuab lepingu sõlmimist vastavat teenust pakkuva mobiilsideoperaatoriga. Lepingu sõlmimise järel saate oma telefonile uue SIM-kaardi ja 
peate aktiveerima aadressil mobiil.id.ee Mobiil-ID teenuse. Seejärel sisestage internetipanga lehel oma kasutajatunnus ja vajutage nuppu "Sisene 
Mobiil-IDga". Teie mobiiltelefonile saabub sõnum kontrollkoodiga — kui see on sama, mis internetipanga avalehel, sisestage Mobiil-ID PIN1-kood. 
Tehingukorralduste allkirjastamiseks tuleb kasutada Mobiil-ID PIN2-koodi. 


PIN-kalkulaator on väike elektrooniline seade, mis genereerib ajas muutuvaid koode. Genereeritud koodi saab intemetipanka sisenemiseks kasutada 
ainult teatud aja vältel, seejärel kood aegub. Pangast kalkulaatori saamisel on ta kaitstud esmase PIN-koodiga, mis tuleks esimesel kasutamisel 


vahetada. Uueks PIN-koodiks tuleks valida raskesti arvatav numbrikombinatsioon, valitud kood tuleb jätta meelde ning seda ei tohi mingil juhul hoida 
üleskirjutatuna koos PIN-kalkulaatoriga. 


Soovitused internetipanga kaitsmiseks 


= Suhtuge kahtlusega igasse pangateenuseid puudutavasse e-kirja või SMS-teatesse, mis teavitab teid erakorralisest olukorrast, mille 
vältimiseks tuleb teil viivitamata teatada oma pangaandmed, näiteks paroolid. Ärge laske ennast häirida asjaolust, et e-kirja teel saadetud 
teade näeb välja, nagu oleks see panga poolt saadetud. Petturid oskavad osavalt kasutada pangaga sarnast kirjastiili, värve, logosid jms. 
Teavitage oma panka sellisest kirjast kohe. 


= Ükski pank ei palu teil kunagi vahetada paroole e-kirja teel. Pank ei palu kunagi e-kirja teel informatsiooni vanade, s.t olemasolevate 
paroolide kohta. Paroolivahetus saab toimuda üksnes kas pangakontoris või selles ametlikus internetipangas, kuhu te oma paroolidega 
sisenete. 


= Kui kasutate internetipanka harva, siis on soovitav aeg-ajalt kontrollida oma konto seisu ning jälgida konto väljavõtet, avastamaks võimalikke 
pettusi kiiremini. 


= Ärge kasutage pangateenuste salasõnu ning muid koode teiste intemetiteenuste puhul. Erinevate salasõnade kasutamine kaitseb teie kontot 
võimaliku varguse eest tõhusamalt. 


= Olge ettevaatlik mitte ainult pangaparoolide vahetamisel, vaid ka teiste finantsteenuseid pakkuvate ettevõtete intemetipõhise keskkonna 
paroolide vahetamisel. 


= Kui teil on tekkinud kahtlus, et salasõna või koodikaardi koodid on saanud teatavaks teistele isikutele või kadunud, siis tuleb viivitamatult 
helistada panka ning peatada internetipanga kasutamise teenus. Internetipanga teenuse blokeerimine on kõigis pankades võimalik 
ööpäevaringselt. Teenuse taastamiseks tuleb pöörduda panka, kust saab uue salasõna ning koodikaardi. 


2.4 Maksekorraldused 


Eestis kõige levinum raha ühelt isikult teisele sularahatu kandmise viis on maksekorraldus (kui jätta kõrvale jaekaubandus, kus valitsevad 
kaardimaksed): maksja annab oma pangale korralduse kanda korraldusele märgitud rahasumma saaja kontole. Ligi 9/10 palgamaksetest teevad Eesti 
tööandjad maksekorraldusega, maksekorraldused on peamine makseviis ettevõtetevahelistes arveldustes ja küllalt levinud ka eraisikutevahelises 
arveldamises. 


Maksekorralduse populaarsuse põhjus on tema mugavus ja kiirus: intemetipangas algatatud pangasisesed maksed jõuavad maksja kontolt saaja 
kontole mõne kuni mõneteistkümne minutiga, osas pankades ka väljaspool üldist tööaega ja puhkepäevadel. 


Riigisisesed pankadevahelised maksed (s.o maksed, kus maksja ja saaja konto on eri pankades) toimuvad veidi aeglasemalt: arvelduspäevadel jõuab 
tavamakse teise panka raha saaja kontole sõltuvalt makse algatamise ajast 30—90 minuti jooksul. Kiirmakse, mille eest pangad võtavad kordades 
kõrgemat teenustasu, sest see läheb läbi teise arveldussüsteemi, jõuab makse saaja kontole umbes 5 minutiga. Ent arvestama peab, et 
pankadevahelisi makseid teostab Eesti Panga arveldussüsteem tööpäevadel vaid ajavahemikul 8.15—18.00 ning riiklikel pühadel ja nädalavahetustel ei 
arveldata makseid üldse. Seega, kui anda intemetipangas maksekorraldus reedel kell 18:01, siis saaja kontole teises pangas jõuab raha alles 
esmaspäeva hommikul. Lisaks tuleb jälgida, et pangad võivad erinevalt Eesti Panga tähtaegadest kehtestada arveldustele ise täpsemaid tähtaegasid. 

Mõned pangad pakuvad pankadevahelise arvelduse võimalust ööpäev läbi mobiilimaksena, s.t mobiiltelefoniga — selle võimaluse kasutamiseks peavad 
nii maksja kui ka saaja olema sõlminud vastava lepingu mobiilimaksete süsteemiga ühinenud pangas. 


Rahvusvaheliste maksekorralduste puhul loetakse aega mitte minutites või tundides, vaid päevades. Euroopa Liidus peavad eurodes tehtavad 
ülekanded toimuma maksimaalselt kolme pangapäevaga (s.t raha peab maksjalt saajani jõudma hiljemalt kolmandal tööpäeval pärast makse 
algatamist), alates 2012. aastast ei tohi nad kesta kauem kui üks pangapäev (peavad jõudma saajani hiljemalt päeval T + 1). Rahvusvaheliste 
pangagruppide sisesed maksed võivad mõnel juhul juba praegugi toimuda kiiremini, kuid väljastpoolt Euroopa Liitu tulevate või väljapoole Euroopa Liitu 
(näiteks Uus-Meremaale) minevate maksete puhul tuleb kindlasti arvestada pikema ajaga kui Euroopa Liidu siseste euromaksete puhul. 


Rahvusvaheliste pangaülekannete hind on traditsiooniliselt olnud küllaltki kallis. Euroala riikide piires eurodes tehtavate maksete puhul on asi nüüdseks 
muutunud: pangad peavad neid tegema samadel tingimustel kui siseriiklikke euromakseid, s.o sama teenustasu eest kui siseriiklikke makseid. 


Juhul, kui te ei ole saanud kätte raha, mis teie andmetel on teile üle kantud, tuleb võimalike põhjuste (ekslikud isikuandmed jms) väljaselgitamist alustada 
pangast, kus makse algatati (s.t maksja pangast). Kui makse sooritati pärast makse vastuvõtmiseks määratud kontrollaega, siis jõuab makse saaja 
kontole järgmisel pangapäeval. 


USA-sse, Kanadasse, Austraaliasse, Suurbritanniasse, lirimaale või Prantsusmaale õppima või tööle minejatel on kasulik teada, et neis riikides on veel 
küllaltki laialdaselt kasutusel Eestis täiesti tundmatud tšekimaksed. Tšekimaksete korral kirjutab maksja teile välja tšeki vajalikule summale, tšeki peate 
toimetama oma panka, kes siis seal märgitud summa teie kontole kannab. 


2.5 Otsekorraldused, püsikorraldused ja e-arved 


Tavaline maksekorraldus nõuab iga maksega eraldi tegelemist. Korduvate maksete — näiteks telefoniarve, üüri- ja kommunaalarvete, õppemaksude jms 
— puhul võimaldab maksjal oma elu lihtsamaks teha otsekorraldus. Otsekorralduslepingu korral saadab raha saaja arve nii maksjale kui ka maksja 
pangale. Otsekorralduslepingusse märgitud kuupäeval kannab pank arvel näidatud summa automaatselt saajale. 


Lepingu sõlmimisel saab määrata ka limiidi, millest suuremaid makseid otsekorraldusega teha ei saa. Kui arve summa ületab limiiti, sõltub arve 
maksmine sellest, kas makse saaja on osamakset lubanud või mitte. Kui osamakse on lubatud, kantakse saajale üle summa, mis ei ületa kehtestatud 
limiiti. Kui osamakse on keelatud, jääb otsekorraldusmakse sel korral tegemata. 


Igal juhul peab maksja hoolitsema, et maksepäeval oleks kontol makse tegemiseks piisavalt raha. Seega otsekorraldus küll lihtsustab elu, aga eeldab 
inimeselt tänasest päevast kaugemale vaatamise oskust finantsasjus. 


Otsekorraldust ei saa sõlmida iga makse tegemiseks. Vaja on, et makse saaja oleks oma pangaga sõlminud otsekorralduse saajalepingu. Suur osa 
ettevõtetest ja asutustest, kellele kliendil oleks otstarbekas tasuda otsekorraldusega, on selle ka sõlminud. Otsekorralduse kasutamine ei nõua, et 
maksja ja saaja kontod oleksid samas pangas, otsekorraldus toimib ka pankadevaheliselt. 


Peale otsekorralduse pakuvad pangad veel püsikorralduse lepingut. Püsikorralduse lepinguga on mugav teha regulaarseid, kestvaid ja kindla 
suurusega makseid. Näiteks vanemal lapse kontole taskuraha kanda või kamba peale korteri üürinud tudengitel tasuda oma osa üürist "peaettevõtjale". 
Püsikorralduse tegemiseks on vaja ainult maksja tahet, raha saajal pole pangaga mingit lepingut vaja sõlmida. 


Kolmas regulaarsete maksete lihtsustamist võimaldav teenus on e-arved. E-arve tähendab, et teenusepakkuja (näiteks mobiilsideoperaator) ei saada 
teile arvet mitte paberil ja tavapostkasti, ega ka mitte failina e-postkasti, vaid intemetipanka, kus vastavale nupule klõpsates saate hetkega vajalike 
andmetega täidetud maksekorralduse. 


2.6 Pangavahetus 


Erinevalt mobiilsideoperaatoritest, keda klient saab soovi korral vahetada oma telefoninumbrit samaks jättes, panka pangakonto numbrit samaks jättes 
võimalik vahetada ei ole. Panga vahetamine on siiski lihtne, kui eraisikust klienti seob pangaga ainult arvelduskonto — piisab, kui minna uude panka ja 
esitada avaldus arveldusteenuste üleviimiseks. Arveldusteenused hõlmavad arvelduskontot ning sellega seotud otse- ja püsikorraldusi. 


Avalduse esitamise järel uurib uus pank kliendi vanast pangast, kas on konto üleviimist välistavaid asjaolusid, ja kui ei ole, siis toobki vanal kontol oleva 
rahajäägi ja kliendi soovi korral ka kontoga seotud otse- ja püsikorraldused enda juurde üle. Teenustasu selle teenuse eest ei võeta. Kogu üleviimine 
toimub kahe kuni nelja nädala jooksul. Otsekorralduslepingute üleviimisel on periood pikem, uute lepingute toimimahakkamiseks võib kuluda veel üks 
kuu. 


Kõlab lihtsalt, aga mõnikord võivad konto üleviimise seisma panna nn üleviimist välistavad asjaolud. Osa takistusi on ilmselged — kui ikka vanas pangas 
on konto mingil põhjusel (näiteks maksuvõla tõttu või kohtu korraldusel) arestitud või on endise panga ees mõni likvideerimata võlgnevus, siis kontot enne 
nende võlgnevuste likvideerimist üle viia ei saa. 


Pangavahetuse takistusi on teisigi. Arveldusteenuse täieliku üleviimise (s.o pangakonto sulgemise, arvelduste üleviimist mitte) võivad välistada 
järgmised asjaolud: 


a. endise pangaga sõlmitud krediidileping (nt eluasemelaenu-, arvelduslaenu-, krediitkaardi- või muu laenutoote leping); 
b. väärtpaberikonto haldamise leping; 
c. tähtajalise hoiuse, investeerimishoiuse, säästu- või kasutushoiuse või muu investeerimistoote leping. 


Nimelt on kõik need pangatooted seotud arvelduskontoga, arvelduskonto sulgemiseks tuleb lõpetada ka selle kontoga seotud laenud ja hoiused ning üle 
viia samuti väärtpaberikonto. 


Keegi ei keela inimesel või ettevõttel omada kahte, kolme või veelgi enamat pangakontot. Kontoga ei pruugi kaasneda ka ühtki kulu, kui kontol olnud 
raha kasutamiseks pole võetud pangakaarti. Arveldamise üleviimine teise panka võib sellegipoolest olla vastunäidustatud juhul, kui te jääte endise 
pangaga laenulepingu kaudu seotuks. Sõltuvalt lepingutingimustest võib arvelduste üleviimine teise panka tuua kaasa laenulepingu tingimuste 
ülevaatamise endise panga poolt. Teile laenu andnud pank tahab saada võimalikult head ülevaadet teie rahavoogudest — kui kõik laekumised ja 
väljaminekud käivad teises pangas oleva arvelduskonto kaudu, siis tal seda ülevaadet ei ole. 


Nimetatud põhjustel ei tasu panka valida päris juhuslikult: mida rohkem pangateenuseid peale arveldusteenuste on inimene hakanud kasutama, seda 
tülikam on tal edaspidi panka vahetada. 


Kuidas valida finantsteenuse pakkujat 


Esimene samm: määra põhieesmärk! 
Tehke endale selgeks, mis on teie eesmärk ehk milleks vajate panka, kindlustusseltsi või investeerimisteenuse pakkujat? 


Uurige, millised finantsasutused pakuvad just teie vajadustele vastavaid teenuseid. Selleks on kõige lihtsam viis külastada pankade, 
kindlustusseltside, liisingufirmade, investeerimisühingute ja fondivalitsejate kodulehekülgi internetis või minna ise kohale. 


Teine samm: määra sisu! 


Tehke endale selgeks, mida te teenuselt eelkõige ootate. Arvesta, et tingimusi, mis onteie jaoks olulised, teate ainult teie! Pank neid ei tea, kui te 
nendest ei räägi. Seega vastustus, kas üks või teine teenus on inimesele sobilik, lasub ennekõike inimesel endal. 


Ärge lase end eksitada kõlavatest ja kaunitest pakkumistest! 


Leppige kokku konsultatsiooniaeg ning paluge tutvustada sulle huvi pakkuvat teenust ning selle tingimusi. Informatsiooni võib hankida ka e-kirja teel, 
saates samaste küsimustega kirja mitme finantsasutuse klienditeenindajatele. 


Paluge teenuseosutajal pakkuda mitmesuguseid lahendusi ning selgitada nende sisulisi erinevusi. Pöörake tähelepanu oma õigustele ja 
kohustustele. 


Lugege tingimused otsast lõpuni läbi. Ärge kartke küsida selgitusi ja kinnitusi teie jaoks ebaselgete asjade kohta. Võimalik, et tingimuste üle saab 
läbi rääkida. 


Kolmas samm: võrdle pakkumisi! 
Ärge olge laisk ega uurige kõike ainult oma "kodupangast"! Tutvuge alati vähemalt kolme võimalusega ning ärge otsustage ainult hinna põhjal. 


Teadke, et mõnda teie jaoks vajalikku teenust võib pakkuda nii pank, kindlustusselts, investeerimisühing, liisingettevõte kui ka fondivalitseja. Paljud 
finantsteenused on omavahel läbi põimunud. Näiteks investeerimine on ühendatud kindlustus- ja pangateenustega 


Võrrelge erinevate teenusepakkujate tingimusi ning valige see pank, kindlustusselts või fond, kelle tingimused on kõige paindlikumad ning 
sobivamad. 


Ärge kiirustage teenuse väljavalimisel ning ärge kartke väiksemagi kõhkluse korral teenusepakkujale "ei" ütelda või otsustamiseks lisaaega võtta. 


Ärge allkirjastage enne ühtki dokumenti, kui olete sellega sisuliselt tutvunud ning sellest aru saanud! 


2.7 Pangakaardid 


Pangakaardiga saab tasuda asjade ja teenuste eestilma, et peaks sularaha kaasas kandma. Pangakaart võib olla deebet- või krediitkaart. 
Deebetkaardiga maksva kaardiomaniku arvelduskontolt debiteeritakse raha (võetakse maha) kohe kaardi kasutamise järel. Raha läheb maha kaardiga 
seotud arvelduskontolt. See tähendab, et deebetkaardiga maksja kasutab oma arvelduskontol olevat raha. 


Deebetkaardiga saab maksta kauplustes ja teenindusasutustes nii Eestis kui ka välismaal, teha pangaautomaadis ülekandeid, vaadata kontoinfot ja 
võtta välja sularaha. Kaarti tohib kasutada ainult isik, kelle nimele kaart on väljastatud. 


Krediitkaart on pangakaart, mis võimaldab selle omanikul tegelikku ostude eest tasumist ajas edasi lükata. Teisisõnu annab krediitkaart võimaluse 
kasutada eelnevalt kokku lepitud piirmääras panga antavat krediiti ehk panga laenatud raha. Üldjuhul sõltub limiidi suurus kaardiomaniku regulaarsest 
netosissetulekust — mida suurem sissetulek, seda suurema limiidi on pank nõus andma. Krediitkaardiga makstes ei sea ostmisele piiri kaardiomaniku 
arvelduskonto jääk, vaid tema vaba (veel kasutamata) krediidilimiit. 


Eelkõige on krediitkaart mõeldud ostude eest tasumiseks, kuid sellega on võimalik välja võtta ka sularaha. Krediitkaardiga sooritatud tehingute eest 
toimub tasumine panga poolt määratud kuupäeval ja viisil. Tagasimaksmise viisid võivad olla erinevad. Mõistagi tohib kaarti kasutada ainult isik, kelle 
nimele kaart on väljastatud. 


Krediitkaardi kasutamisega kaasnevad üldiselt suuremad kulud kui deebetkaardi kasutamisega. Krediitkaardile võib olla kehtestatud aastatasu, kuu 
hooldustasu, aga ta võib olla ka tasuta. 


Laias laastus võib krediitkaardid jagada kolme rühma 


Määratud tagasimaksega krediitkaart — krediitkaardiga saab kokkulepitud päevade jooksul kasutada intressivaba laenu. Kõik eelneval kuul kulutatud 
summad võtab pank ise kokkulepitud maksepäeval kaardiomaniku arvelduskontolt maha. Tagasimakse päev on kindel kuupäev, näiteks iga järgneva 
kuu 20. päev. Üldjuhul on kaardile kehtestatud aastamaks. 


Vaba tagasimaksega krediitkaart — kulutatud summa tagasimaksmisel saab kaardiomanik ise valida tagasimaksmise aja ja summa. 
Tagasimaksmine võib toimuda ka osade kaupa. Juhul, kui raha ei ole kokkulepitud päevade jooksul tagasi makstud, peab kasutatud summalt hakkama 
pangale intressi maksma. Mida kauem tagasimaksmine venib, seda suuremaks kasvab intressisumma. 


Järelmaksukaart — oma sisult on see krediitkaart, mille puhul võib tehtud kulutuste tagasimaksmise periood ulatuda mitme aastani. Järelmaksukaarti 
kasutatakse tavaliselt suuremate ostude eest tasumiseks. Kasutatud krediidilimiit makstakse pangale tagasi lepingus fikseeritud osamaksetena. 
Kasutatud krediidilt tuleb iga kuu maksta intressi, mille pank võtab kaardiomaniku arvelduskontolt automaatselt maha. Mida kiiremini krediidisumma 
pangale tagasi maksta, seda väiksemaks kujuneb intress. 


Tegelikkuses ei pruugi kõik pankade pakutavad krediitkaardid vastata sellele teoreetilisele liigitusele, vaid nende puhul võib olla kombineeritud erinevaid 
jooni või mingeid lisavõimalusi (näiteks käib kallimate krediitkaartidega sageli kaasas kaardiomaniku reisikindlustus). Peale pankade pakuvad 
krediitkaarte ka mõned mittefinantsettevõtted, kellel on suur hulk jaekliente — näiteks kaubandusketid või lennundusfirmad. Sellised kaardid on ühtlasi 
vastava firma kliendikaardiks. 


Krediitkaardi kõige olulisemad kasutustingimused on krediidi tagastamise tingimused ning intressi ja viivise arvestamise põhimõtted. Põhitähelepanu 
tulebki kaardi valimisel pöörata neile, mitte eriomadustele, mida kaardi väljastaja reklaamikampaanias rõhutab. 


Krediitkaardi intressimäärad on tarbimislaenudele omaselt kõrged, seepärast on rahaasjade juhtimises nõrkadel ja ülekulutamisele kalduvatel inimestel 
mõistlikum krediitkaarte pigem vältida, piirdudes deebetkaardiga, mis laseb osta ainult selle summa eest, mis pankakontol parajasti on. 


Samas on krediitkaardid peaaegu hädavajalikud teatud olukordades: hotellide broneerimisel, interneti kaudu lennupiletite ostmisel, internetikauplustest 
ostmisel jms. Eriti vajalik on krediitkaart palju reisivatele inimestele, sest seda nõutakse kõikvõimalike broneeringute tegemisel. Krediitkaart näitab ju 
panga usaldust kliendi vastu. Ka koduses elus võib krediitkaardiga kaasnev paindlikkus rahaasjades aeg-ajalt vajalikuks osutuda. 


Kuna pangad väljastavad väga erinevate tingimustega krediitkaarte, tasub enne krediitkaarditaotluse esitamist või pangapoolse pakkumise vastuvõtmist 
kindlasti võrrelda erisuguste kaartide kasutustingimusi. 


Deebet- ja krediitkaarte võib pidada sularahast turvalisemaks maksevahendiks. Kui kaotate või teilt varastakse sularaha, on vähe lootust seda tagasi 
saada. Kaotatud või varastatud pangakaarti on lihtne asendada, ning vältimaks seda, et valedesse kätesse sattunud pangakaarti kurjasti kasutatakse, 


on pangad ja kaardiorganisatsioonid teinud palju tööd. Ka kaardiomanik ise saab mõnede lihtsate reeglite järgmisega vähendada riski, et kaardi kaudu 
pääseb soovimatu isik tema rahale ligi. 


Soovitused kaardiomanikule pangakaardi kuritarvitamise vältimiseks 

= Vaadake aeg-ajalt oma pangakonto seisu ning kontrollige konto ja krediitkaardi väljavõtet. See aitab kiiremini avastada võimalikke pettusi. 


= Ärge kunagi saatke oma krediitkaardi andmeid intemetipõhiselt ega e-posti teel kellelegi enne, kui te pole veendunud tehingu turvalisuses ja 
usaldusväärsuses. 


= Vältige tundmatuid intemetikauplusi! Internetikaupluses usaldate te oma krediitkaardiandmed teile täiesti tundmatu isiku kätte. 


= Ärge hoidke ühes ja samas kohas pangakaarti ja selle kasutamiseks vajaminevaid koode! Ärge kirjutage koode kaardile! Pangakaardi 
varguse korral on igaühel, kes teab teie koode ja paroole, võimalik kasutada teie arvelduskontol olevat raha. Kui pangakaart varastatakse 
koos sellele kirjutatud või sellega koos hoitud koodidega, ei ole pangal kohustust tekkinud kahju hüvitada. 


= Pangakaardiga makstes või sularahaautomaadist raha võttes veenduge olukorra turvalisuses! Jälgige, et kellelgi poleks võimalik vaadata, 
millise PIN-koodi te sisestate. 


= Enne PIN-koodi sisestamist või magnetriba kasutava makseterminali puhul allkirja andmist kontrollige alati, kas maksekviitungil olev 
rahasumma vastab ostusumma suurusele. 


= Nii Eestis kui ka välisriikides kaardiga makstes ärge lubage teenindajal kaardiga oma silme alt lahkuda. Nii väldite võimalikku andmete 
kopeerimist. Andmete kopeerimine teie andmetega võltskrediitkaardi valmistamiseks võtab vaid mõne sekundi. 


= Kaardiandmete väljapetmiseks kasutatakse ka e-kirjade saatmist klientidele. E-kiri jätab mulje, et tegemist on panga poolt saadetud teatega. 


Sellistes teadetes palutakse kliendil mõnda ettekäänet kasutades sisestada oma krediitkaardi PIN-koodid. Tegelikult pangad seda kunagi ei 
nõua, PIN-koodi küsija näol on kindlasti tegemist petturiga. 


= Pangal onõigus eeldada, et kõik kaardiga tehtud toimingud on tehtud kaardi valdaja poolt ning vastavad arvelduskonto omaniku tahtele seni, 
kuni ei ole tõendatud vastupidist. Seepärast teatage kaardi kadumisest viivitamatult! Pank väljastab koos pangakaardiga teile ka 
telefoninumbrid, kuhu tuleb kaardi kadumisest ja blokeerimise vajadusest teatada. Kui olete pangale teatanud kaardi vargusest või 
kadumisest, siis ei vastuta te enam nende tehingute eest, mida on tehtud varastatud või kaotatud kaardiga 


3 Finantsmatemaatika 


3.1 Baasfinantskirjaoskus 


3.2 Lihtintress ja liitintress 


3.3 Nominaalintress ja reaalintress 


3.4 Nüüdisväärtus ja tulevikuväärtus 


3.5 Risk ja riski mõõtmine 


3.1 Baasfinantskirjaoskus 


Rahaasjade juhtimine eeldab teadmisi matemaatikast. Hea uudis neile, kes matemaatikaga suured sõbrad pole, on aga see, et suurem osa rahanduse 
põhivalemitest sisaldab vaid aritmeetika nelja põhitehet: liitmist, lahutamist, korrutamist ja jagamist. Elukutseliste finantsistide — nende, kes 
finantsasutustes raha kasvatamise eest hoolt kannavad — seas on matemaatiku- või füüsikuharidusega "kvantide" ehk kvantitatiivsete analüütikute roll 
viimastel aastakümnetel küll järjest kasvanud, aga isiklike rahaasjade tasandil on tegijad juba needki, kes oskavad nelja põhitehte abil saadavaid 
tulemusi õigesti tõlgendada. 


Selgitamaks, millistest seostest oleks igal inimesel vaja aru saada, kasutame ühte küsimustikku, millega Hollandis hinnati inimeste 
baasfinantskirjaoskust. Küsimused olid järgmised. 


1. Oletame, et teil on säästuhoiusel 100 eurot ja hoiuse intressimäär on 2% aastas. Kui palju raha on teie säästukontol viie aasta pärast, kui te pole 
vahepeal sentigi välja võtnud? 
a) rohkem kui 102 eurot 
b) täpselt 102 eurot 
c) vähem kui 102 eurot 
d) ei tea 


2. Oletame, et teil on säästuhoiusel 100 eurot, hoiuse intressimäär on 20% aastas ja te ei võta välja ei põhisummat ega intresse. Kui suur summa 
oleks teie säästukontol viie aasta pärast? 
a) rohkem kui 200 eurot 
b) täpselt 200 eurot 
c) vähem kui 200 eurot 
d) ei tea 


3. Oletame, et teie säästuhoiuse intressimäär on 1% aastas ja inflatsioon on 2% aastas. Kui palju te saaksite sellel kontol oleva rahaga 1 aasta 
pärast osta? 
a) rohkem kui täna 
b) täpselt sama palju kui täna 
c) vähem kui täna 
d) ei tea 


4. Oletame, etteie sõber sai täna päranduseks 10 000 eurot ja tema vend saab 10 000 eurot kolme aasta pärast. Kelle pärandus on suurem? 
a) mu sõbra 
b) tema venna 
c) mõlema pärandus on sama suur 
d) ei tea 


5. Oletame, et 2013. aastaks on teie sissetulek kahekordistunud ja kõigi kaupade hind samuti. Kui palju saate te 2013. aastal oma sissetuleku eest 
osta? 
a) rohkem kui täna 
b) sama palju 
c) vähem kui täna 
d) ei tea 


Õiged vastusevariandid ona, a, c, a, b. Nimetatud uuringus vastas kõigile viiele küsimustele õigesti vaid ca 40% vastanutest. Sama tulemuse — et väga 
palju inimesi ei oska vastata ka rahanduse kõige põhilisemate tõdede tundmist eeldavatele küsimustele — on andnud nii mõnedki teised uuringud. 


Vastuste jagunemine 1058 hollandlasega läbi viidud uuringus 


Osakaalude summa ei anna kokku 100%, sest osa vastajaid jättis mõnele küsimusele vastamata. 


Õiged ja valed vastuseid, % 


Küsimus 1 Küsimu 2 Küsimus 3 Küsimus 4 Küsimus 5 


Õige 90,8 76,2 82,6 72,3 71,8 


Vale 5,2 19,6 8,6 23 24,3 


Ei tea 3,7 3,8 8,5 4,3 3,5 


Õigete vastuste arv (märgitud hulga küsimusi õigesti vastanute hulk, %) 


0 õiget 1 õige 2 õiget 3 õiget 4 õiget 5 õiget 


2,3 2,8 6,7 15,1 32,8 40,2 


Allikas 
Maarten van Rooij, Annamaria Lusardi, Rob Alessie, "Financial literacy and stock market participation", 


NBER Working Paper 13565, 2007 


Et mõista säästu-, investeerimis- ja laenutoodete ning nende kasutamise mõju inimese finantsolukorrale, on vaja tunda vähemalt kolme mõistepaari: liht- 
ja liitintress, nominaal- ja reaalintress ning raha nüüdis- ja tulevikuväärtus (ehk raha aegväärtus). Lisaks oleks kasulik teada, mis on risk ja kuidas seda 
mõõdetakse. 


3.2 Lihtintress ja liitintress 


Esimeses peatükis, pensionisäästu kogumise näites, puutusime liitintressiga juba põgusalt kokku. Just liitintress — või "liitintressi ime", kui kasutada 
emotsionaalsemate investeerimisnõustajate keelt — annab pikaajalisele säästmisele peamise jõukust suurendava jõu. 


Matemaatilises mõttes võib raha panna raha teenima kahel viisil — liht- või liitintressiga. 


Lihtintress tähendab, et inimene võtab säästu investeerimisest saadava tulu (näiteks intressid või dividendid) jooksvalt välja ja kulutab ära. Liitintress 
seevastu tähendab, etinimene ei võta teenitud tulu välja, vaid jätab selle koos algse summaga tulu teenima — reinvesteerib tulu. 


Lihtintressi valem on järgmine: |= A xi 
Liitintressi valem on järgmine: |= [A x (1 +1) J-A 


kus lon investeeringule juurde teenitud summa; 
A on alginvesteering; 

i on perioodi intressimäär; 

non perioodide arv. 


Näide 


Oletame, et aastase tähtajaga 1000-eurose hoiuse intressimäär on 4 protsenti. See tähendab, et aastaga teenime 1000 euro pealt juurde 40 eurot. 
Kui me need 40 eurot igal aastal välja võtame, siis investeeringu põhisumma ei muutu ning ka edaspidi teenime selle pealt 40 eurot aastas. 


Hoopis teine lugu on siis, kui me juurde teenitud raha välja ei võta. Sel juhul on põhisumma suurus esimese aasta lõpus 1040 eurot ning teisel aastal 
teenime intressi juba sellelt summalt ehk 1040 x 4% = 41,6 eurot. Kolmanda aasta alguseks on põhisumma seega kasvanud 1081,6 euroni ning 
intressi teenime sellelt summalt 43,26 eurot. 


30. aastaks oleks investeering kasvanud juba 3118,6 euroni ning intressi teeniks see juurde 119,95 eurot aastas. 


Kuigi rääkisime siin ainult intressist, mis enamiku inimeste jaoks seondub pangahoiuste ja -laenudega, saab sama valemit rakendada kõigi 
investeeringute puhul, millelt teenitav tulu reinvesteeritakse. Ainus vahe on see, et 30, 10 ega ka 5 aastaks pole intressi või investeeringu tootlust 
tavaliselt võimalik kindlale summale fikseerida — nii pika ajavahemiku keskmist intressi või tootlust saab vaid ennustada. 


Samamoodi nagu säästude puhul, töötab liitintressi efekt ka laenude puhul — kui laenuintressi mitte tasuda ja lasta see liita põhisummale, hakkab 
laenusumma veereva lumepallina kasvama. Tavaliselt laenuandjad sellel sündida ei lase, vaid nõuavad võlgnikult vähemalt intresside tasumist. 


3.3 Nominaalintress ja reaalintress 


Säästuplaane tehes (olgu pensioniks või lähemate eesmärkide tarvis) tuleb osata vahet teha nominaal- ja reaalintressil. Sääste kogutakse ju tavaliselt 
selleks, et nende eest tulevikus reaalseid hüvesid omandada. Reaalsete hüvede hinnad aga kipuvad aja jooksul tõusma. See tähendab, et 
finantsplaanide koostamisel ei tohi jätta arvesse võtmata inflatsiooni ehk hinnataseme tõusu. 


Infiatsiooni mõju saab finantsplaanides arvesse võtta kaht moodi. Üks viis on kasutada säästude kasvu prognoosimisel nominaalintressi või 
nominaaltootlust (s.t intressi või tootlust, millest ei ole inflatsioonitempot maha arvestatud), inflatsioon aga võtta arvesse vajalikus säästusummas. See 
tähendab — prognoosida, kui palju võiks näiteks korter, mille omafinantseeringut te parajasti kogute, maksta kolme aasta pärast, kui plaani kohaselt 
peaks ostmiseks minema. Või kui palju võiks poole aasta pärast maksta nutitelefon, mille ostuks parajasti raha kogute. 


Teine võimalus on kasutada säästude kasvu prognoosimisel reaalintressi või reaaltootlust (s.t intressi või tootlust, mis näitab, kui palju meie 
investeeringu väärtus pärast inflatsiooni arvessevõtmist kasvas), vajaliku säästusumma planeerimisel aga kasutada tänaseid hindu. 


Lihtsam on inflatsiooni mõju arvesse võtta esimest moodi. Miks? 


1. Intresse ja tootlusi väljendatakse tavaliselt reaalsuuruses. Kui räägitakse intressimäärast või tootlusnäitajatest, täpsustamata, kas tegu on 
nominaal- või reaaltootlusega, siis peetakse tavaliselt silmas nominaaltootlust. 


2. Tarbijahinnaindeks, mida inflatsiooni iseloomustamiseks tavaliselt kasutatakse, iseloomustab keskmise ostukorvi hinna muutumist, aga lähemad 
säästueesmärgid on enamasti mõni küllalt konkreetne asi (korter, kodutehnika vms), mille hinnamuutust pole liiga töömahukas prognoosida ka 
eraldi. 


Reaaltootluse arvutamiseks on meil vaja teada nominaalset tootlust ja inflatsioonimäära. Nende näitajate omavaheline seos on järgmine: 
1+T 
nominaal ) 
, 


1+g 


kusT, on reaaltootlus; 
on nominaaltootlus; 


nominaal 


g on inflatsioonitempo. 


Kui nominaaltootluse ja inflatsioonitempo vahe on alla 10 protsendi, saab reaaltulususe leidmiseks edukalt kasutada ka lihtsamat, kuid ligikaudset 
valemit: 


reaal nominaal 8 


Näide 


Kui nominaaltootlus on 35 protsenti ning inflatsioonitempo 10 protsenti, siis ligikaudne valem annab reaaltootluseks 25 protsenti, täpne aga 22,7 
protsenti. 11-protsendise nominaaltootluse ja 10-protsendise inflatsioonitempo puhul saame ligikaudse valemi järgi reaaltootluseks 1,0 protsenti, 
täpse valemi järgi aga 0,9 protsenti. 


3.4 Nüüdisväärtus ja tulevikuväärtus 


Iga rahasumma on praegu rohkem väärt kui tulevikus. See väide põhineb järgmisel loogikal: kui saate raha kätte täna, siis saate selle kohe investeerida 
ehk panna tulu teenima. Kui saate raha näiteks kaks kuud või kolm aastat hiljem, siis saate ka investeeringu teha selle võrra hiljem, tulu teenimise aeg 
jääb lühemaks ja tulu seega väiksemaks. 


Näide 


Oletame, et ühekuuse hoiuse intressimäär on 12 protsenti aasta arvestuses ehk 1% kuus. 1. aprillil panka pandud 10 000 eurot teeniks 1. maiks 
juurde 0,01 x 10 000 = 100 eurot ning 10 000 eurost on saanud 10 100 eurot. Kui saate 10 000 eurot hoiustada alles 1. mail, siis jääb see 100 
eurot teenimata. 


Meie äsjase näite 10 100 eurot nimetatakse 10 000 euro tulevikuväärtuseks. Tulevikuväärtuse arvutamise üldvalem on järgmine: 
FV=Lx(1 +1) 


kus n on perioodide arv, 

i on perioodi intressimäär, 
L on algsumma, 

FV on tulevikuväärtus. 


Tulevikuväärtust arvutades kanname rahasummasid ajas edasi: teades, kui palju on raha praegu, arvutame, kui suureks see summa aja jooksul kasvab. 
Ent küsimusele võib läheneda ka teisest küljest: kui suur on tulevikus saadava rahasumma väärtus täna ehk kui suur on selle nüüdisväärtus. 


Investeeringu nüüdisväärtus leitakse järgmise valemiga: 


C 
PV = ——- 
(1+1) 


kus PV on nüüdisväärtus, 

i on perioodi intressimäär ehk kapitali hind, 
C on tulevikus saadav rahasumma, 

n on perioodide arv rahasumma saamiseni. 


Saadaolevad rahasummad võivad tulevikus laekuda ka mitme perioodi jooksul. Sellisel juhul kasutame järgmist valemit: 


G 5 C, C, 


PV ——— p=—— tita => — 
(1+1) (1+1)? (1+1)" (1+1) 


kus C1, C2 ja Cn on tulevikus laekuvad summad, 


ion perioodi intressimäär või nõutav tootlus. 


Viimane valem võis olla juba päris hirmutav, aga kõige põhilisem, mis raha aegväärtusest meelde peab jääma, on siiski lihtne: täna kätte saadud 
rahasumma väärtus on suurem kui tulevikus saadava sama suure rahasumma väärtus. 


3.5 Risk ja riski mõõtmine 


Raske on leida mõnda investeerimisteemalist teksti või ettekannet, kus kordagi ei kasutataks sõna "risk". Või sõna "volatiilsus", mida kasutakse riski 
suuruse iseloomustamiseks. 


Risk on võimalus, et tegevuse tulemus erineb oodatavast. Investeering, mille tulevane tootlus võib oodatavast hälbida vähe, on väikese riskiga. 
Investeering, mille tootlus võib oodatavast hälbida palju, on suure riskiga. Täiesti riskivabasid rahapaigutusi ei ole olemas, seepärast keerlebki suur osa 
finantsistide tööst riski mõõtmise ümber ja iga mõistliku investori kohustus on enne investeerimist selgeks teha, kui suurt riski saab ta endale lubada. 


Näide 


Oletame, et aastail 2000—2010 on aktsiaseltsi Komeet aktsia suurim aastane tootlus olnud 80% ning kõige väiksem —20%. Aktsiaseltsi Kodupank 
vastavad näitajad on 45% ja 5%. 


AS Komeedi aktsia maksimaalse ja minimaalse tootluse vahe on siis 80 — (-20) = 100%, AS Kodupangal aga 45 — 5 = 40%. Et Komeedi aktsia 
maksimaalse ja minimaalse tootluse vahe on Kodupanga aktsia omast suurem, siis selle näitaja järgi on Komeedi aktsia Kodupanga aktsiast 
riskantsem investeering. 


Riski suuruse ehk volatiilsuse väljendamiseks on mitu viisi. Kõige lihtsam viis on leida tõenäolise maksimaalse ja tõenäolise minimaalse tulemuse vahe 
— mida suurem see on, seda suurem onrisk. 


Äsja kirjeldatud näitaja puudus on see, etta ei võimalda hinnata, kui suure tõenäosusega jääb tootlus edaspidi oodatud piiridesse. Seepärast kasutavad 
finantsanalüütikud riski hindamiseks sagedamini standardhälvet, millel seda puudust ei ole. Riski mõõtmiseks kasutatakse rahanduses tihti veelgi 
keerukamaid matemaatilisi ja statistilisi vahendeid kui standardhälve, aga isiklike rahaasjade juhtimiseks piisab ka eespool toodu teadmisest. 
Sügavamale on Soovitav minna neil, kes tahavad ise aktiivselt investeerimisega tegeleda. 


4 Säästmine ja investeerimine 


4.1 Säästmine ja investeerimine 


4.2 Risk ja tulu 
4.3 Hoiused 
4.4 Aktsiad 
4.5 Võlakirjad 


4.6 Tuletisväärtpaberid 


4.7 Kinnisvara 


4.8 Investeerimisfondid 


4.9 Investeerimishoius 


4.10 Elukindlustus 


4.11 Muud investeerimisvõimalused 


4.12 Sobivustest ja riskitaluvus 


4.13 Investeerimisstrateegiad 


4.14 Investeeringute tootlus 


4.15 Investeerimispettused 


4.16 Väärtpaberiturg 


4.17 Investeerimiskonto 


4.1 Säästmine ja investeerimine 


Säästmine on raha kogumine nii ootamatuteks kui ka planeeritud tulevasteks väljaminekuteks, mis on nende katmiseks jooksvast sissetulekust liiga 
suured. Investeerimine isiklike rahaasjade mõistes on raha paigutamine oma rikkuse kasvatamise või säilitamise nimel mitmesugustesse varadesse — 
aktsiatesse, investeerimisfondidesse, kinnisvarasse jne. 


Tavaliselt peetakse investeerimise all silmas raha paigutamist tulu tõotavatesse varadesse pikemaks ajaks — mitte päevadeks või nädalateks, vaid 
vähemalt kuudeks või pigem aastateks. Osa inimesi ostab eespool nimetatud varasid ka lühiajaliselt, vahel kõigest mõneks minutiks või lühemakski 
ajaks. Sellist tegevust nimetatakse päevakauplemiseks. Oma koht on rahamaailmas nii pikaajalisel investeerimisel kui ka päevakauplemisel, aga 
inimesele, kes ei tunne endas sügavat kutsumust päevad läbi rahamaailma jälgida, päevakauplemine ei sobi. Investeerimine seevastu sobib küll, sest 
selle puhul on võimalik delegeerida paljud ülesanded asjatundjatele ega pea kogu aeg ise kätt pulsil hoidma. 


Investeerimisest räägitakse tihti ka seoses ettevõtetega. Näiteks nii: "Lihakombinaat investeeris 42 miljonit krooni loomsete kõrvalsaaduste käitlemise 
protsessi." Siin on tegemist raha paigutamisega varadesse, mis aitavad ettevõttel edaspidi töötada väiksemate kulude või suurema võimsusega ja 
teenida seega suuremat kasumit. 


Raha, mida investeerida, tekib säästes. Säästuvõimaluste leidmiseks on kasulik teha finantsplaane ja koostada eelarve, nagu oli juttu esimeses 
peatükis. Kes on suuteline tarbimislaene tagasi maksma, on oma suhtumist muutes suuteline ka säästma, sest laenu ja lisaks ka selle intresside 
tagasimaksmine tähendab ju sarnaselt säästmisega, et kogu sissetulekut ei saa tarbimisse suunata. 


4.10 Elukindlustus 


Olles sõlminud elukindlustuslepingu, investeerite te kaudselt samadesse varadesse, millest on juba olnud juttu teistes peatükkides: aktsiatesse, 
võlakirjadesse, pangahoiustesse, kinnisvarasse jne. Vahe on selles, etinvestori ja investeeringute vahel on kindlustusselts, mis lisab investeeringule 
mõned erilised omadused. 


Põhiline neist eriomadustest on kindlustatud isiku surma puhul lähedastele makstav hüvitis. See hüvitis tähendab, et kuigi elukindlustuslepingute kestust 
mõõdetakse tavaliselt aastates või isegi kümnetes aastates, on teatud olukordades tegu ka väga likviidse rahapaigutusega. Teisiti öeldes saab 
elukindlustuslepingu abil varad investeerida pikaks ajaks, säilitades võimaluse pääseda rahale kiiresti ligi ootamatute õnnetuste korral ehk siis, kui 
likviidsusel on kõige suurem väärtus. 


Üks kindlustuslepingu kaudu raha kogumise võimalusi on garanteeritud intressiga elukindlustus. Kindlustusvõtja maksab kindlustussettsile 
kokkulepitud ajal ja suuruses kindlustusmakseid, millest kindlustusselts arvestab maha kulud ja moodustab lepingus määratud kindlustusjuhtumite katteks 
kindlustusreservi. Kindlustusreservi investeerib selts mitmesugustesse väärtpaberitesse ja varadesse. 


Kindlustuslepingus on fikseeritud garanteeritud intressimäär ja kindlustusperiood. Garanteeritud intressimäär on tavaliselt 3—4%. Eduka 
investeerimistegevuse korral võib elukindlustusselts maksta ka lisaintressi. Kogu investeerimisrisk jääb seda laadi lepingu korral kindlustusseltsi kanda. 


Teine kindlustuslepingu kaudu raha säästmise variant on investeerimisriskiga elukindlustus. See on elukindlustuse liik, mille puhul kindlustusseltsi 
poolt välja makstav(ad) summa(d) sõltub (sõltuvad) lepinguga seotud alusvara väärtusest ja lepingus garanteeritud hüvitise summa suurusest. Üldjuhul on 
investeerimisriskiga elukindlustuse korral kindlustuskaitsel ehk garanteeritult välja makstaval summal kõrvaline tähtsus, lepingu väärtus sõltub eeskätt 
investeeringute väärtusest. 


Tavaliselt pakuvad kindlustusseltsid investeerimisriskiga lepingu alusvaraks investeerimisfonde. Klient saab neist kokku panna oma investeerimisportfelli 
või valida kindlustusseltsi poolt soovitatava standardportfelli. 


Lisakindlustusena pakuvad elukindlustusseltsid kirjeldatud kogumistoodete juurde sageli ka kahjukindlustuse tooteid, näiteks õnnetusjuhtumikindlustust. 
Õnnetusjuhtumikindlustus pakub rahalist hüvitist õnnetusjuhtumist põhjustatud surma, invaliidsuse või ajutise töövõimetuse puhul. Lepingut pealiskaudselt 
lugenud klientidele valmistavad lisakindlustused mõnikord ebameeldiva üllatuse: kogutud summa on sissemaksetest väiksem (eriti esimestel 
kogumisaastatel). Põhjus on peamiselt selles, et õnnetusjuhtumi vastu kindlustamine on eraldi teenus ning selle eest võtab kindlustusselts ka eraldi tasu. 
Enne teenuse ostmist tasub kaaluda, kas nii erineva eesmärgiga teenuseid, kus segamini kogumiseesmärk ja kindlustamine õnnetusjuhtumiks, tasub 
omavahel segada. 


4.11 Muud investeerimisvõimalused 


Eespool kirjeldatu — aktsiad, võlakirjad, kinnisvara — ei ole kindlasti ammendav loetelu varadest, millesse investeerimise eesmärgil raha paigutatakse. 
Kirjeldame lühidalt veel mõnesid varaklasse, mis inimestel tihti meelel on. 


Kuld ja toorained 

Toorainetesse investeerimiseks ei pea paigaldama oma hoovi naftatsistemi või ajama postsovjetlikus stiilis metalliäri. Enamasti tehakse seda 
tuletisväärtpaberite abil, kaudselt saab toorainetesse panustada ka toormetootjate aktsiate, toorainerikastes piirkondades kinnisvara omamise või 
tooraineid tootvatele maadele keskenduvate fondide kaudu. 


Mõneti erandlik vara on kuld, ühest küljest tooraine nagu iga teine. Teisalt on kullal küljes ülikõva emotsionaalne märk — see metall on mitu aastatuhandet 
olnud rikkuse võrdkuju ning rahasüsteemide keskne osa, oma positsiooni ei ole ta päriselt ära andnud siiamaani, kuigi keskpangad vähendasid 1990. 
aastatel hoogsalt oma kullavarusid. Suuri majandus- ja poliitilisi krahhe kartvate investorite portfelli kuulub seepärast sageli mõningas koguses füüsilist 
kulda, mille väärtuse püsimisele loodetakse ka ajal, kui elektroonilise ja paberraha ning väärtpaberite ringlus on häiritud. 


Toorainete hinnatrendide ennustamiseks tuleb investoril endale selgeks teha nende nõudmise-pakkumise praegune vahekord ja võimalikud tulevased 
muutused: kes toodab, kes tarbib, kui suured on varud, kas tootmisvõimsusi on lisandumas või kadumas, kas kasutusvaldkondi on kadumas või 
lisandumas... 


Mets 
Metsast kui pensionifondide altemnatiivist räägivad tihti inimesed, kellel ei ole pensionsammastesse usku. Eraisiku jaoks on metsal kui investeeringul 
paljuski samad puudused kui kinnisvaral: hooldus-kulud on suured ja riskide hajutamine raskendatud. 


Ent otsides traditsioonilistest investeeringutest erinevalt liikuva hinnaga varasid on ka finantsasutused avastanud metsa. Puud kasvavad ju sõltumata 
sellest, mis toimub finantsturgudel, ning metsa müüki on suhteliselt hõlbus ajastada soodsa turukonjunktuuri aega, sest kasvavad puud jätkavad 
kasvamist (ehk väärtuse kogumist) ka finantsturgude madalaseisu ajal. Eriti USA-s ja Suurbritannias kasvab jõudsalt finantsskeemide ja fondide hulk, 
mille kaudu investorid saavad paigutada raha kasvavasse metsa. 


Metsa investeerimistootlus koosneb kolmest komponendist: 


= bioloogiline kasv, 
m puiduhinna Muutus, 
= metsamaa hinna muutus. 


Tänu bioloogilisele kasvule esineb metsa investeerimisel negatiivset tootlust harva, üldiselt suudab see korvata puidu või metsamaa hinna languse. 
Bioloogiline kasv annab tavaliselt metsainvesteeringu tootlusest keskmiselt 65—75%, puiduhinna muutus 25—30% ning metsamaa hinna muutus 2—5%. 


Metsainvesteeringu väärtust ohustavad riskid on kahjurid, tormid ja tulekahjud. Hinnatakse, et nende tõttu hävib igal aastal 0,1% professionaalselt 
hooldatud metsade väärtusest. 


Eralaenud 

1990. aastate esimese poole Eestis, kus inflatsioon oli kõrge ning pangalaenud raskesti kättesaadavad, oli Eestis suhteliselt levinud rahapaigutusviisiks 
eralaenude andmine — anda oma raha laenuks intressiga umbes 5—10% kuus. Krediidirisk oli loomulikult suur, sageli jäigi laen tagasi saamata ning nii 
taandusid amatöörid lõpuks sellest ärist. 


2000. aastate lõpus tulid eralaenud uut moodi tagasi — nii mujal kui ka Eestis on loodud internetikeskkondi, nn sotsiaalse laenamise võrgustikke, mis on 
kombinatsioonid internetipõhisest oksjonipaigast ja sotsiaalvõrgustikust (ehk nagu eBay ja Facebooki kombinatsioon). 


Kirjeldatud laenukeskkonda saavad laenuvõtmisest huvitatud inimesed välja panna oma laenutaotlused ning laenu andmisest huvitatud inimesed nende 


vahel valida ja parematele projektidele laenu pakkuda. Laenuanalüüs on iga laenuandja enda ülesanne. Krediidiriski aitab sääraste veebikeskkondade 
kaudu laenu andvatel inimestel vaos hoida asjaolu, et nad saavad laenu anda paljudele eri isikutele väga väikeste summade kaupa (nt 50 eurot) ehk riski 
hajutada. 


Kunst 
Kunsti kui investeeringu tootluse kohta tehtud uuringud näitavad, et kunstiteosed aitavad investeeringuportfelli riski mõnevõrra hajutada, sest nende 
hinnakõikumine on vähe seotud aktsiaturu kõikumisega. 


Samas on kunsti investeerimine seotud palju suuremate kuludega kui raha paigutamine aktsiatesse või investeerimisfondidesse, sest vahendajate 
komisjonitasud võivad ulatuda isegi veerandini teose hinnast, väärtusliku kunstiteose omamisega kaasneb alati varguserisk (ja kindlustuskulud), samuti 
hoiu- ja hoolduskulud. Ja kuigi aeg-ajalt loeme meediast, kuidas mõni kunstiteos fantastilise hinna eest maha müüdi, ei ole leidnud tõestust, et kunst 
keskmiselt pakuks teiste varaklassidega võrreldes paremat tootlust. 


Kui siiski kunsti investeerida, on kõige kindlam osta seda oksjonilt või galeriist. Oksjonil toimivad küll ka emotsioonid, mis võivad ajendada maksma liiga 
kõrget hinda, kuid teisalt on oksjonitel väljas parim valik turul olevaid töid. Lisaks on tööd varem välja pandud, mis võimaldab nende väärtust kalkuleerida, 
ning tagatud on ka autentsus, sest töö tausta selgitamiseks kasutavad oksjonikorraldajad eksperte. Inimesel, kes ostab kunsti peamiselt hinnatõusust tulu 
saamise eesmärgil, võib olla otstarbekas pöörata tähelepanu väga säravate teoste varju jäävatele töödele, mille hind ei tõuse enampakkumise käigus 
emotsionaalsetesse kõrgustesse. 


Haridus kui investeering 
Kõik me oleme kuulnud mõtteavaldusi, et haridus on investeering. Tõepoolest, ka hariduse tootlust on võimalik arvutada. Sääraseid arvutusi sisaldab 
näiteks OECD raport "Education at a Glance". 


OECD meetodil hariduse tasuvuse arvutamise põhimõte on lihtne. See käib sarnaselt muudegi investeeringute tasuvuse arvutamisega: tuleb leida 
kõrghariduse omandamiseks tehtud kulutused ja kõrgharidusest tulenev palgalisa. Siis tuleb kõik väljaminekud ja sissetulekud aastate kaupa ritta panna 
ning arvutada nende tasuvusmäär. 


Kui hinnata tasuvust üksikisiku vaatenurgast, tuleb kuludesse arvata õpingute tõttu saamata jäänud tulu — see, mida inimene oleks teeninud, töötades 
õpingute asemel madalama haridustasemega. Kuluna tuleb loomulikult arvesse võtta ka õppemaks, mida inimene peab ise maksma. Kuludesse tuleb 
lisada veel suurenev maksukulu: kui inimene hakkab saama kõrgemat palka, hakkab ta maksma ka rohkem tulumaksu. 


Hariduse tulude poolele läheb kirja tänu kõrgemale haridustasemele tõusnud palk. Lisaks tuleb tuluprognoosis võtta positiivse tegurina arvesse, et 
kõrgema haridustasemega isikutel on tavaliselt väiksem tõenäosus tööta jääda. 


Keskmiselt tasub haridusse investeerimine ennast kenasti ära, näitavad OECD arvutused. Ent selge on ka see, et sõltuvalt inimesest, tema valitud 
erialast ja muudestki teguritest võib konkreetse juhtumi tootlus kujuneda keskmisest kõvasti erinevaks. Samuti ei tea keegi päris kindlalt, kuidas täpselt 
hakkavad tuleviku tehnoloogilised, majanduslikud ja sotsiaalsed muutused mõjutama haridustaseme ja sissetulekute seost. Raha pangahoiusel 
hoidmisest näib haridusinvesteering igal juhul olevat riskantsem. Ent nõnda muutlik kui aktsiahinnad ei ole tänu haridusele saadav palgalisa ilmselt ka. 


4.12 Sobivustest ja riskitaluvus 


Inimene, kes tahab oma säästud paigutada keerukamatesse pangatoodetesse kui hoiustele, peab kõigepealt selgeks tegema oma riskitaluvuse. 


Investeerimisnõustamise ja väärtpaberiportfellide haldamisega tegelevad ettevõtted on seaduse järgi lausa kohustatud enne teenuse osutamist kindlaks 
määrama oma kliendi riskitaluvuse. Seepärast ei tasu imestada või solvuda, kui nõustaja teid esmalt sobivustesti tegema paneb. Kes pangakontoris 
üldse ei käi, saab testi teha ka intemetipanga kaudu. Kasulik on ka endal riskitaluvuse ja toodete sobivuse teemal aktiivselt kaasa mõelda, ettesti 
tegemine ei kujuneks formaalsuseks. 


Testides esitatavad küsimused ei ole standardiseeritud, vaid on erinevate teenustepakkujate juures erinevad. Sobivustesti käigus esitatakse küsimusi 
järgnevatel teemadel. 


= Investeerimiseesmärgid, kuhu võivad kuuluda küsimused investeeringu pikkuse, eesmärgi ning riski kohta. Näiteks: kas teie investeeringu 
eesmärgiks on regulaame sissetulek või raha pikemaajaline kasvatamine. Kas soovite hoida kapitali turvaliselt, vältides mis tahes riske, või hoopis 
võtta suuri riske? 


= Finantsolukorda puudutavate küsimustega täpsustatakse teie kindla sissetuleku allikaid ja suurusjärku, samuti küsitakse varade ja 
finantskohustuste kohta. 


= Finantsalased teadmised ja kogemused. Teie käest küsitakse erinevate teenuste ja toodete kohta. Küsitakse ka eelnevate tehingute olemuse, 
mahu ja sageduse kohta. Samuti soovitakse teada teie haridustaset ja elukutset. 


Sobivustesti kaudu saab finantsasutus — investeerimisühing, krediidiasutus või fondivalitseja — informatsiooni, mis peab aitama personaalsete soovituste 
andmisel ning sobivate teenuste valikul. 


Etinimese investeerimiseesmärgid, finantsolukord ja -oskused võivad aja jooksul muutuda, tasub test pärast muutusi uuesti läbi teha, et veenduda, kas 
varasemad soovitused on endiselt jõus. Juriidilises mõttes liigitub enamik finantsasutuste kliente tavakliendiks. Teised võimalused on asjatundlik klient ja 
võrdne vastaspool, aga neiks kvalifitseeruvad ainult finantsasutused ise ning suurettevõtted ja -investorid. Just tavakliendi suhtes on investeerimisteenuse 
osutaja kohustatud rakendama kõige laiemaid investorkaitse lahendeid. 


Sobivate väärtpaberite ja investeerimisstrateegiate poolest on erinevaid tavakliente, üks võimalus neid liigitada on järgmine. 


= Konservatiivse investori eesmärk on säilitada madala riskitaseme juures olemasoleva vara väärtus ning teenida tagasihoidlikku intressi. Portfellis 
on üldjuhul rahaturufondid, pangahoiused, võlakirjad, võlakirjafondid ja investeerimishoiused. Selliste investeeringute puhul on oht, et inflatsioon 
võib hakata närima alginvesteeringut, kaotades selle ostujõudu. 


= Keskmise riskitaluvusega investor ei soovi kaotada alginvesteeringut, kuid mõistab, et suurema tulu teenimiseks peab võtma suurema riski. Tema 
portfellis on segu madala ja kõrge riskiga investeeringutest, ühegi üksiku aktsia või väärtpaberi osakaal portfellis ei ole kõrge. 


a Agressiivse investori eesmärk on saada investeeringult maksimaalset tulu, sellega kaasnev risk on teisejärguline. Talle pole probleem, kui turud aja 
jooksul palju üles-alla kõiguvad. Peale aktsia- ja kinnisvarafondide ja indeksfondide ostab ta ka üksikuid aktsiaid ja kõrge tootlusega võlakirju, võib- 
olla ka optsioone ja futuure. 


Sobivustesti tulemusel saavutatakse olukord, kus teenuse osutaja teab kliendi eesmärke ja võimekust ning seeläbi leitakse kliendile kõige sobivam 
toode. Sobivustesti läbiviimine aitab ära hoida vaidlusi, pooltel on üksteise suhtes ootused teada ning klient on teadlik investeerimisega kaasnevatest 
riskidest. 


Investeerimisnõustamine 


Lihtsustatud skeem investeerimisnõustamise eri etappidest. 
NB! Skeem ei kajasta kõiki võimalikke situatsioone. 


Investor tuleb investeerimisnõustamisele. 
Tema eesmärgiks on saada personaalseid soovitusi 
investeeringute ja finantstoodete osas. 


Toimub investeerimisnõustamine ning sobivustesti täitmine, 
mille käigus investeerimisteenuse pakkuja küsib kliendi 


Investeerimisalased 


teadmised ja kogemused 


« finantstoodetest 

« eelnevate tehingute 
olemusest ja mahust 

« haridustase, elukutse 


On teadlik 
riskidest 


Tehing vastab 
eesmärkidele 


käest järgmist informatsiooni: 


Investeerimiseesmärgid 
Finantsvõimekus A Š 
« investeeringu eesmärk 
« pikkus 


sissetulekuallikad Ss 
« riskitaluvus 


sissetuleku suurusjärk 
varad 

võlad ja 
finantskohustused 


Eelnimetatud informatsiooni põhjal 


KK 4 


Investeerimisteenuse pakkuja 


Soovitab sobivat 
On teadlik investeerimis- Täidab kliendi 
tehingu kuludest teenust või korraldust 
-toodet 


Esitab 
perioodilised 
ülevaated ja 

raportid 


Tehing vastab Hoiab ja kaitseb 
finantsilisele kliendi raha, 
võimekusele finantsvarasid 


4.13 Investeerimisstrateegiad 


Investeerimisstrateegiatest on kirjutatud sadu raamatuid, investeerimisnõustajad ja finantsanalüütikud üle maailma saadavad investoritele iga päev 
tuhandeid selleteemalisi raporteid ja soovitusi. Siinkohal piirdume vaid paari kõige põhilisema investeerimisstrateegiate alase soovitusega. 


Inimesel, kes säästab raha oma regulaarsest sissetulekust ja investeerib pikaks ajaks, on otstarbekas järgida pideva ostmise strateegiat. Pideva 
ostmise strateegia seisneb selles, et regulaarselt (näiteks igal palgapäeval) ostetakse kindla summa eest kindla(te) fondi(de) osakuid või aktsiaid. 
Aktsiaid tuleb osta alati ühesuguse summa eest, regulaarsete vaheaegade järel ja vaatamata sellele, milline on parajasti aktsia hind. 


Tulemus on, et kui aktsia hind on madal, siis saate rohkem aktsiad, ning kui aktsia hind on kõrge, siis vähem. Pideva ostmise strateegia tagab, et teie 
ostetud aktsiate keskmine hind on alati madalam kui aktsia keskmine hind investeerimisperioodil. See seaduspära peab paika nii tõusva kui ka langeva 
hinna korral. 


Pideva ostmise strateegiast on kasu kahel eeldusel. Esiteks peavad aktsiahinnad pikaajalises perspektiivis tõusma. Teine eeldus on, et teil on aega 
tõus ära oodata. 


Kuna ostate fondiosakuid või aktsiaid pidevalt (hoolimata sellest, kas hind on parajasti tipus või põhjas), siis läheb teil paremini kui neil investoritel, kes 
ostavad aktsiaid turu tipus olles. Samas teenite vähem kui investorid, kes investeerivad ainult siis, kui turg on saavutanud põhja. Aga viimase fakti üle ei 
tasu kurvastada, sest kellelgi ei õnnestu ajastada investeeringuid nii, et alati toimub ost parimal hetkel. Ajastamispüüe nõuab rohkem aega ja vaeva, kuid 
ei taga paremat tulemust kui pideva ostmise strateegia. 


Pideva ostmise strateegiat võiks kombineerida konstantse suhte strateegiaga, sest väärtpaberite hinnad muutuvad pidevalt ning teie 
investeerimisportfelli struktuur võib ajapikku teile kõige sobivamast struktuurist märkimisväärselt eemalduda. 


Konstantse suhte strateegia seisneb selles, et investeerimisportfellis hoitakse erinevate fondide suhet konstantsena. Näiteks võib investor otsustada, et 
ta hoiab 60 protsenti oma rahast aktsiafondides, 30 protsenti võlakirjades ning 10 protsenti pangahoiustel. Osakaalude määramisel tuleb arvestada 
inimese riskitaluvuse ja eesmärkidega, samuti väärtpaberituru üldise olukorraga. 


Konstantse suhte strateegia mõte on selles, etta sunnib investorit realiseerima kasumi siis, kui aktsiafondide või aktsiate hind on tõusnud, ning 
paigutama selle väiksema riskiga väärtpaberitesse. Samamoodi sunnib see strateegia investorit ostma aktsiaid suhteliselt soodsa hinnaga. Sageli 
kipuvad väikeinvestorid, kes kindlat strateegiat ei järgi, tegutsema vastupidi: nad ostavad aktsiaid alles siis, kui nende hind on hulk aega tõusnud ja 
jõudnud tipu lähedale, ning müüvad siis, kui on oodata languse peatumist. 


Sihiks oleva osakaalu taastamiseks peaks kehtestama endale kindlad reeglid. Näiteks ajareegli — sihtosakaal taastatakse iga kolme kuu järel. Või 
protsendireegli — kui struktuur hälbib algsest näiteks viie protsendipunkti võrra, sooritatakse ostu- ja müügitehingud algse jaotuse taastamiseks. 


Näide 


Oletame, et investor on otsustanud suhte 50 : 50 kasuks ning ta on nii aktsiatesse kui ka võlakirjadesse paigutanud 5000 eurot. Kvartali lõpus 
vaatab ta oma investeeringuportfelli üle ning leiab, et aktsiate hind on tõusnud, võlakirjade oma aga jäänud samaks. Selle tulemusel on tal nüüd 
aktsiafondis 6000 eurot ja võlakirjafondis 5000 eurot. Õige proportsiooni taastamiseks tuleb aktsiafondi osakuid 500 euro eest maha müüa ning 
võlakirjafondi osakuid sama summa eest juurde osta. Portfellis on pärast seda nii aktsia- kui ka võlakirjafondi osakuid 5500 euro eest. 


Konstantse suhte strateegia kasutajale ei piisa siiski üksnes eri investeeringute suhtel silma peal hoidmisest. Portfelli koosseisu kuuluvaid väärtpabereid 
tuleb pidevalt jälgida ning kui mõni neist lootusi ei õigusta, tuleb ta välja vahetada. Samuti tuleb portfelli struktuur (eri varaklasside suhe) aeg-ajalt üle 


vaadata ja seda vajaduse korral korrigeerida. 


Tegevused enne investeerimist 


Mõelge läbi! 
. Kui palju teie majanduslik olukord võimaldab investeerida? Kas soovite investeerida ühekordselt või perioodiliselt? 
. Kui suuri riske soovite ja võite võtta? Kui suure osa investeeritud raha kaotamist võite te endale lubada: 0%, 10%, 30%...? 
. Kui suurt tootlust te oma investeeringutelt ootate? 
. Kui pikaks ajaks saate te oma raha konkreetsete investeeringutega siduda? 
. Kui palju aega saate te oma investeeringute valimisele ja juhtimisele pühendada? 
. Selgitage välja, milliste kulutustega (tehingukuludega) on seotud erinevad investeerimisvõimalused. 


. Selgitage välja, millised maksukohustused ja -soodustused erinevate investeerimisvõimalustega kaasnevad. 


4.14 Investeeringute tootlus 


Iga inimest huvitab, kui suurt tulu ta oma sääste mingisse väärtpaberisse või varasse investeerides teenib. Nagu eespool jutuks oli, saab seda mõne 
vara puhul prognoosida täpsemalt, mõne vara puhul mitte eriti. 


Aimu sellest, millised on realistlikud ootused, aitab saada pilguheit ajalukku. Kõige põhjalikuma aktsiate ja võlakirjade ajaloolise tootluse uuringu on 
koostanud London Business Schooli professorid Elroy Dimson, Paul Marsh and Mike Staunton, kes seda ka igal aastal uuendavad. 


Nende 2010. aasta raporti kohaselt oli maailma aktsiate aasta keskmiseks tootluseks perioodil 1900—2009 inflatsioonijärgse näitajana 8,6%. See 
tähendab — üle maailma hajutatud aktsiaportfell on kasvanud igal aastal keskmiselt 8,6% rohkem, kui on olnud inflatsioon. 


Ajavahemikku 1900—2009 kattev suuremate katkestusteta ajalugu on olemas vaid 19 riigil maailmas, kuid need riigid esindavad praegu ca 85% ja 1900. 
aastal esindasid rohkem kui 95% maailma aktsiaturgude koguväärtusest. Nagu näete järgmisel leheküljel olevast tabelist, on aktsiate tootlused riigiti 
üsna erinevad, ulatudes 2,1 protsendist Itaalias 7,5 protsendini Austraalias. 


Uuringu tulemusi on iseloomustatud väljendiga "optimistide võit", sest pika perioodi keskmisena on põhilised aktsiaturud pakkunud riske hajutavale 
investorile inflatsiooni ületavat tootlust (riigivõlakirjad — lühikeses perspektiivis riskivabaks peetav investeering — pole seda suutnud). 


Keskmine tulemus on hea suuresti tänu USA-le, kes maailmasõdades otseselt kannatada ei saanud. Saksamaa ja Jaapani investorid kaotasid II 
maailmasõjas peaaegu kogu oma kapitali. See-eest pakkusid Il maailmasõja ajal suurema osa oma varast kaotanud Saksa ja Jaapani investoritele 
kõva lohutust sõjajärgse taastamisperioodi aastad (näiteks aastail 1949—1959 tõusis Saksa aktsiaturg ligi 41 korda ehk keskmiselt 40% aastas). 


Ajaloos pole eriti olnud pikemat kui 20-aastast perioodi, kus aktsiatesse investeerimisega oleks miinusesse jäädud. USA aktsiaturu ajaloos on olnud 
pikim miinusperiood 16 aastat, ent Saksamaal, Prantsusmaal ja Jaapanis üle poole sajandi. Investeerimisel tuleb aga alati silmas pidada tõsiasja, et 
ajalooline tootlus ei taga samasugust tootlust tulevikus. Investeerimine on võimalus, mitte aga garanteeritud tulu. 


110 aastat investeerimistootlust* 


Aktsiate ja pikaajaliste riigivõlakirjade aasta keskmine inflatsioonijärgne tootlus 1900—2009, % 


Aktsiad Riigivõlakirjad 
Austraalia 7,5 1,4 
Lõuna-Aafrika 7,2 17 
Rootsi 6,2 2,5 
USA 6,2 1,9 
Uus-Meremaa 5,9 2,0 
Kanada 5,8 2.0 
19 maa kaalutud keskmine 5,4 1,7 


Suurbritannia 5,3 1,3 


Soome 5,1 —0,3 


Taani 4,9 3,0 
Holland 4,9 1,4 
Šveits 4,3 2,1 
Norra 4,1 1,7 
iirimaa 3,8 1,1 
Jaapan 3,8 —1,2 
Hispaania 3,8 1,4 
Prantsusmaa 3,1 —0,2 
Saksamaa 3.0 —-2,0 
Belgia 2,5 —0,1 
Itaalia 2,1 —1,6 
Allikas 


Elroy Dimson, Paul Marsh, Mike Staunton, "Credit Suisse Global Investment Returns Sourcebook 2010" 


* Näidatud riikide ajalooline investeeringute tootlus ei taga samasugust tootlust tulevikus 


4.15 Investeerimispettused 


Sinna, kus on raha, tõmbab alati ka pettureid, ning ikka ja alati leidub uusi lihtsameelseid, kes nende õnge lähevad. Pettuseskeeme on palju: võltsloteriid, 
erinevad pakkumised teenida kiiresti suurt raha, investeerimispüramiidid jne. 


Ohusignaali peaks inimeses alati tööle panema see, kui talle pakutakse võimalust teenida suurt tulu ilma riskita. Paraku käib kõrge tootlus alati käsikäes 
suure riskiga, vastupidise lubajad on petturid või paremal juhul lihtsalt asjatundmatud inimesed. 


Finantspettustega tegelevad isikud: 

= kontakteeruvad teiega omal algatusel kas e-kirja, posti või telefoni teel; 

a jätavad usaldusväärse mulje, on korrektsed, viisakad, lahked ning sõbralikud; 

a kasutavad pealtnäha ametlikke kirjablankette, nende poolt saadetud dokumendid on tavaliselt igati korrektselt koostatud; 

= kiirustavad teid tagant, etlangetaksite otsuse kohe või allkirjastaksite lepingu kiiresti; 

a paluvad teil saata raha nende kontole enne, kui avaneb ahvatlev pakkumine või kantakse üle n-ö võidetud rahasumma. 
Tavaliselt pakutakse sihikul olevale inimesele midagi ahvatlevat. Näiteks: 

= tuleb teade, et olete võitnud loteriil või rahalise auhinna, kuigi te ei ole sellisest loteriist ega loosimisest kunagi osa võtnud; 


= teile tehakse "eksklusiivne" ettepanek osaleda investeerimisskeemis (nt püramiidskeemid, "aktsiad, mille väärtus tõuseb kohe" jms) , kus kindlasti 
teenib kiiresti korraliku kasumi; 


= pakutakse võimalust teenida kergesti väga suur summa selle eest, et aitate kanda mitme miljoni euro ulatuses raha pakkujate asukohariigist välja. 
Enamikul juhtudel toimub pettus niimoodi. 


= Pettur püüab teilt kätte saada teie intemetipanga- või pangakaardiparoole. Näiteks teie e-postkasti saabub kiri, kus turvakaalutlustel palutakse teil 
vahetada pangaparoolid ning selle käigus küsitakse informatsiooni ka vanade paroolide kohta. Mingit paroolivahetust tegelikult ei toimu ja teie 
poolt saadetud "vana" ehk tegelikult kehtivat parooli kasutatakse teie konto tühjendamiseks. 


= Võõra krediitkaardi andmete alusel ostude sooritamiseks kopeeritakse teie krediitkaardi magnetribal olevad andmed ning valmistatakse nende 
põhjal võltskrediitkaart. Hiljem avastate oma kontoväljavõttelt summad ostude ja teenuste eest, mida te ei ole teinud või tarbinud. 


= Tihti kasutavad petturid kurjasti ära inimeste abivalmidust ja head tahet. Ringlusse lastakse näiteks e-kiri, kus palutakse raha raskelt haige lapse 
ravimiseks vms. Võib juhtuda, et teie poolt annetatud raha ei jõua abivajajani sel lihtsal põhjusel, et sellist abivajajat polegi olemas. 


= Teile pakutakse võimalust kodus eriliste oskuste, hariduse ja teadmisteta teenida kerge vaevaga suurem summa raha. Pettus seisneb selles, et 
enne uue töö alustamist tuleb tööpakkujale teha nn sissemaks. Pärast raha maksmist pole aga lubatud tööd ning mõistagi ei maksta teile ka mingit 
tasu. Sissemaksust olete samuti ilma. 


Infot parajasti aktuaalsete investeerimispettuste kohta leiab Finantsinspektsiooni kodulehelt www.fi.ee » Hoiatusteated. Üldjuhul eeldavad finantsteenused 


tegevusloa olemasolu, selleks kontrollige Finantsinspektsioonist, kas teenuse osutajal on vastav luba olemas. 


4.16 Väärtpaberiturg 


Eespool tutvustatud väärtpaberitega — aktsiate, võlakirjade ja tuletisväärtpaberitega, samuti valuutadega — tehakse 


tehinguid väärtpaberiturgudel ehk finantsturgudel. Väärtpaberiturg on koht, kus saavad kokku isikud, kellel on vaja väärtpabereid osta või müüa. 
Põhjused tehingute tegemiseks võivad olla väga erinevad: säästude investeerimine, ettevõtte finantseerimine aktsiate või võlakirjade müügi kaudu, 
väärtpaberite rahakstegemine, tarbimise suurendamine, ettevõtte finantsriskide maandamine jne. 


Korralduslikus mõttes võib väärtpaberitega kauplemise kohaks olla reguleeritud turg või mitmepoolne kauplemissüsteem. Euroopa Liidus tegutsevate 
kauplemiskohtade loetelu ja reguleeritud turgudel noteeritud väärtpaberite nimekirja leiab veebiaadressilt mifiddatabase.cesr.eu. 


Reguleeritud väärtpaberiturg on (väärtpaberituru seadusest pärinevat definitsiooni kasutades) "organisatsiooniliste, õiguslike ja tehniliste lahenduste 
mitmepoolne süsteem, mis on moodustatud sinna kauplemiseks võetud väärtpaberitega pideva ja korrapärase kauplemise võimaldamise eesmärgil ja 
milles ühetaolistel tingimustel viiakse kokku eri isikute eri- või üheaegsed väärtpaberite omandamis- ja võõrandamishuvid, mille kokkuviimise tulemuseks 
on leping". 


Lihtsamalt öeldes on reguleeritud turu ülesanne luua kõigile kauplemisest huvitatud isikutele võrdsed tingimused ja tagada, et turul ostetav ja müüdav 
kaup — s.t väärtpaberid — oleks kvaliteetne ja nende väljastaja tegevus läbipaistev ning aktsionäride huve arvestav. 


Eestis tähendab reguleeritud turg NASDAA OMX Tallinna börsi (võib ka öelda lihtsalt Tallinna börs), mis on osa maailma suurimast börsikontsemist 
NASDAA OMX Group. Tallinna börs on tihedalt integreeritud samuti NASDAA OMX Groupi kuuluvate Riia ja Vilniuse börsidega, moodustades ühtse 
Balti väärtpaberituru. 


Balti börsidel on neli väärtpaberite nimekirja. 


1. Balti Põhinimekiri, kus on noteeritud Eesti, Läti ja Leedu kõige olulisemate börsiettevõtete aktsiad. Põhinimekirja pääsemiseks peab ettevõte 
olema tegutsenud oma põhitegevusalal vähemalt 3 aastat, tema turuväärtus peab olema vähemalt 4 miljonit eurot, ta peab avalikustama teavet 
vastavalt rahvusvahelise finantsaruandluse standarditele (IFFRS) ning avalikkuse hulka kuuluvate investorite omanduses peab olema vähemalt 25% 
aktsiatest või 25 miljoni euro väärtuses aktsiaid. 


2. Balti Lisanimekiri, kus saavad oma aktsiad noteerida ettevõtted, kellele põhinimekirja nõuded käivad üle jõu. Lisanimekirja kauplemisele 
võtmiseks esitatud aktsiate turuväärtus peab olema vähemalt miljon eurot, millest avalikkuse käes peab olema piisavalt suur osa järelturu 
tekkimiseks. 


3. Balti Fondinimekiri, kus on noteeritud investeerimisfondide osakud või aktsiad, mida pakutakse Balti riikides avalikult. Noteeritava fondi valitsejal 
peab olema Finantsinspektsiooni tegevusluba või kui on tegemist välismaise valitseja juhitud fondiga, siis peab fond olema registreeritud avalikuks 
pakkumiseks Balti riikides. 


4. Balti Võlakirjade nimekiri, kus on noteeritud riiklikud võlakirjad ning ettevõtete erinevate tähtaegadega võlakirjad. Lätis ja Leedus on võlakirjade 
noteerimine rohkem levinud kui Eestis. Noteerimiseks esitatud võlakirjade nimiväärtuste summa peab olema vähemalt miljon eurot ning nende 
emitent peab üldjuhul olema oma põhitegevusalal tegutsenud vähemalt kaks aastat. 


Tallinna, Riia ja Vilniuse börsidel noteeritud väärtpaberite nimekirja ning palju muud infot väärtpaberite ja nendega kauplemise korralduse kohta leiab 
veebiaadressilt www.nasdagomxbaltic.com. 


Mitmepoolse kauplemissüsteemi toimimise põhimõtted on paljuski samased reguleeritud turuga. Peamine vahe reguleeritud turuga on see, et 
mitmepoolses kauplemissüsteemis kaubeldavatele väärtpaberitele kohalduvad nõuded on vähem ranged ja need väärtpaberid on tavaliselt vähem 
likviidsed. Mitmepoolsete kauplemissüsteemide kohta kasutatakse sageli ka nimetust alternatiivturg. Eesti alternatiivturg kannab nime First North 
(vt www.nasdagomxbaltic.comfirstnorth), see kuulub NASDAG OMX börside gruppi. 


Mõeldes börsile, kerkivad paljudel inimestel silme ette filmidest ja rahvusvahelistest uudislõikudest pärit kaadrid ülerahvastatud kauplemispõrandatest, 


kus triiksärkides maaklerid üritavad käte ja paberitega hasartselt vehkides ning telefonidesse karjudes endale või oma klientidele parimaid 
tehingutingimusi välja kaubelda. Selline pilt on nüüdseks börsidelt peaaegu kadunud, sest enamik kauplemiskohti on täielikult üle 

läinud elektroonilistele kauplemissüsteemidele. Elektrooniline kauplemissüsteem kujutab endast keerukat programmi, kuhu börsiliikmete juures 
töötavad maaklerid end arvutite vahendusel sisse logivad. 


Tallinna börsil toimuva börsitehingu korraldust kirjeldab järgnev joonis. Tehingu tegemine eeldab, etinvestoril on olemas väärtpaberikonto, mille saab 
avada Eesti Väärtpaberikeskuse kontohalduri juures. Kontohalduriteks on Eestis tegutsevad pangad (vt www.e-register.ee/ kontohaldurite-nimekiri). 


AS Eesti Väärtpaberikeskus on asutus, mis peab Eesti väärtpaberite keskregistrit (www.e-register.ee). Keskregister on riiklik register, mis peab 
arvestust kõigi Eestis tegutsevate aktsiaseltside aktsiaraamatutee ning kõikide Eestis avatud väärtpaberi- ja pensionikontode üle. Samuti on registrisse 
koondatud teised elektroonilised väärtpaberid (osaühingute osad, võlakirjad, fondiosakud jms) ning väärtpaberitega tehtud toimingute ajalugu. 


Väärtpaberiregistreid nimetatakse vahel ka depositooriumiteks, sest enne elektrooniliste väärtpaberite ajastut säilitati neis omandiõigust tõendavaid 
pabersertifikaate ja aktsiaraamatuid. 


Mõistagi leidub inimesi, kes Eesti ja teiste Baltimaade aktsiatega kauplemisele lisaks või selle asemel tahavad kaubelda ka teiste riikide 
väärtpaberitega — näiteks USA aktsiatega. Võimalust seda teha pakub Eestis mitu investeerimisteenuste osutajat, kuid interneti vahendusel saab 
kontosid avada ka välismaiste pankade või investeerimisühingute juures. 


Kodumaise börsitehingu arveldus 


Investor Investor 
(ostja) (müüja) 


Ostukorraldus 
Müügikorraldus 


ärci lii Ostukorraldus Müügikorraldus arci lii 
Börsi liige Börsi liige 
(ostja) (müüja) 


instruktsioon / Teade tehingu kohta 
instruktsioon / Teade tehingu kohta 


Tehinguandmed 


Kinnitus Kinnitus 
Kontohaldur | —--> | Depositoorium | «—------ | Kontohaldur | «+ 


Rahaarvelduse 
instruktsioon 


Rahaarvelduse 
kinnitus 


4.17 Investeerimiskonto 


Alates 2011. aastast saavad kõik Eestis makse maksvad füüsilised isikud oma sääste investeerida investeerimiskonto kaudu, mis võimaldab edasi 
lükata teenitud tulult tulumaksu maksmist. 


Sisuliselt on investeerimiskonto näol tegemist arvelduskontoga, mille kaudu toimub investeeringute ostmine ja müümine. Investeerimiskonto puhul ei oma 
konkreetse investeeringu müügist saadava tulu suurus või aeg maksude maksmise seisukohalt tähtsust. Oluline on see, kui suur on investeerimiskontole 
tehtud sissemakse ja kui suur on väljamakse. Tulu deklareerides ei pea vaatama enam mitte väärtpaberikonto väljavõtet, vaid arvelduskonto(de) 
väljavõtet. 


Investeerimiskonto võiks aga olla igapäevasteks arveldusteks kasutatavast kontost eraldi, sest kui selle kaudu tehakse ka muid makseid (saadakse 
töötasu, makstakse telefonikulusid jms), siis tuleb neid kõiki ka maksudeklaratsioonil näidata. 


Päris kõigi finantstulude maksustamist ei võimalda investeerimiskonto edasi lükata: lihtsustatult öeldes peab tegemist olema avalikult kaubeldavate 
väärtpaberitega või tegevusluba omavate finantsasutuste pakutavate investeerimistoodetega. Kehtib ka territoriaalne piirang — tegemist peab olema 
Euroopa Majanduspiirkonna või OECD liikmesriikide väärtpaberite ja finantsasutustega. 


Alla 18-aastasele isikule väärtpaberikonto ja investeerimiskonto avamine ning seal tehingute tegemine on Eesti perekonnaseaduse järgi küllaltki 
keerukas — selleks on vaja taotleda kohtu luba. 


Näide 


Laura kandis 2011. aastal oma investeerimiskontole 100 eurot ja ostis kogu selle raha eest aktsiaid. Mõne aja pärast müüs ta aktsiad 130 euro 
eest, kogu see summa laekus tagasi tema investeerimiskontole. Seejärel võttis Laura investeerimiskontolt 110 eurot välja, kontole jäi 20 eurot. 
Pärast 2011. aasta tulude deklareerimist 2012. aastal tuleb tal maksta tulumaksu 110 — 100 = 10 eurolt. Investeerimiskontole jäänud 20 eurolt tuleb 
tal maksta tulumaksu siis, kui ta selle sealt välja võtab ega uuesti ei investeeri. 


4.2 Risk ja tulu 


Iga rahapaigutusega kaasnevad riskid, mõnega suuremad, mõnega väiksemad. Riski ja tulu seost iseloomustab järgnev joonis, millel aktsia Y on 
riskantsem kui aktsia X, sest aktsia Y tootlus võib kõikuda suuremates piirides. Aktsiaga Y võime teenida üle 50% tulu, aga võime saada ka 
paarkümmend protsenti miinust. Aktsiaga X jääme halvemal juhul nulli, paremal juhul teenime paarkümmend protsenti. 

Kõigi variantide keskmine — oodatav tootlus — tuleb aktsial Y suurem kui aktsial X. Oodatava tootluse saab leida minevikus toimunud 
aktsiahinnaliikumiste või majandustulemuste põhjal või siis nende tulevikuprognoosi põhjal. Mõistagi on tegemist ligikaudse hinnanguga, sest juhtub 
harva, et minevik kordub, ja ka teistsugusel alusel põhinevad tulevikuprognoosid lähevad tihti viltu. 


Üldine seaduspära on, et suurema riskiga investeeringutelt nõuavad investorid suuremat tootlust. See tähendab, et ratsionaalne, tulevikuvõimalusi 
realistlikult hindav investor nõustub tegema investeeringu ainult hinnaga, mis võimaldab saada selle investeeringu riskitasemele vastavat tootlust. Ta ei 
osta näiteks Tallinnas 100 000-eurost korterit, kui on tõenäoline, et investeerimisperioodi lõpus 4—5 aasta pärast on selle hind endiselt 100 000 euro 
ringis ja üüritulu suudab niisuguse hinna juures pakkuda vaid pangahoiuse intressiga võrreldavat tootlust. Pangahoiusega on ju palju vähem tüli kui 
üürikorteri haldamisega, lisaks on pangahoiuse säilimine tänu hoiuste tagamise süsteemile kindlam kui korteri väärtuse säilimine. 


Vähendada riske tulus kaotamata või suurendada tulu riske juurde võtmata võimaldab riskide hajutamine. Riskide hajutamine tähendab raha paigutamist 
erinevatesse väärtpaberitesse või varadesse. Kui varade hinnad ei muutu täpselt samas rütmis (keerulisemalt öeldes: nende vahel ei ole perfektset 
positiivset korrelatsiooni), väheneb neist koostatud varade kogumi ehk portfelli risk. 


Investeerimistoodete riski ja tulu seos: 
suuremale riskile vastab suurem tootlus 

4.3 Hoiused 


Kõige lihtsam võimalus säästude lühemaajaliseks paigutamiseks on hoiustamine ehk hoiuse avamine pangas. Samuti on hoius parim võimalus 
inimesele, kes tahab hakkama saada enese minimaalse harimisega investeerimise vallas või soovib võimalikult vähe riskida. Hoiuste pluss on veel see, 
et enamasti ei kaasne hoiustamisega märkimist väärivaid tehingukulusid. 


Hoiustamise all pole siinkohal mõeldud raha hoidmist arvelduskontol, mis juba termini järgi otsustades on mõeldud arveldamiseks, mitte raha 
hoidmiseks. Tulenevalt sellest, et võite raha arvelduskontolt iga kell välja võtta, on panga võimalused seda raha teenima panna väga piiratud. Nõnda 
maksavad pangad arvelduskontol seisva raha eest kordades väiksemat intressi kui raha hoidmise eest hoiusel, kus raha väljavõtmisele kehtivad ajalised 
piirangud. 


Hoiuste põhiliigid on järgmised. 


Tähtajalise hoiuse puhul annab klient kokkulepitud summa kokkulepitud ajaks panka hoiule ning see summa teenib selle aja jooksul kindla suurusega 


intressi. Enamasti pannakse raha tähtajalisele hoiusele mõneks kuuks kuni aastaks, kuid osa panku pakub võimalust avada ka 3—5-aastase tähtajaga 
hoiuseid. Mida pikem on hoiuse tähtaeg, seda kõrgem on üldjuhul panga poolt makstav intress. 


Tähtajalisele hoiusele ei ole üldjuhul võimalik teha uusi sissemakseid ega sealt ka raha osade kaupa välja võtta. Kui hoiustaja soovib oma raha 
kokkulepitud tähtajast varem ehk enne hoiuse lõpptähtaega tagasi saada, kaotab ta üldjuhul intressi. Mõnede hoiuste puhul ei ole raha ennetähtaegne 
välja võtmine üldse võimalik. Täpsed tingimused on välja toodud konkreetses lepingus. 


Kogumis-, kasvu- või säästuhoiusele — eri pangad kasutavad sama sisu kohta erinevaid nimetusi — teeb klient perioodilisi (näiteks igakuiseid) või 
ebaregulaarseid (siis, kui tekib vaba raha) sissemakseid. Kindlaksmääratud tähtajaga kogumishoiuselt raha enne kokkulepitud tähtaega üldjuhul välja 
võtta ei saa. Tähtajatu kogumishoiuse puhul on võimalik raha välja võtta väikese etteteatamistähtajaga. Täpsed tingimused leiab konkreetsest lepingust. 


Kasutushoius on hoius, millelt hoiustaja saab hoiustatud raha väikese etteteatamisajaga välja võtta, kaotamata kokkulepitud intressi. Kasutushoiusele 
saab sissemakseid teha osade kaupa nagu säästuhoiuselegi. Tavaliselt on kasutushoius tähtajatu ehk kindlaks määramata tähtajaga. 


Hoiuste ja investeerimistoodete piirialale jääb investeerimishoius (segu tähtajalisest hoiusest ja investeerimistootest). Investeerimishoiuse toimimise 


põhimõtet tutvustame lähemalt edaspidi, sest hoiuseintresside tulumaksustamise poolest kuulub ta selgelt hoiusest erinevasse pangatoodete klassi. 
Eestis ei tulumaksustata tulu, mida eraisikud teenivad intressina tavalistelt pangahoiustelt; maksuvabastus ei laiene sellise hoiuse intressile, mis sõltub 
väärtpaberi, hoiuse, valuuta, muu instrumendi või selle alusvara väärtusest või muutusest (ehk siis investeerimishoiuse intressile). 


Pangahoiuste puhul on suurimaks riskiks panga võimalik pankrot. Panga pankroti korral võib hoiustaja ilma jääda 100 000 eurot ületavast hoiuseosast, 
kui raha hoiustatakse Eestis välja antud tegevusloa alusel tegutsevas pangas (vt www.fi.ee » Turuosaliste nimekirjad » Krediidiasutused >» Eestis 
tegevusloa all tegutsevad krediidiasutused). Kuni 100 000 eurot hüvitab hoiustajale Tagatisfond (vt www.tf.ee), alustades hüvitise väljamaksmist hiljemalt 


10 tööpäeva möödumisel hoiuste peatamise päevast. 


Hoiustamist mõne muu riigi tegevusloa alusel tegutsevates krediidiasutustes reguleerivad vastava riigi seadused. Kõigis Euroopa Liidu liikmesriikides 
on pangahoiused tagatud sarnase süsteemiga nagu Eestis, mõnes riigis on hoiuste tagamise ülemmäär veelgi kõrgem kui Eestis. 


Peale pankade saab Eestis raha hoiustada ka hoiu-laenuühistutes (vt www.hoiu-laenu.ee). See eeldab ühistu liikmeks astumist, sest erinevalt pankadest 
tohivad hoiu-laenuühistutes hoiustada (ja sealt laenu võtta) vaid ühistute liikmed. Hoiustelt makstav intress on hoiu-laenuühistutes sageli palju kõrgem kui 


pankades, kuid arvestama peab, et Tagatisfond hoiu-laenuühistute hoiuseid ei taga ja Finantsinspektsioon nende tegevust ei kontrolli. 


Enne hoiustamist võrrelge hoiuste tingimusi eri pankades 


www.minuraha.ee/hoiuste vordlustabel 


= Kui suuron intress ja kuidas seda arvutatakse? 

= Millised on hoiuste miinimumsummad ja tähtajad? 

= Millistel juhtudel ei pea pank kokkulepitud intressi maksma? 

= Millistel juhtudel võib pank hoiuse intressimäära ühepoolselt muuta? 

= Millised on raha kasutamise võimalused enne hoiuse tähtaja lõppemist? 

= Kui ruttu ja milliste sanktsioonidega saab raha kätte hoiuse ennetähtaegsel lõpetamisel? 


= Kuidas, kelle poolt ja kui suures ulatuses on hoius tagatud? 


Lisalugemist investeerimise kohta 


Põhjalikumalt kui võimaldab käesoleva raamatu maht tutvustavad Eesti tuntumad investeerimisspetsialistid väärtpaberite omadusi ja 
investeerimisstrateegiaid NASDAGA OMX Tallinna börsi eestvõttel välja antud raamatutes "Investeerimise teejuht" ja "Väärtpaberite teejuht". 


Inimestele, keda köidab iseseisev investeerimine aktsiatesse, on kasulikuks sissejuhatavaks lugemiseks Soome investeerimislegendi Seppo 
Saario "Saario investeerimisraamat". 


4.4 Aktsiad 


Laialdaselt kajastamist leidev rahapaigutamisvõimalus on aktsiad. Kui ostate mõne ettevõtte aktsiaid, saate üheks selle ettevõtte omanikuks ehk 
aktsionäriks. Aktsiad tähistavad teie omandit ettevõttes — s.o aktsiaseltsis. 


Aktsionär ei vastuta isiklikult aktsiaseltsi kohustuste eest, küll aga riskib võimalusega kaotada kogu raha, mis ta aktsiatesse paigutas. Rahuldatakse ju 
aktsiaseltsi pankroti korral aktsionäride nõuded kõige viimases järjekorras. Põhiline, miks aktsiad investoritele sellest hoolimata huvi pakuvad, on 
ettevõtete tegevuse eesmärk — teenida kasumit. Aktsionäride võimalus ettevõtte kasumi ja väärtuse kasvust osa saada ei ole limiteeritud nagu 
võlausaldajatel, kes teenivad oma rahapaigutuselt tavaliselt vaid piiratud suurusega intressi. 


Aktsial on nimiväärtus ehk nominaalväärtus ja turuväärtus. Nimiväärtus on võrdne ettevõtte asutamisel tehtud rahalise (või mitterahalise) sissemaksega 
ühe aktsia kohta. Turuväärtus on aktsia hind börsil ehk kohas, kus aktsiatega kaubeldakse. Börsil noteerimata ettevõtete puhul võib turuväärtuse 
hindamisel lähtuda õiglase väärtuse definitsioonist: õiglane väärtus on summa, mille eest on võimalik vahetada vara teadlike, huvitatud ja sõltumatute 
osapoolte vahelises tehingus. 


Kuigi aktsiad seonduvad inimestele börsiga, ei jõua valdav osa ettevõtteid kunagi aktsiate noteerimiseni börsil. Väiksematesse ettevõtetesse 
kaasatakse vajadusel tavaliselt 1—2 uut investorit tutvuste, ärisuhete või pereliinis. Küllaltki levinud on ka variant, et leitakse mõni finantsinvestor (nn 
äriingel alustavate ettevõtete ja riskikapitalist mõnda aega tegutsenud ettevõtete puhul), kes on spetsialiseerunud raha paigutamisele suurte 
kasvuvõimalustega ettevõtetesse. Kolmas võimalus, mis tuleb tavaliselt kõne alla suurte ettevõtete puhul ja viib börsile, on avaliku aktsiaemissiooni 
korraldamine ja aktsiate noteerimine börsil. 


Oma aktsionäride üle peab ettevõte arvestust aktsiaraamatus. Eestis on kõigil aktsiaseltsidel kohustus registreerida oma aktsiad Eesti väärtpaberite 
keskregistris. Keskregistrisse kandmisel saavad aktsiad unikaalse ja rahvusvaheliselt tunnustatava identifitseerimiskoodi (ISIN-koodi). Kõik isikud, kes 
soovivad omada Eesti aktsiaid, vajavad seega Eestis kehtivat väärtpaberikontot. USA või mõne muuriigi ettevõtte aktsiate omamiseks on aga vaja seal 
kehtivat väärtpaberikontot. Aktsiaid saab hoida ka esindajakontol — väärtpaberivahendaja nimele avatud kontol, millel olevate väärtpaberite omandiõigus 
ei kuulu mitte vahendajale, vaid tema klientidele. 


Aktsiainvesteeringuid tehes tuleb arvestada negatiivse tootluse võimalusega. Mõistlik on aktsiainvesteeringut tehes silmas pidada, et investeeritud raha 
ei läheks vaja vähemalt lähema kolme aasta jooksul. Investeerida aktsiatesse raha, mida võib vaja minna kiiremini, on alati riskantne. 


Peamised riskid, mida tuleb silmas pidada aktsiatesse investeerimisel, on järgmised: 
= valitud majandussektori üldine käekäik; 
= valitud ettevõtte käekäik; 
= ettevõtte suurus: väiksemate ettevõtete aktsiad võivad olla vähelikviidsemad ja kõikuvamate hindadega kui suurte ettevõtete omad; 
= ettevõtte asukohariigi ja tema käekäiku mõjutavate teiste turgude poliitiline ja majanduslik käekäik; 
= üldised hoiakud aktsiatesse investeerimise suhtes; 


a investeerimisega eurotsooniväliste riikide aktsiatesse kaasneb valuutarisk ehk võimalus, et aktsia hind teie arvestusvaluutas muutub valuutakursi 
muutumise tõttu; 


= ebapiisavast investeeringute hajutamisest tulenev risk (investoritel on kalduvus investeerida rohkem kui mõistlik oma asukohale lähematele 
turgudele ja väiksemasse arvu aktsiatesse, kui on vajalik riskide hajutamiseks). 


4.5 Võlakirjad 


Ri> 

Võlakirjad on aktsiate kõrval teine põhiline väärtpaberite liik. Neid nimetatakse ka fikseeritud tuluga väärtpaberiteks, sest erinevalt aktsiatest pakuvad 
võlakirjad investoritele kokkulepitud tulumäära. 


Kõigi võlakirjade tulumäär ei pruugi küll olla jäigalt fikseeritud, vaid võib perioodiliselt muutuda, sõltudes näiteks turu intressitasemest. Võrreldes 
aktsiainvestoriga saab võlakirjainvestor enamasti siiski päris täpselt prognoosida oma investeeringu oodatavat tootlust. Investor võib võlakirjadelt tulu 
saada nii regulaarsete intressimaksete kui ka võlakirja hinnamuutuse kaudu. 


Võlakirja võib võrrelda laenuga, mis on viidud väärtpaberi kujule. Kui laenu puhul on laenuandjaks tavaliselt üks isik (näiteks pank), siis võlakirjade puhul 
võib võlakirjaomanikke ehk laenuandjad olla palju. Võlakirja ostja ehk investor on seega laenuandja rollis ja võlakirja välja lasknud osapool ehk emitent 
laenuvõtja rollis. 


Võlakirjaemitentideks võivad olla ettevõtted, kohalikud omavalitsused (linnad, regioonid, vallad), riigiasutused, riikide keskvalitsused, samuti 
mitmesugused organisatsioonid, arengupangad, erakonnad jpt. Võlakirjade maailm on mitmekesisem kui sageli arvatakse — kõrvuti üliturvaliste 
valitsusvõlakirjadega võib leida ka kõrge tootluse ja riskiga rämpsvõlakirju. 


Võlakirja nimiväärtus on võla põhiosa suurus, mis on aluseks intressimaksete arvutamisel ning mis üldjuhul langeb kokku võlakirjade lunastamisel 
investoritele makstava rahasummaga. Võlakirja turuväärtus on võlakirja hind järelturul. 


Võlakirja tootlust iseloomustatakse tema tulususega tähtajani — tootlus, mida investor teeniks, ostes võlakirja hetkel kehtiva turuväärtusega ning hoides 
võlakirja kuni lunastamiseni. 


Kaks põhilist võlakirjadesse investeerimisega seotud riski on krediidirisk ja intressirisk. 
Krediidirisk on risk, et võlakirja emiteerinud riik, omavalitsus, organisatsioon või ettevõte ei suuda oma rahalisi kohustusi täita. 


Intressirisk tähendab ohtu, et intressimäärade muutumine turul toob kaasa võlakirja turuhinna muutuse. Kuna intressimäärade (tulumäärade) langus toob 
kaasa võlakirja turuhinna tõusu ja intressimäärade tõus võlakirja hinna languse, siis on võlakirjainvestoritel eelkõige põhjust muret tunda intressimäärade 
tõusu pärast. 


4.6 Tuletisväärtpaberid 


Tuletisväärtpaberid on finantsinstrumendid, mille väärtus sõltub alusvara — mõne teise vara või näitaja — liikumisest. See tähendab, et 
tuletisväärtpaberi ehk derivatiivi hind sõltub mõne teise instrumendi hinna liikumisest. Tõmmates paralleeli füüsikaga: kui aktsia võrdsustada kiirusega, 
siis tuletisinstrument on võrreldav kiirenduse ehk kiiruse ruuduga. Võttes appi keemia: kui aktsiaid võib võrrelda bensiiniga, siis tuletisinstrumendid on 
võrreldavad raketikütusega, mille võimsus ja ka ohtlikkus on kordades suuremad. 


Tuletisväärtpaberite esmane funktsioon oli ja on võimaldada põllumajandus-, tööstus- ja finantsettevõtetel riske vähendada. Samas on tuletisväärtpaberid 
väga sobivad ka hoopis vastupidiseks — riskide suurendamiseks parema tulu saamise eesmärgil. 


Tuletisväärtpaberi hind võib sõltuda aktsia või mingi tooraine (nafta, vilja, vase jne) hinnast, intressimäärast, valuuta vahetuskursist, kuid alusvaraks 
võivad olla ka n-ö eksootilisemad tegurid: inflatsioonimäär, tormituule tugevus või kinnisvaraindeksi väärtus. 


Tuletisinstrumentide kaks peamist klassi on optsioonid ja futuurid. Mõlemad instrumendid köidavad kauplejaid, sest nad on standardiseeritud ja nendega 
saab kaubelda börsidel. Futuure ja optsioone kasutatakse sageli näiteks toorainetesse ja valuutadesse investeerimiseks. 


Futuur on leping, mis kohustab lepingupooli ostma või müüma kokkulepitud alusvara varem kokkulepitud ajal ning kohas kindla hinnaga. 


Optsioon on leping, mis annab selle omanikule õiguse osta või müüa kindla hinnaga, määratud ajal ja kindlas koguses alusvara. Optsiooni väljaandjal on 
kohustus alusvara samadel tingimustel osta või müüa. 


4.7 Kinnisvara 


Kinnisvara on vara, mida kiidavad tihti finantsasutuste vahendatavate investeerimistoodete suhtes skeptiliselt meelestatud inimesed. Hooti on sellele 
omistatud lausa müstilisi omadusi: "kinnisvara hind ei saa langeda" jms. 


Tegelikult on kinnisvara investeerimise mõttes vara nagu iga teine, oma plusside ja miinustega. Kõige üldistatumalt öeldes on kinnisvarainvesteering 
otsene või kaudne osalus rahavoogudes, mida annab kinnisvara omamine, arendamine või opereerimine, ja/või nende rahavoogude tulevases 
müügiväärtuses. Seega mahub kinnisvara mõiste alla palju rohkem varasid kui näiteks väljaüürimise või kallima edasimüümise eesmärgil Tallinna või 
Londoni kesklinna ostetud korter. 


Kinnisvarainvesteeringu plussid. 


Inflatsioonikindlus. Kuna kinnisvara saab kasutada sõltumata riigikorrast ja käibel olevast rahast, siis säilib kinnisvara reaalväärtus pöördeliste 
sündmuste keerises hästi, paremini kui võlakirjadel, ja vahel võib-olla ka paremini kui aktsiatel. Samal ajal ei saa unustada, et kinnisvaraturul 
tekivad vahel mullid ning turu tipus ostetud vara väärtus võib langeda isegi kordades, täpselt nagu aktsiatelgi. 


Suhteliselt stabiilne tulu. Kui dividendide suurus kõigub koos ettevõtte majandustulemustega ja võib võrduda nulliga, siis teatud hulka elamis-, 
äri-, tootmis- ja kaubanduspindu vajatakse majanduses igal juhul ka kitsastel aegadel. Jooksva tulu allikana on kinnisvara seega võrreldav 
võlakirjadega, eriti siis, kui elamud või hooned on välja üüritud pikaajaliste lepingute alusel. 


Nõrk seos teiste varaklassidega. Tavaliselt jääb kinnisvaratsükkel üldisest majandustsüklist maha, mis tähendab, et kinnisvarahinnad ja üüritulud 
ei liigu samas rütmis väärtpaberiturgudega — kinnisvaraturul toimuvad langused ja tõusud viitajaga (kui aktsiaturg kukub, võib kinnisvaraturg veel 
mõnda aega tõusta). Seetõttu saab kinnisvara edukalt kasutada investeerimisportfelli riski hajutamiseks. 


Kinnisvarainvesteeringu miinused. 


Vähene likviidsus. Kuna tavaliselt on iga kinnisvaraobjekt unikaalne, siis kulub sellega tehtavate tehingute vormistamiseks paratamatult pisut 
rohkem aega kui kauplemiseks aktsiate ja võlakirjadega, mille omadused-tingimused on suhteliselt standardsed. Kinnisvaraturu tõusu ajal ei teki 
kinnisvarale ostjate leidmisega üldiselt suuri probleeme, ent stagneeruva või langeva kinnisvaraturu korral võib vabalt juhtuda, et kinnisvarale ei leita 
ostjat isegi madala hinnaga. 


Amortiseerumine ja hoolduskulud. Erinevalt väärtpaberitest puudutab investorit kinnisvara puhul otseselt investeeringu füüsiline ja moraalne 
vananemine. Muidugi, kinnisvarahoolduse teenust saab vastavatelt firmadelt osta. Aga see ei muuda tõsiasja, et kinnisvara nõuab investorilt 


kulutusi igal juhul ka siis, kui vara midagi sisse ei too. Hoolduskulude kompenseerimiseks peaks kinnisvarainvesteeringu tootlus olema aastas u 1— 
2%. 


Näide 


Omal käel kinnisvaraobjektidesse investeerides tuleb kindlasti meeles pidada riske, mis kaasnevad finantsvõimendusega ehk laenukapitali abil 
investeerimisega. 


Oletame, et ostate kinnisvara hinnaga 100 000 eurot, finantseerides seda 80 000 euro ulatuses laenuga. Lihtsuse mõttes eeldame, et intressikulu 


võrdub korteri väljaüürimisest saadava tuluga. Kui kinnisvara hind tõuseb 10%, on teie omakapitali tootlus tänu finantsvõimendusele muljetavaldav 
[(110 000 — 80 000)/ 20 000] — 1 = 50%. Ent sama suure languse korral avaldaks muljet ka langus: [(90 000 — 80 000) / 20 000] — 1 =—-50% ehk 


pool omakapitalist. 
Võrdluseks 


Tuletisväärtpaberitega kauplemisel on finantsvõimendus küll suuremgi, kuid nende puhul annab see endast iga päev märku (kasum või kahjum 


realiseeritakse iga päeva lõpus), kinnisvara puhul on finantsvõimenduse efekt salakavalam, sest kinnisvarahinna muutused on aeglasemad ja mitte 
nii selgelt nähtavad. 


Otsene kinnisvara omamine ei ole ainus kinnisvarasse investeerimise võimalus. Õieti on otsene omamine koguni halb variant, sest on seotud suurte 
kuludega ja riske hajutada on raske. Tõenäoliselt ei suuda enamik üksikinvestoreid soetada suurt hulka erinevaid kinnisvaraobjekte, vaid ühe või heal 


juhul kaks-kolm. Sobivamat võimalust kinnisvarasse investeerida pakuvad seepärast kinnisvarafirmade aktsiad või kinnisvarasse investeerivate 
investeerimisfondide osakud. 


4.8 Investeerimisfondid 


Kõigisse eespool kirjeldatud ja veel rohkematessegi varadesse saab raha paigutada investeerimisfondide kaudu. Investeerimisfond on investorite 
vara kogum, mida juhib fondivalitseja, kes paigutab investorite raha aktsiatesse, võlakirjadesse ja teistesse väärtpaberitesse. Investor saab fondi 
investeerides fondiosakute omanikuks, osakud tõendavad investori õigust osale fondi varast. 


Investeerimisfond võimaldab ka väikeste summade investeerijal järgida riski hajutamise põhimõtet (investeerida paljudesse erinevatesse, mitte 
ühteainsasse väärtpaberisse) ja kasutada professionaalset varahaldusteenust. Investeerimisfondist on kujunenud põhiline toode, mille kaudu 
jaeinvestorid väärtpaberitesse investeerivad. 


Seda nimekirja tasub enne investeeringu tegemist kindlasti uurida, sest Eestis on tekkinud hulk ettevõtteid, mis investeerivad aktsiatesse või 
kinnisvarasse, ja emiteerivad võlakirju, mida ostavad investorid. Sageli teatab niisuguste firmade koduleht võimalusest investeerida "fondi", tegelikult on 
tegu tavalise firmaga, mis emiteerib võlakirju. 


Investeerimisfondid jagatakse kahte rühma: avalikud ja mitteavalikud. Esimesed on avalikuks müügiks laiale investorite ringile, teisi üldjuhul 
tavainvestorile ei turustata. 


Teine liigitus jagab fondid avatud ja kinnisteks fondideks. Avatud fondid võtavad kogu aeg vastu lisainvesteeringuid ja ostavad investori nõudel neilt 
fondiosakuid tagasi hinnaga, mis on võrdne fondiosaku puhasväärtusega ehk NAV-iga. Kinnised investeerimisfondid emiteerivad ja ostavad osakuid 
tagasi harva või teevad seda fondi likvideerimisel. Kinnised investeerimisfondid noteeritakse tihti börsil ning nende osakute või aktsiatega kaubeldakse 
samuti nagu börsifirmade aktsiatega. 


Avatud investeerimisfondide osakuid emiteeritakse (lastakse välja) ja lunastatakse vastavalt märkimis- ja lunastushinnaga, mis kujuneb osaku 
puhasväärtuse alusel. 


Osaku puhasväärtuse arvutamisel jagatakse fondi puhasväärtus fondi ringluses olevate osakute arvuga. Näiteks kui fondi väärtpaberiportfelli väärtus on 
101 miljonit eurot ja fondi tasumata arved fondivalitsejale ja maaklerfirmadele ulatuvad 1 miljoni euroni, on fondi vara puhasväärtus 100 miljonit eurot (101 
— 1). Kui fondil on ringluses näiteks 5 miljonit osakut, on ühe osaku puhasväärtus 20 eurot (100 / 5). 


Kinniste fondide osakute turuhinna kujunemisel on oluline ka nõudluse ja pakkumise suhe. Nii võib selliste fondide osakuid kaubelda puhasväärtusest 
kõrgema hinna ehk preemiaga või madalama hinna ehk allahindlusega. 


Fondivalitseja võtab fondi investeeringute juhtimise eest tasusid, mille suuruse saab teada fondi tingimustest ja prospektist ning lihtsustatud prospektist. 
Tavaliselt maksab fond valitsejale järgnevaid tasusid ja kulusid: 
= valitsemistasu (võib olla fikseeritud määr fondi varadest või sõltuda fondi tootlusest, nn "edukustasu"); 


= depootasu (tasu depositooriumile ehk väärtpaberihoidlale fondi varade hoidmise eest); 


= maaklertasud ja muud fondi varatehingute tegemisega seotud kulud. 


Osakutega kauplemise eest võtavad fondivalitsejad investoritelt märkimistasu (väljalasketasu) ja lunastustasu (tagasivõtmistasu), mis kajastuvad osaku 
märkimis- ja lunastushinnas ning on tavaliselt 0—5% osaku puhasväärtusest, mõnikord konkreetne summa. 


Investeerimisfondi ostuks on tavaliselt vaja avada lisaks arvelduskontole väärtpaberikonto. Eesti fondihaldurite fondiosakud on enamasti elektroonilised 
väärtpaberid, mida kajastatakse väärtpaberikontol. Pank võtab osakute ja muude väärtpaberite hoidmise eest igakuist kontohooldustasu. 


Investeerimisfondid on mõeldud neile investoritele, kel ei ole aega, kogemusi või teadmisi, et pidevalt jälgida, mis toimub turgudel, kuhu fond investeerib. 
Investeerimisfonde on väga erinevaid, eri tüüpi fondide olemasolu võimaldab investoril teha just talle kõige sobivama riskitaseme ja 
investeerimishorisondiga valiku. 


Eri tüüpi fondid pakuvad väga erinevat riski ja tootluse suhet. Fondide riskitasemed ja tootlused võivad olenevalt investeerimisportfelli sisust oluliselt 
erineda. Näiteks võib võlakirjafond sisaldada ainult riskantseid, kuid kõrge tootlusega võlakirju. Samas võivad aktsiafondis olla ainult stabiilsete 
suurettevõtete aktsiad. 


Lihtsustatult võib fondid lähtuvalt riski ja tootluse suhtest reastada järgnevalt: 


RISKIKAPITA LIFONDID 


HEDGE- FONPID 
AKTSIAFONDID 

FONDI FONDID 

SEGAFONDID 

VÕLAKIRJAFONDID 

RAHATURVFONDID 


TOOTLUS 


RISK 


Rahaturufondid paigutavad raha põhiliselt lühiajalistesse võlakirjadesse ja pangahoiustesse, võlakirjafondid võlakirjadesse, fondifondid teistesse 
investeerimisfondidesse, aktsiafondid põhiliselt börsiettevõtete aktsiatesse, hedge-fondid igal võimalikul viisil, mis aitab kapitali säilitada ja kasvatada, 
ning riskikapitalifondid hiljuti alustanud ettevõtete aktsiatesse. 


4.9 Investeerimishoius 


Investeerimishoius on segu traditsioonilisest hoiusest ja investeerimistootest. Sisuliselt on tegemist tähtajalise hoiusega, mille intress sõltub hoiuse 
alusvaraks olevate väärtpaberite, muude varade või indeksite hindade liikumisest. 


Üldjuhul saab investeerimishoiuse lepingut sõlmida vaid kindlaksmääratud müügiperioodil, mis kestab üks-kaks nädalat. Hoiuste tähtajad on enamasti 
kaks-kolm aastat. 


lga hoiuse keskmes on tavaliselt üks investeerimisidee, mida saab lühidalt ja köitvalt iseloomustada; ühtlasi peegeldavad need sageli teemasid, millel on 
parajasti meedias suur kõlapind. "Põllumees põline rikas", "Arenev Aasia", "Uued arenevad turud" — need on mõned näited investeerimishoiustest, mida 
Eesti pangad on viimastel aastatel pakkunud. Näiteks hoiuse "Põllumees põline rikas" tootlus oli seotud suhkru, soja, maisi ja nisu hindade liikumisega. 


Investeerimishoiuse tingimustes määratakse hoiuse osalusmäär alusvara väärtuse suurenemises. Sellest osalusmäärast sõltub ka intress, mis kantakse 
hoiutähtaja lõpus koos hoiusummaga hoiustaja kontole. 


Hoiuse intressisumma arvutatakse järgmise valemi alusel: 


hoiusumma x osalusmäär x [(alusvara lõppväärtus — alusvara algväärtus) / alusvara algväärtus] = hoiuse intress. 


Näide 


Kui paigutada 1000 eurot investeerimishoiusesse, mille osalusmäär alusvara väärtuse suurenemises on 75% ning alusvara kasvab 
hoiustamisperioodil 25%, on intress 1000 x [(125,00 — 100) / 100] x 75% = 187,5 eurot. Kui selle valemi järgi arvutatud intress on null või sellest 
väiksem, siis hoiuselt intressi ei maksta. 


Mõnede investeerimishoiustega on võimalik teenida isegi rohkem, kui kasvab samal ajavahemikul alusvara väärtus. Selleks tuleb pangale maksta 

nn riskipreemiat või riskitasu, mis on näiteks 10% hoiusummast. Kui alusvara hind tõuseb, teenite intressi, mis võib võrduda näiteks 130%-ga alusvara 
hinna tõusust. Kui alusvara hind ei tõuse, on klient riskipreemiaks makstud summast ilma ehk teeninud oma investeeringult riskipreemiaga võrduva 
kahjumi (meie näites 10%). 


Klientidelt kogutud hoiused paneb pank teenima nõnda, et tähtaja saabudes saaks selle investorile sajaprotsendiliselt tagasi maksta. Enamasti ongi 
investeerimishoiuste puhul garanteeritud vaid hoiustatud summa tagasisaamine, mõnede hoiuste puhul on lubatud ka väikest — näiteks üheprotsendilist — 
garanteeritud intressi. 


Kui investor soovib raha tagasi saada varem ehk enne hoiuse lõpptähtaega, kaotab ta üldjuhul õiguse saada intressi ja peab lepingu ennetähtaegse 
lõpetamise eest trahvi maksma. 


Kuni 2011. aastani olid investeerimishoiustelt teenitud intressid samaselt tavaliste pangahoiustega tulumaksuvabad, kuid alates 2011. aastast enam 
mitte (kui investeerimishoiust pole tehtud investeerimiskonto kaudu, millest on juttu peatüki lõpus). 

5.7 Kogumispensioni kaitse 


5.8 Kogumispensioni alternatiivid 


5.1 Vanaduseks valmistumine 


Põhimõtteliselt on inimesel vanaduspõlve materiaalseks kindlustamiseks kaks viisi. 


Esiteks, ta võib osa praegu toodetavast kaubast tuleviku tarvis kõrvale panna. See on ainus viis inimesele, kes elab Robinson Crusoe stiilis — üksi, muu 
maailmaga suhtlemata. Praktikas on selle variandi rakendamise võimalused väga piiratud, eriti tänapäeval. 


Paarikümneks aastaks ei saa ju ette varuda toitu, mis tähendab, et Crusoe- pensionär peaks kuni viimaste elupäevadeni elatuma põllu- ja 
loomapidamisest, millega sitke ja looduslähedane inimene ka hakkama saaks. Tööstuskaupadel ei ole üldiselt säilimistähtaega ja neid oleks seega 
isegi võimalik mitmekümne aasta jagu ette soetada; eluaseme saab ka nooremas eas "valmis varuda". 


Paraku ei piirdu tänapäeva pensionäri vajadused enamasti vaid toidu, mõnede lihtsate tööriistade, riiete ja eluasemega. Tänapäeva pensionär tahab 
kaasaegset arstiabi, käia kultuuriüritustel ja kasutada palju muid teenuseid, mis sõltuvad ikkagi vajadusest (nagu kasvõi juukselõikus). Ja isegi 
varutavate kaupadega võib tekkida probleeme, kui pensionäri maitse ja vajadused ajaga muutuvad või kui muutub põhjalikult mõni tehnoloogia (nagu 
muutus näiteks telepildi edastamine: analoogtelevisiooni asemele tuli digitelevisioon). 


Teine pensionipõlveks valmistumise võimalus on vahetada osa praegusest toodangust ümber õiguseks tulevasele toodangule. Tänapäevases 
ühiskonnas on ainult see viis praktiliselt teostatav. 


Saamaks osa tulevasest toodangust, on omakorda kaks võimalust. Esiteks võib säästa osa sissetulekust ja koguda pensionipõlveks hunniku raha, mille 
eest osta vajalikke kaupu ja teenuseid noorematett, tööjõulistelt inimestelt. Teiseks võib võtta lastelt, kogukonnalt või riigilt lubaduse, et pensionärid 
saavad tulevikus osa laste, kogukonna või riigi tulevasest toodangust. 


Esimesel juhul on tegu eelfinantseeritud pensionisüsteemiga, teisel juhul jooksva finantseerimise süsteemiga. Mõlema toimimiseks peavad tulevased 
põlved midagi tootma, et pensionärid saaks säästetud raha eest kaupu-teenuseid osta või et oleks kaupu-teenuseid, millest oma osa nõuda. Rahal ei 
ole väärtust, kui puudub toodang. 


Eelfinantseeritud pensionisüsteemi puhul tehakse pensionimaksed fondist, kuhu sellega liitunud isikud on eelnevate aastate jooksul sissemakseid 
teinud. Eelfinantseeritud pensionisüsteem võib olla nii eraviisiliselt kui ka riiklikult juhitav. 


Jooksva finantseerimisega pensionisüsteemis tehakse pensionimakseid ühiskonnaliikmete jooksvatest maksetest (töötavate inimeste maksetest). 
Jooksva finantseerimise süsteeme juhib ja korraldab üldjuhul riik, kes kogub vajaliku raha maksudena. Põhimõtteliselt saab sellist süsteemi ülal hoida ka 


väiksem ühiskonnagrupp; teatud mõttes on suur pere, kus elab koos mitu põlvkonda, samuti jooksva finantseerimisega pensionisüsteem. 


Eesti pensionisüsteem sisaldab nii eelfinantseeritud osa kui ka jooksva finantseerimisega osa. 


5.2 Riiklik pension 


Eesti pensionisüsteem koosneb kolmest sambast, neist esimene on jooksval finantseerimisel põhinev riiklik pension, mis idee järgi peab pensionärile 
tagama minimaalse toimetulemist võimaldava sissetuleku. Esimene pensionisammas põhineb ümberjagamisel — tänased töötegijad katavad 
sotsiaalmaksu makstes praeguste pensionäride pensionid. 


Peamine riikliku pensioni liik on vanaduspension. Õigus vanaduspensionile tekib Eesti alalisel elanikul, kel on vähemalt 15 aastat Eestis omandatud 
pensionistaaži. 2011. aastal algab pensioniiga meestel 63. eluaastast, naistel on see 61 aastat ja 6 kuud. Naiste pensioniiga tõuseb igal aastal 6 kuu 
võrra, kuni võrdsustub 2016. aastaks meeste omaga. 2017. aastast hakkab nii meeste kui ka naiste pensioniiga tõusma igal aastal 3 kuu võrra ja kerkib 
2026. aastaks 65. eluaastani. Tervistkahjustatavateks loetavatel töödel (nende nimekirja sisaldab valitsuse vastav määrus) pikka aega töötanud 
inimestel on õigus minna pensionile 5 või 10 aastat enne tavapärast pensioniiga. 


1995. aastal sündinud Eesti elanik saaks 2011. aastal kehtivate reeglite kohaselt vanaduspensionile minna seega 65-aastaselt ehk 2060. aastal. 
Tõenäoliselt aga tõstab riik seadusjärgset pensioniiga selleks ajaks veelgi, kui keskmine eluiga ning vanemaealiste osatähtsus rahvastikus kasvavad — 
vastasel korral maksurahast pensionideks lihtsalt ei jätku. 


Pensioniiga ei ole tegelikult nii jäigalt paika pandud piir, kui sageli arvatakse. Esiteks, inimesel on võimalik valida ennetähtaegne vanaduspension — 
jääda pensionile kuni 3 aastat enne seadusekohast pensioniiga. Sel juhul vähendatakse pensioni suurust iga varem pensionile jäädud kuu eest 0,4% 
võrra. Ennetähtaegset vanaduspensioni ei maksta, kui inimene jätkab samal ajal töötamist. Teiseks, valida on võimalik ka edasilükatud vanaduspension, 
mille puhul suurendatakse pensioni 0,9% võrra iga kuu eest, mille võrra inimene oma pensioni taotlemist edasi lükkab. 


Vanaduspension koosneb kolmest osast. 


1. Põhi-ehk baasosa, mille suuruseks ajavahemikus 1. aprill 2009 kuni 1. aprill 2010 oli määratud 114,62 eurot (1793,44 krooni). Baasosa suurust 
korrigeeritakse igal aastal indeksiga, mis sõltub tarbijahinnaindeksi ja sotsiaalmaksulaekumiste kasvust eelneval aastal. 


2. Staažiosak, mille suurus sõltub sellest, kui palju on pensionisaajal pensioniõiguslikku staaži ehk tööaastaid ja töötamisega võrdsustatud aastaid 
(näiteks laste kasvatamine, ajateenistus jms). Need aastad lähevad arvesse kuni 1998. aasta 31. detsembrini. Ühe staažiaasta rahaliseks 
väärtuseks kuupensionis oli 2011. aasta seisuga 4,34 eurot (67,94 krooni). 


3. Kindlustusosak, mille suurus sõltub sellest, kui palju on pensionisaaja palgast alates 1999. aasta 1. jaanuarist makstud sotsiaalmaksu. 
Kindlustusosaku suuruse arvutamise aluseks on pensionikindlustuse aastakoefitsientide summa. Aastakoefitsient näitab inimese töötasult 
kalendriaasta jooksul tasutud sotsiaalmaksu suhet riigi keskmiselt töötasult tasutud sotsiaalmaksu. Kui sotsiaalmaksu tasutakse keskmise töötasu 
suuruselt palgalt, on aastakoefitsiendiks 1,0 ja selle rahaliseks väärtuseks kuupensionis oli 2011. aastal 4,34 eurot (67,94 krooni). 


Näide 
2010. aastal vanaduspensionile läinud Mihklil on 43 aastat Eestis omandatud pensioniõiguslikku staaži ning tema aastakoefitsientide summa on 
2,090. 
Tema pension arvutatakse järgmiselt. 
1. Baasosa 114,62 eurot (1793,44 krooni). 


2. Staažiosak 43 x 4,34 = 186,71 eurot (43 x 67,94 = 2921,42 krooni). 


3. Kindlustusosak 2,090 x 4,34 = 9,07 eurot (2,090 x 67,94 = 141,99 krooni). 
Kokku 310,41 eurot (4856,85 krooni). 


Mihkli pensionist moodustab põhiosa staažiosak, sest suurem osa tema tööelust langes 1998. aasta eelsesse aega. Mida aeg edasi, seda 
suurema kaalu saab vanaduspensionis kindlustusosak — inimestel, kes on alustanud tööd 1999. aastal või hiljem, kaob staažiosak 
pensioniarvestusest üldse. 


Tulevaste pensionäride riikliku vanaduspensioni suurus sõltub seega ennekõike tulevaste maksumaksjate arvust ja nende sissetulekute suurusest — need 
tegurid määravad baasosa ja ka staaži- ja kindlustusosaku suuruse. Veel mõjutavad tulemust pensionäri tööstaaž ja sotsiaalmaksu alla käivate 
sissetulekute suurus tööeas. Samuti mängivad rolli poliitilised jõuvahekorrad ühiskonnas — kui suur osa maksutuludest otsustatakse pensioniteks ümber 
jagada. 


Vanaduspension pole ainus riikliku pensioni liik. Pensioniikka jõudnud isikutel, kes on enne pensioni taotlemist elanud Eestis vähemalt viis aastat, aga 
kel puudub vanaduspensioni saamiseks nõutav pensionistaaž, on õigus rahvapensionile. 2011. aasta alguse seisuga oli rahvapensioni määr 128,39 
eurot (2008,80 krooni). 


Pensioni ja rahvapensioni kõrval makstakse Eestis mitmesuguseid eripensione: kohtunikele, prokuröridele, politseinikele, riigikontrolöridele, 
kaitseväelastele, pensionilisana päästetöötajatele ja riigiametnikele. Eripensionide kohta saab täpse ülevaate Sotsiaalkindlustusameti veebilehelt 
(www.ensib.ee). 


Inimesel, kes läheb Eestist elama ja tööle teise Euroopa Liidu liikmesriiki, Norrasse, Islandile, Liechtensteini või Šveitsi, ei lähe Eestis teenitud 
pensionistaaž kaduma. Isik, kes on töötanud elu jooksul eri riikides, saab pensionile jäädes igalt riigilt pensioni vastavalt seal töötatud ajale. 


5.3 Kohustuslik ja täiendav kogumispension 


Eesti pensionisüsteemi teiseks sambaks on kohustuslik kogumispension. Kogumispensioniga liitumine on kohustuslik pärast 1983. aastat sündinud 
inimestele. Varem sündinutel oli 2010. aastani valikuvõimalus — liituda või mitte, 2011. aastal ei ole valikuvõimalust enam kellelgi. 


Kogumispension põhineb eelfinantseerimisel — töötav inimene kogub endale pensioni, makstes oma brutopalgast 2% pensionifondi ja riik lisab sellele 
töötaja palgalt arvestatava sotsiaalmaksu arvelt 4%. Pensionifondi minev sotsiaalmaksu 4% ei lähe arvesse riikliku pensioni arvutamisel — s.t inimese 
riiklik pension jääb selle võrra väiksemaks. 


Füüsilisest isikust ettevõtja (FIE) teeb makseid pensionifondi oma ettevõtlustulult kord aastas. Maksu- ja Tolliamet arvutab FIE tuludeklaratsiooni järgi 
makse summa (2% tulust, v.a 2010. aastal) ning väljastab FIE-le maksuteate tasumisele kuuluva summa kohta. FIE kannab summa Maksu- ja Tolliameti 
pangakontole hiljemalt 1. oktoobriks, Maksu- ja Tolliamet arvestab sellele juurde 4% sotsiaalmaksust ning kannab kogusumma pensionifondi. 


2008. aastal Eesti majandust tabanud kriisi tõttu ei rakendata eelmises lõigus nimetatud maksemäärasid aastatel 2009—2017. Sel perioodil kogutakse 
pensionifondidesse raha järgnevas tabelis olevate määrade järgi. Neil, kes enne 30. novembrit 2009 esitasid kogumispensioni maksete jätkamise 
avalduse, maksab riik aastail 2014—2017 teise sambasse 4% asemel 6%. 


Kogumispensioni maksete määrad aastatel 2010—2017 


Pensionikoguja sünniaasta 


Aasta 1942—1954 1942—1954 1955—... 1955... 
jätkan ei jätka jätkan ei jätka 

2010 2+4 0 2+0 0 

2011 2+4 1+2 2+2 1+2 

2012—2013 2+4 2+4 2+4 2+4 

2014—2017 2+4 2+4 2+6 2+4 

2014—2017 soovi korral* - 3+6 3+6 


* 


8 +6 määrad rakenduvad, kui Eesti majanduskasv ületab perioodi alguseks 5 protsenti. 


Kui ei ületa, lükkub kõrgemate määrade rakendamine edasi. 


Näide 


23-aastase Anneli brutopalk on 900 eurot kuus. 2009. aastal esitas ta avalduse teise pensionisamba maksete jätkamiseks. Seega maksab ta 
2011. aastal pensionifondi 2% oma brutopalgast, millele riik lisab sotsiaalmaksu arvelt teise 2% brutopalgast. 2012. aastal on need protsendid 
vastavalt 2% ja 4%. 


2011. aastal laekub seega Anneli pensionifondi igas kuus 18 eurot + 18 eurot, aastaga kokku 432 eurot, 2012. aastal aga 18 eurot + 36 eurot, 
aastaga kokku 648 eurot. 


Kui ennustada, et Anneli sissemaksed pensionifondi on igal aastal 648 eurot ja tootlus 6 protsenti aastas, siis 40 aasta pärast on tal kogunenud 
fondi märkamatult ca 100 000 eurot. 4-protsendise tootluse korral on summa veidi üle 60 000 euro ning 8-protsendise tootluse juures ligi 168 000 
eurot. 


Ei 4,6 ega 8 protsenti tootlust 40 aasta keskmisena pole ebarealistlik, aga teada pole, milliseks fondide tootlused tegelikult kujunevad. 


Lisaks kohustuslikule kogumispensionile on igaühel võimalik koguda raha ka kolmandasse pensionisambasse (täiendav kogumispension). Peale 


inimese enda võib tema eest kolmandasse pensionisambasse makseid teha ka tema tööandja. 


Täiendavat kogumispensioni tasub kindlasti koguda inimestel, kes kavatsevad pensionipõlve aktiivselt kasutada ettevõtmisteks, mis nooremas eas 
töötegemise ja laste kasvatamise tõttu tegemata jäid. Teistele annab kolmandasse sambasse raha kogumine lisakindlust, et pensioniiga ei pea väga 


kokkuhoidlikult mööda saatma. 


Selleks, etinimesed oleksid huvitatud vabatahtlike maksete tegemisest, kehtivad kolmandale pensionisambale maksusoodustused. Kui makse teeb 
töötaja ise, siis saab ta tuludeklaratsiooni esitamise järel tagasi tulumaksu ehk summa, mis võrdub 21 protsendiga aasta jooksul pensionifondi tehtud 
sissemaksetest. Kui makseid teeb tööandja — see on võimalik alates 2012. aastast — ei tule tööandjal makse pealt tasuda erisoodustuse tulumaksu. 


Tulumaksusoodustus kehtib summadele, mis ei ületa 15% tulumaksustatavast tulust — arvesse lähevad nii tööandja kui ka töötaja maksed. Alates 2012. 
aastast hakkab lisaks sellele kehtima piirmäär 6000 eurot, mida ületavatelt sissemaksetelt samuti tulumaksu tagasi ei saa. 


Kolmandasse pensionisambasse tehtud sissemaksete maksuefekt ei ole sama mis säästmisel investeerimiskonto kaudu. Investeerimiskonto kaudu 
investeerimise tingimused on paindlikumad, kuid pensionisambasse investeerimisega kaasneb suurem maksuvõit. 


Pensionisamba puhul kaasneb säästmisega tulumaksu tagastamine, ja kui väljamakseid hakatakse tegema eluaegse regulaarselt makstava pensioni 
lepingu alusel, siis on väljamaksed tulumaksuvabad (väljamaksete korraldamise variante on teisigi — neid tasub väljamaksete aja kätte jõudes hoolikalt 
kaaluda). Investeerimiskontole kantud summadelt tulumaksu tagasi ei maksta ja väljamaksete puhul rakendatakse tulule tavalist maksumäära. 
Investeerimiskonto maksukasu on tulu maksustamise edasilükkumine. 


Teisest ja kolmandast pensionisambast saadava pensioni suurus sõltub sellest, kui palju raha on inimene sammastesse sisse maksnud, ja sellest, kui 
suur on olnud tema pensionifondi(de) tootlus. 


Kohustusliku kogumispensioni väljamakseid on inimesel õigus hakata saama vanaduspensionile jäämisel, vabatahtliku kogumispensioni väljamakseid 
siis, kui ta on saanud 55-aastaseks või jäänud püsivalt töövõimetuks (vabatahtlikust kogumispensionist on võimalik väljuda ka enne, kuid sellisel juhul 
tuleb arvestada ebasoodsate maksutagajärgedega). Väljamaksete suurus sõltub kogunenud reservi suurusest ning valitud pensioniperioodi pikkusest. 
Valikuvabadus võimaluste osas on suur — alates ühekordsest väljamaksest kuni eluaegse pensionini. Kui inimene sureb enne pensioniikka jõudmist või 
pensionisäästu ammendumist, antakse pensionifondidesse kogutud raha üle tema pärijatele. Õigust riiklikule pensionile pärijatele edasi anda ei saa. 


5.4 Kohustusliku pensionifondi valimine 


Kohustusliku pensionifondi valimise kohustus (valikuavalduse esitamise õigus) tekib isikul tema 18-aastaseks saamisega. Seadusliku esindaja 
kirjalikul nõusolekul võib valikuavalduse esitada ka vähemalt 16-aastane isik. 


Valimine kerkib päevakorda siis, kui noor läheb esimest korda ametlikult tööle. Tööandja on kohustatud kohustusliku kogumispensioni makse kõigi 
1983. aastal ja hiljem sündinud isikute palgast kinni pidama. 


Isik, kes jätab valikuavalduse esitamata, ei saa karistada ega jää ka pensionifondita. Temale fond loositakse — siis, kui Maksu- ja Tolliametisse on 
laekunud teave tema esimesest palgamaksest (ja maksud). Valiku jätmine loosi hooleks ei ole siiski tark tegu, sest loosirattas on vaid konservatiivsed 
pensionifondid, mistõttu on valik piiratud. Noored, kel on pensionini 40 või rohkem aastat, võiksid aga kaaluda ka riskantsemaid fonde, kus pikaajaline 
tootlus võib olla suurem. 


Valikuavalduse saab esitada Eesti Väärtpaberikeskuse pensionikeskuse veebilehe www.pensionikeskus.ee "Minu konto" alateemas, samuti Eesti 


intemmetipankades ja pangakontorites. Enne valikuavalduse esitamist tuleb teha natuke eeltööd, et leida endale sobivaim fond. Iga fondivalitseja kiidab 
mõistagi oma kaupa, seepärast tuleks enne otsuse tegemist tutvuda mitme fondi materjalidega. Fondide nimekirja ja neid tutvustavad materjalid leiab 
veebilehelt www.pensionikeskus.ee. 


Fondi valimist tuleb alustada oma eesmärgi määratlemisest ja riskitaluvuse hindamisest. 


Kogumispensioni puhul on eesmärk mõistagi piisava rahasumma kogumine pensioniks, kuid siin on east tulenevaid erisusi. Noores ja keskeas võib 
eesmärgi saavutamise nimel võtta suuremaid riske, sest säästude kasutuselevõtmise aeg on kaugel ning ning on tõenäolisem, et pensionikoguja suudab 
pikaajalise kogumise tulemusel üle elada väärtpaberiturgude suuremad langused ja kriisid. Hiljemalt viis aastat enne pensionilejäämise aega on aga 
mõistlik hakata mõtlema rohkem säästude väärtuse säilitamisele kui maksimaalse kasvu saavutamisele. 


Riskitaluvust saab hinnata küsimustike abil, mida võib leida investeerimistooteid pakkuvate pankade veebilehtedel. 50.—55. eluaastani on riskitaluvuse 
hindamisel põhiküsimus see, kui stoiliselt te suudate aktsiaturu kõikumisi taluda. Langusi (ja tõuse) mahub pensionikogumise perioodi kindlasti mitu; kes 
neid väga raskelt üle elab, peaks valima fondi, kus on suhteliselt suur võlakirjade osakaal (näiteks 50 või 75 protsenti), sest tavaliselt kõiguvad 
võlakirjade hinnad aktsiahindadest vähem. Samas võib võlakirjalembus kätte maksta aktsiaturu tõusuperioodidel, kui aktsiate väärtus kasvab võlakirjade 
omast kiiremini. Suur aktsiate osakaal nii noorte kui ka vanade jaoks olla parim valik kiire inflatsiooni aastatel, sest üldiselt säilib aktsiate väärtus 
inflatsiooni käes paremini. 


50—65-aastased peavad riskihinnangusse võtma veel ühe mõõdupuu peale enesetunde. See on küsimus, kui suurt pensionifondi langust võib endale 
lubada ilma, et see hakkaks ohustama toimetulekut pensionieas. 


Eesmärgi ja riskitaluvuse väljaselgitamise järel on teada, kas sobivat tuleb otsida suurema või väiksema aktsiaosakaaluga fondide seast. 100- 
protsendiliselt aktsiatesse ja samastesse väärtpaberitesse pole kohustuslikel pensionifondidel lubatud investeerida, ülempiir on 75 protsenti. 


Oluliselt mõjutab fondi riskitaset ka see, millise piirkonna väärtpaberitesse fond kõige enam investeerib. Eri piirkondade riskitase muutub koos ajaga — 
mida ühel aastal hinnatakse kindlaks, ei pruugi seda teisel aastal enam olla. Ainult fondi nimest tema riskitaset välja ei loe, kasulik on vaadata tema kuu- 
ja muid aruandeid. 


Valiku tegemisel lähtuvad investorid kõige sagedamini fondi minevikutootlusest. Ainuüksi sellest lähtuda on paraku vale, sest ainus, mida minevikutootlus 
tegelikult näitab, on see, kuidas fondijuht sai hakkama teatud tingimustes. Minevikusaavutused loevad ainult siis, kui korduvad tingimused, milles 
fondijuht eelmine kord edu saavutas. Sedagi eeldusel, et fond ei ole vahepeal oma investeerimisstrateegiat oluliselt muutnud. 


Peale minevikutootluse tuleb pensionifondi valikul arvestada veel järgmisi kriteeriume. 


= Millised on fondivalitseja ja temaga seotud ettevõtete kogemused varade paigutamisel? Kes on fondivalitseja omanikud? Millega on nad seni silma 
paistnud? Kes on fondijuht? Millised on tema haridus, kogemused? Kes on fondivalitseja ning millised inimesed on seotud pensionifondide raha 
paigutamisega? Millised on nende inimeste kogemused? Kas need kogemused on rahvusvahelised? Millised on nende inimeste poolt seni 
valitsetud fondide tootlused indeksitega võrreldes? Ja kõige viimaks — kas te usaldate neid inimesi? 


= Millised on fondi kulud? Erinevalt tulevasest tootlusest on fondi kulud täpselt teada. Mida suuremad need on, seda suurema osa tootlusest nad ära 
söövad. Pensionifondide tasud, millest põhilised on osakute tagasivõtmistasu ja pensionifondi valitsemistasu, leiab 
aadressilt www.pensionikeskus.ee. 


= Kuidas saate investeeringuid jälgida? Kuidas saate suhelda fondivalitsejaga ning kuidas saate ülevaate oma investeeringutest? Kuidas on 
lahendatud võimalikud fondide tehnilise poolega seotud küsimused, nagu valikuavalduse esitamine, fondi muutmine jne? 


= Kui selgelt on väljendatud fondi investeerimispõhimõtted ning -poliitika? Kui selge on teile edastatud informatsioon võimalike kulude struktuuri ning 
suuruse kohta? 


Investeerimisstrateegia poolest võib fondid jagada aktiivselt ja passiivselt juhituteks. Aktiivselt juhitud fonde juhitakse (nagu nimigi ütleb) aktiivselt. 
Aktiivse stiili peamine omadus on väärtpaberite analüüsil baseeruv aktsiavalik. Analüütikute soovitustele tuginedes valib fondijuht perspektiivikaid 
ettevõtteid ning investeerib neisse, lootes aktsiaturu keskmisest suuremat kasvu. Teine aktiivse stiili omadus on ajastamine. Fondijuht üritab ajastada 
tehinguid ning tabada hinnakõikumiste tippe ning langusi: müües kallilt ning ostes odavalt. 


Passiivselt juhitud fonde piltlikult öeldes ei juhita. Passiivse fondi fondijuht investeerib kogu raha teatud poliitika alusel teistesse fondidesse ning 
indeksiaktsiatesse, otsimata seejuures tulu üksikutest aktsiatest ja võlakirjadest. Selline fond suudab tavaliselt pakkuda turu keskmist tootlust. 


Info pensionifondi ja pensionikonto kohta 


Fondivalitseja peab võimaldama fondiosanikul tutvuda järgmiste dokumentidega: 
= fondi tingimused; 
= fondi viimane aastaaruanne; 
fondi viimane poolaastaaruanne, kui see on kinnitatud viimasest aastaaruandest hiljem; 
osakute emissiooniprospekt; 
fondivalitseja juhatuse liikmete nimekiri. 
Oma pensionikonto seisu jälgimiseks saab osakuomanik teha www.pensionikeskus.ee kaudu järgmisi päringuid: 
= saldoteatis pensionikonto seisu kohta; 
= väljavõte kõikide tehingute kohta; 
= koondväljavõte pensionivarade kasvu või kahanemise kohta; 


= laekumised Maksu- ja Tolliametist. 


Pensionifondide võrdlus 


www.minuraha.ee » Võrdle teenuseid » Võrdlustabelid 


www.pensionikeskus.ee » Statistika 


5.5 Kohustusliku pensionifondi vahetamine 


Sissemaksete tegemist kohustuslikku pensionifondi enne pensionilejäämist lõpetada ei saa — alati, kui teenite Eestis sotsiaalmaksuga maksustatavat 
tulu, teete makseid ka pensionifondi (v.a enne 1983. aastat sündinud, kellel oli võimalik valida, kas liituda või mitte; aga liitunutel enam võimalik loobuda 
ei ole). 


Küll aga on kord valitud fond võimalik vahetada teise kohustusliku kogumispensioni fondi vastu. Seda saab teha kahel viisil. 


= Suunata sissemaksed uude fondi — teie praeguse fondi osakud jäävad alles, kuid uued sissemaksed hakkavad laekuma uude fondi ja teie 
pensionikontol hakkavad olema kõrvuti mitme fondi osakud. 


= Vahetada kõik seni kogutud ühe pensionifondi osakud uue pensionifondi osakute vastu. Meeles tuleb pidada, et uute sissemaksete suunamiseks 
uude fondi tuleb esitada eraldi avaldus (s.t kokku kaks avaldust), vastasel korral laekuvad uued sissemaksed edasi vanasse fondi. 


Ühe fondivalitseja fondi vahetamisel teise fondivalitseja fondi vastu võetakse tehingu eest osakute tagasivõtmise tasu. Ühe fondivalitseja fondide piires 
tehtavate vahetuste korral lisatasusid ei ole. Ka sissemaksete suunamisel uude fondi — samuti varasemast erineva fondivalitseja fondi — lisatasusid 
üldjuhul ei ole. 


Pensionifondi osaku tagasivõtmistasu määr ei või olla suurem kui 1% osaku puhasväärtusest. Tagasivõtmistasu ei ole lubatud võtta kohustusliku 
pensionifondi osakuomanikult, kes on riikliku pensionikindlustuse seaduses sätestatud vanaduspensionieas või kellel on sellesse ikka jõudmiseni jäänud 
viis aastat või vähem. 


2010. aastani sai kohustusliku kogumispensioni fondi vahetada vaid üks kord aastas. 2011. aasta 1. augustist muudetakse vahetamise korda — ühe 
fondi osakuid saab teise fondi osakute vastu vahetada kolm korda aastas. Peale 1. jaanuarile järgneva esimese tööpäeva saab osakuid vahetada veel 
1. maile järgneval esimesel tööpäeval ning 1. septembril või sellele järgneval esimesel tööpäeval (vahetamisavaldus tuleb esitada hiljemalt kaks kuud 
enne neid tähtaegu ehk 30. novembriks, 31. märtsiks või 31. juuliks). 


Uute sissemaksete ümbersuunamisel ei ole alates 2011. aasta 1. augustist enam piiranguid, ümbersuunamist võib teha kas või iga päev. Ümbersuunajal 
tuleb siiski arvestada avalduse realiseerimise ajaga, mis on kuni kolm tööpäeva. 


Õigus vahetada kohustusliku kogumispensioni fondi sagedamini kui kord aastas muudab pensionifondi valiku varasemast olulisemaks oskuseks. Kui 
vahetada pensionifondi kolm korda aastas ühe fondivalitseja juurest teise juurde, võib see maksma minna kuni kolm protsenti fondiosakute väärtusest. 
Seega saab vahetamistega olulise osa tootlusest hõlpsasti "maha mängida". Maailmas tehtud uuringud on näidanud, et keskmise fondiinvestori 
tulemused on kehvemad kui keskmisel fondil, sest paljude investorite tavaline "strateegia" on suunata raha väikese hiljutise tootlusega fondidest suure 
hiljutise tootlusega fondidesse. 


Samas on fondi vahetamine mõnikord kindlasti põhjendatud — vanemaks saades suurema riskiga fondi(de) vahetamine väiksema riskiga fondi(de) 
vastu, võib-olla ka fondijuhi vahetumisel või oluliste muutuste korral fondi investeerimisstrateegias, reaktsioonina muutustele väärtpaberiturgudel. Igal juhul 
tuleb lähtuda vanasõnast "Üheksa korda mõõda, üks kord lõika", mitte hetketunnetest. 


5.6 Täiendav kogumispension 


Täiendava kogumispensioni kogumiseks on erinevaid võimalusi rohkem kui kohustusliku kogumispensioni puhul. Põhimõtteliselt erinevaid võimalusi on 
kolm. 


Garanteeritud intressiga pensionikindlustus on klassikaline kogumiskindlustus. Kliendi ja kindlustusseltsi vahel sõlmitakse leping, kus fikseeritakse 
lubatud tootlus. Inimene sõlmib kindlustusseltsiga lepingu ning hakkab sooritama sissemakseid vastavalt oma võimalustele. Investeerimisriski annab ta 
üle kindlustusandjale, kes garanteerib kliendile teatud minimaalse kindlustusreservide tootluse. Heade investeerimistulemuste korral võib selts maksta 
kliendile ka lisaintressi. Kogumisperioodi lõpuks koguneb summa, mis makstakse kliendile välja vastavalt lepingus fikseeritud valikule. 


Vara kogumist garanteeritud intressiga pensionikindlustuse raames saab kirjeldada järgmise nelja punktiga: inimene maksab kindlustusmakseid, 
kindlustusselts arvab sellest maha oma kulud ning arvestab ülejäänud raha kindlustusreservi, kindlustusandja investeerib kindlustusreservi varad seaduse 
piires. 


Investeerimisriskiga elukindlustuse puhul investeeritakse kindlustusmaksed mitmesugustesse investeerimisfondidesse või muusse alusvarasse. 
Fondivalik sõltub konkreetsest kindlustusseltsist, üldjuhul saab inimene valida spetsialisti poolt kokku pandud erineva riskitasemega fondiportfellide vahel 
või panna kokku oma fondiportfelli. Soovi korral saab inimene oma portfelli struktuuri muuta. 


Lepingu raames kindlustusseltsile makstud summad seotakse investeerimisfondidega. Tulususe garantiid ei ole, kuid raha pika aja jooksul fondidesse 
kogudes on eeldusi teenida rohkem kui garanteeritud intressiga pensionikindlustuse abil, samas on ka risk suurem. Toote tulusus sõltub valitud 
investeerimisfondide või muu alusvara edukusest, mis omakorda sõltub väärtpaberiturgude liikumisest. 


Investeerimisriskiga pensionikindlustus sobib inimesele, kes soovib pensioniraha kogudes investeeringu riskiastet ise valida, ühtlasi peab ta hästi 
tundma investeerimise põhitõdesid. Sissemakseid saab teha regulaarsete summadena või ühekordselt. 


Täiendava kogumispensioni kogumine kolmanda samba pensionifondidesse on sarnane kohustusliku kogumispensioni kogumisega. Fondide valik 
on küll erinev ning sissemaksete aja ja suuruse otsustab inimene ise, kuid fondivaliku põhimõtted on samad. Nagu investeerimisfondide puhul ikka, ei ole 
investeeringu tootlus teada, see sõltub väärtpaberiturgude liikumisest ja fondijuhi oskustest. 


5.7 Kogumispensioni kaitse 


Nagu eespool öeldud, sõltub pensionsammastest saadava pensioni suurus sissemaksete suurusest ja nende investeerimise tootlusest. Tootlus ei ole 
garanteeritud (v.a garanteeritud intressiga pensionikindlustusel), küll aga on inimene kaitstud selle eest, ettema varasid ohustavad fondivalitseja või 
kindlustusseltsi pankrot või tegevusnõuete rikkumine. 


Kõige olulisem inimese pensionivarasid kaitsev nõue on fondivalitsejale ja depoopangale seadusega sätestatud kohustus hoida pensionifondi (ehk 
osakuomanike) varad enda varadest lahus. Need põhimõtted tagavad investorite varade säilimise ka fondivalitseja ja depoopanga pankroti 
korral. 


Teiseks, pensionivarasid haldavad finantsasutused peavad täitma seadustes kehtestatud rangeid nõudeid varade juhtimisele ja piiranguid 
investeerimisele, nad peavad ka ise olema oma fondidesse investeerinud. Nõuete täitmist kontrollib Finantsinspektsioon. 


Juhuks, kui kohustusliku kogumispensioni fondivalitseja või kindlustusselts on eelnevalt hoolimata tekitanud fondiosakute või kindlustuslepingute 
omanikele kahju, mis ei mahu investeerimisriski mõiste alla, on Tagatisfondi osana loodud Pensioni Kaitse Osafond. Kui fondivalitsejale endale kuulunud 
osakute tühistamise kaudu saadud rahast ei jätku osakuomanikele kahju hüvitamiseks, kompenseeritakse kahjusummad osakuomanikele sellest 
osafondist. Kuni 10 000 eurot kahjujuhtumi kohta kompenseeritakse täies ulatuses, 10 000 eurot ületavast summast kompenseeritakse 90 protsenti. 


5.8 Kogumispensioni alternatiivid 


Mõnikord ütlevad inimesed, et neil ei ole pensionisambaid vaja, sest nemad säästavad muud moodi: investeerivad kinnisvarasse, lastesse, haridusse, 
oma ärisse. Ka need seonduvad pensioniga, kuid nendegi puhul tuleb arvestada teatud riskidega. 


= Kinnisvara. Eelmises peatükis nägime, et kinnisvara pole imeinvesteering, see võib äparduda nagu ka kõik muud investeeringud. Tegelikult on 
kinnisvara üksikisikule isegi ohtlikum, sest tõenäoliselt ei suuda te soetada riskide hajutamiseks suurt hulka erinevaid kinnisvaraobjekte, vaid ühe 
või heal juhul 2—3. Kes peab kinnisvarainvesteeringu all silmas maja või korterit, kus ta elab, peab vastama mitmele kainestavale küsimuse — 
kuidas hakkab see maja või korter pensionipõlves raha genereerima, kas ikka olen valmis oma elamispinnale üürnikke võtma või harjunuks saanud 


elupaiga teise (odavama) vastu ümber vahetama... 


= Lapsed.Ka lapsed pole riskivaba "investeering" — ei saa öelda oluliselt suurema kindlusega kui prognoosida pensionifondi tootlust, kas lapsed 
suudavad või tahavad vanemaid pensionipõlves materiaalselt toetada. Võib karta, et seoses rahvastiku vananemisega võetakse noortelt tulevikus 
riikliku pensioni ja tervishoiusüsteemi ning riigi enda ülevalpidamiseks niigi mitu nahka. 


= Haridus. Maailmas võib näha seaduspära, et üldiselt püsivad vaimset tööd tegevad inimesed töövõimelisena kauem, s.t suudavad kauem endale 
elatist teenida. Kõrge eani töötav inimene aga vajab vähem pensionisääste. Täiesti ilma säästudeta ei saa aga temagi hakkama. 


= Omaäri. Paljuski kehtib selle kohta sama jutt mis kinnisvara kohta — üksnes oma ärisse investeerimine võrdub kõigi munade ühte korvi panekuga. 
Võib-olla saab sellega rikkaks, võib-olla mitte. Teine küsimus on see, kas ja kuidas õnnestub teil oma äri muuta likviidseks varaks ehk rahaks, kui 
te seal enam tööd teha ei taha või suuda. Jällegi jõuame järeldusele, etigal juhul on kasulik pensioniks kas või natuke säästa. 


Eelnevast nähtub, et pensioniks säästmisel ei ole lõpuni kindlaid alternatiive, on ainult võimalused säästuvajadust vähendada. 


6 Laenamine 


6.1 Laenude mõte 


6.2 Laenude liigid 


6.3 Eluasemelaen 


6.4 Tagatis ja käendus 


6.5 Riiklik õppelaen 


6.6 Tarbimislaenud 


6.7 Autoliising 


6.8 Kiirlaen 


6.9 Makseraskused 


6.1 Laenude mõte 


Laenu kasutavad inimesed selleks, et suurendada tulevase sissetuleku arvel oma praegust ostujõudu. Vahel tasub see ennastära, alati aga mitte, sest 
osa laenuvõtja tulevasest sissetulekust võtab endale intresside ja lepingutasude näol laenuandja (pank, liisingufirma, kiirlaenukontor). 


Näide 


Jõulude eel tabab Maunot tunne, et tahvelarvutita ta edasi elada ei saa. Kui ta võtaks 500-eurose tarbimislaenu, olekski tahvelarvuti tema oma. 
Tarbimislaenu intress on 12% ja tagasimaksed igakuised. Seega läheks arvuti talle kokkuvõttes maksma 532,5 eurot ehk 6,50% rohkem kui kohe 
makstes. 


Laenu otstarbekuse üle otsustamiseks peab Mauno vastama küsimusele, kas see, etta saab tahvelarvuti kohe, mitte aasta pärast, kaalub üles 
pangale makstud intressid. Saaks ju laenuintressi arvel säästetud eurode eest ka üht-teist osta või raha mõne edasise suurema ostu tarvis hoida. 


Kui laenuga ostetava kauba hind võib tulevikus tublisti tõusta, on mõttekas vajalik asi kohe ära osta. Vahel aitab laenuvõtmine ära kasutada 
sooduspakkumisi, võimaldades osta kaupu siis, kui nende hind on madalale lastud, mitte alles siis, kui vajalik rahasumma on küll kokku kogutud, 
aga hind jälle kõrge. 


Pideva täiustamise faasis olevate kaubaklasside — nagu arvutid, mobiiltelefonid jms — puhul ei ole viimasena nimetatud argument tihti pädev, sest 


tõenäoliselt saab samasugust kaupa, kui laenu eest osteti, juba enne laenu lõplikku kustutamist osta oluliselt odavamalt või saab sama summa eest 
täiuslikuma toote. 


Sellele mõeldes otsustabki Mauno ostu 6—12 kuuks edasi lükata. Seda enam, et kahe aasta eest ostetud miniarvuti, netbook — tolleaegne moekaup 
— on veel heas töökorras. 


Peale näites toodud poolt- ja vastuargumentide tuleb veel ära märkida, et laen vähendab laenuvõtja paindlikkust rahaasjades. Pärast laenu võtmist tuleb 
loovutada igas kuus või kvartalis osa oma sissetulekust laenuandjale, sõltumata sellest, et vahel võib raha hädasti millekski muuks tarvis minna. 


Kahjuliku laenamise vältimiseks tuleks inimesel ksida endalt järgnevad viis ksimust. Kui vastus enamikule ksimustele on jaatav, siis on laenuvõtmine 
suure tõenäosusega õigustatud. Mitu eitavat vastust, eriti ksimustele 2—4, viitavad, et laenu võtta ei ole otstarbekas. 


Kas mul on tõesti seda asja vaja? 

Kas ostu on võimatu edasi lükata? 

Kas ostuks ei saa kasutada sääste? 

Kas ostu ei saa edasi lükata, et aja jooksul raha koguda? 
Kas ostu kasutusiga on pikem kui kolm aastat? 

Kas ostu kasutusiga on pikem kui laenu kustutustähtaeg? 


ROAReN»= 


Sissejuhatuse lõpetuseks võib veel üle korrata lihtsa tõe, millele rahaasjus kogenematud isikud alati ei mõtle: laen ei ole sissetulek, laen on kohustus 
laenuks võetud rahasumma tulevikus koos intressidega tagasi maksta. 


6.2 Laenude liigid 


Rahaasjade juhtimise seisukohast võib laenud jagada kaheks: mõistlikud ja kahjulikud. Mõistlikud laenud on need, mis lähevad eluaseme ostuks, 
hariduse omandamiseks, äri edendamiseks ja muude väärtust säilitavate või kasvava väärtusega asjade soetamiseks. Kahjulike laenudega ostetu — 
tarbekaubad, auto, puhkus jms — kaotab ajas väärtust. 


Kasutamise otstarbe järgi võib laenud jagada laias laastus kolmeks: eluasemelaen, riiklik õppelaen ja muud laenud. 


Eluasemelaen ehk kodulaen on laen, mida võetakse eluaseme soetamiseks, ehitamiseks või olemasoleva eluaseme renoveerimiseks. Laenu 
tagatiseks on tavaliselt ostetav või renoveeritav kinnisvara. 


Riikliku õppelaenu põhieesmärgiks on hariduse omandamisega kaasnevate kulutuste katmine. Selleks võib olla näiteks õppemaksu tasumine, õpikute 
ja teiste õppevahendite ostmine, elamiskulud jne. 


Liising on laen, mille korral laenuga ostetud objekt jääb kuni laenu tasumiseni laenaja omandusse lepingu tagatiseks. Kõige sagedamini kasutakse 
liisimist sõidukite ostmiseks. 


Tarbimislaenud on näiteks väikelaen, järelmaks, arvelduskrediit jt (nimetatakse ka tarbijakrediidiks), neid võetakse erinevatel tarbimiseesmärkidel 
enamasti regulaarse sissetuleku, käenduse ja mõnikord ka kinnisvara tagatisel. Tarbimislaenude klassi võib paigutada ka kiirlaenud, kuid pangast 
võetud laenust või jaekaupmehelt saadud järelmaksust eristavad neid kordades kõrgemad intressid ja muud tasud. 


Selleks, et tulla oma igapäevase elu ja kulutustega normaalselt toime, ei tohiks igakuiselt tagasimakstavate laenude summa moodustada üle 30—50% 
pere kuusissetulekust. Sealjuures tuleks tähelepanu pöörata mitte ainult oma praegustele, vaid ka potentsiaalsetele tulevastele kohustustele ja 
sissetulekute võimalikele muutustele. Laenu ei võeta tavaliselt ainult üheks kuuks, laenu tagasimaksmise aeg on suhteliselt pikk. Selle aja jooksul võivad 
mõnikord tekkida ootamatud majanduslikud raskused või planeerimata väljaminekud. 


Kulutuste ja sissetulekute ning intressimäära muutuse mõju pere laenuvõimele ja pere-eelarvele võimaldab hinnata pere-eelarve stressitaluvuse 


kalkulaator: www.minuraha.ee >» Kalkulaatorid. 


6.3 Eluasemelaen 


Eluasemelaen, nagu eespool öeldud, on laen, mis võetakse eluaseme soetamiseks, ehitamiseks või olemasoleva eluaseme renoveerimiseks. 
Eluasemelaenu võtmine eeldab, et laenuvõtja pere-eelarve on suure ülejäägiga või on suur ülejääk vähematt kiiresti saavutatav, et oleks, millest laenu 
tagasi maksta. Samuti eeldab eluasemelaenu võtmine, et laenuvõtjal on säästetud omafinantseeringuks vajalik summa. 


a 


s 

Omafinantseeringu nõutav suurus sõltub laenu tagatiseks jäävast kinnisvarast — tavaliselt on uuema kinnisvara puhul nõutav minimaalne 
omafinantseering väiksem kui vanemate objektide puhul. Nõutav omafinantseering sõltub ka krediiditsükli faasist — aeg-ajalt tuleb ette perioode, kus 
eluasemelaenu on võimalik saada ka O-protsendise omafinantseeringuga, aga tuleb ette ka aegu, kus isegi 30-protsendisest omafinantseeringust ei 
pruugi piisata. 2010. aasta lõpus oli nõue 20 protsendi juures, laenuvõtja liigitumisel noore pere sihtgruppi oli võimalik saada riikliku Krediidi ja Ekspordi 
Sihtasutuse (KredEx) käendusel 10-protsendise omafinantseeringuga laenu. 


Näide 


Korteri hind on 100 000 eurot. 10-protsendise omafinantseeringu nõude puhul eeldab see laenajalt 10 000 euro olemasolu. 20% omafinantseeringu 
puhul läheb vaja 20 000 eurot. 


See, kas ja kui suur summa on võimalik pangast eluaseme ostuks laenata, sõltub mitmesugustest asjaoludest: laenutaotleja igakuine sissetulek, 
kaastaotleja olemasolu, olemasolevad laenud, ülalpeetavate arv, laenuperioodi pikkus, tagatise väärtus, laenuintress... See loetelu pole ammendav. 
Panga jaoks võib keelavaks märgiks saada näiteks seegi, kui selgub, et olete võtnud kiirlaene. 


lgakuist sissetulekut pole inimestel enamasti võimalik üleöö tõsta, samuti nagu ülalpeetavatest vabaneda ja tõenäoliselt ka olemasolevaid kohustusi 
kiiresti vähendada. Küll aga võib leida kaastaotleja — see on enamasti elukaaslane või abikaasa, aga lubatud võib olla ka lähisugulane (õde, vend, ema, 
isa), mis samuti suurendab laenu tagasimaksmiseks kasutada olevat sissetulekut panga silmis. 


Lihtsam on võimalikku laenusummat suurendada laenuperioodi pikendamisega. Mida pikemale perioodile laenu tagasimaksmine jaotada, seda 
suurema summa sama suurte kuumaksete juures saab (samas tuleb sel juhul pangale maksta rohkem intresse ning tagasimakstav summa on suurem kui 
lühema tähtaja puhul). 


Maksimaalne võimalik laenuperiood on eri pankades erinev. Tavaliselt võib laenuaeg olla kuni 40 aastat, aga see sõltub näiteks ka laenuvõtja vanusest, 
elamisloa tähtajast jne. 


Kuumakse (ja seega ka võimalik laenusumma) sõltub veel laenuintressist. Laenuintress on tasu laenu kasutamise eest. 


Tavaliselt koosneb intressimäär pangapoolsest marginaalist ning Euriborist. Euribor (European Interbank Offered Rate) on üleeuroopalise 
pankadevahelise rahaturu intressimäär, mis muutub iga päev. Kuidas Euribor muutub, on kogu 10-, 20- või 30-aastaseks laenuperioodiks võimatu 
ennustada, analüütikud piirduvad tavaliselt prognoosiga maksimaalselt aastaks. Euribor fikseeritakse laenulepingus kokkulepitud perioodiks, kõige 
sagedamini 6 või 12 kuuks. Kui Euribor on selle aja jooksul tõusnud, siis tõuseb uueks 6- või 12-kuuliseks perioodiks ka laenumakse ja vastupidi. 


Näide 


Kui suur on 100 000-eurose laenu kuumakse? Sõltub tähtajast ja intressimäärast — vahe võib küündida kordadesse. Tabelis on näide 
annuiteetgraafikul põhineva laenu kohta. 


Intressimäär Intressimäär Laenu tähtaeg Kuumakse 
3,00% 10 966 
5,00% 10 1061 
7,00% 10 1161 
3,00% 20 555 
5,00% 20 660 
7,00% 20 7715 
3,00% 30 422 
5,00% 30 537 
7,00% 30 665 


Euriborile liidetav pangapoolne marginaal on üldjuhul fikseeritud kogu laenuperioodiks. Marginaali arvutab pank igale kliendile personaalselt. Selle 


suurus võib sõltuda kliendi sissetulekust, laenusummast, tagatiseks oleva kinnisvara väärtusest ning panga ja kliendi suhtest (sellest, kui korrektselt on 
täidetud eelnevad kohustused panga ees). 


Harvemini kui põhimõttel Euribor + marginaal (ujuva intressiga laen) antakse Eestis fikseeritud intressiga eluasemelaenu. Fikseeritud intressiga 


pangalaenu korral lepivad klient ja pank pikemaks ajaks (näiteks viieks või kümneks aastaks) kokku lõpliku intressi. Fikseeritud intressiga kaitseb 
laenuvõtja ennast intressi tõusude eest, sest vaatamata intresside võimalikule tõusule tema laenumakse kokkulepitud perioodi jooksul ei muutu. Samas 
peab fikseeritud intressiga laenu võtja arvestama sellega, et kui Euribor väheneb, siis tema maksab ikka endist, fikseeritud intressi. 


Ühest vastust küsimusele, kas mõistlikum on võtta fikseeritud või ujuva intressiga laen, pole olemas, sest Euribori täpset liikumist 5 või 10 aasta jooksul 
ei suuda keegi ennustada. Mõistlik eeldus, mille saab teha varasemate andmete põhjal, on see, et paarikümneaastase laenuperioodi keskmine Euribor 
võib olla suurusjärgus 4—6 protsenti. 


Lisaks eelkirjeldatule on turul ka eluasemelaene, mille intressi kujunemise alused on eeltoodust keerukamad. Pangad võivad ujuva intressi arvestamise 
aluseks kasutada ka teisi muutuvaid majandusnäitajaid ning jätta endale teatud juhtudel õiguse üle vaadata või muuta kliendi personaalset marginaali. 
Igal juhul tuleb eluasemelaenu võtjal enne laenu võtmist hoolikalt kontrollida intressi kujunemise aluseid. Jälgida tuleb ka seda, kas intressi arvestatakse 
laenujäägilt või laenusummalt, sest viimane arvestusviis on muudel võrdsetel tingimustel kliendi poolt vaadates oluliselt kallim. 


Seda, kuidas laenuintressi, omafinantseeringu ja laenutähtaja muutmisel muutub igakuine laenumakse, näitavad kalkulaatorid, mille leiab aadressidelt 
www.minuraha.ee, www.kalkulaator.ee ja pankade kodulehekülgedelt. 


Laenu on võimalik tagasi maksta annuiteetgraafiku või võrdsete põhiosamaksetega graafiku alusel. 


Annuiteetgraafiku puhul on laenu tagasimakse iga kuu täpselt ühesuurune. Laenu tagasimaksmise algusaastatel koosneb igakuine makse peamiselt 


intressist. Laenu põhiosa moodustab maksest väiksema osa. See tähendab, et esimestel aastatel maksab laenuvõtja pangale peamiselt raha 
kasutamise eest, mitte ei maksa tagasi laenu ennast. Mida kauem on laenu tagasi makstud, seda suuremaks muutuvad laenu põhiosamaksed ja 
intressiosa kuust kuusse väheneb. 


Võrdsete põhiosamaksetega maksegraafiku puhul on laenu põhiosa tagasimakse kogu aeg ühesugune. Põhiosa tagasimaksele lisandub intress. 
Kuna intressi arvestatakse laenusumma jäägilt, on intressimaksed alguses suuremad, hiljem aga väiksemad. Kui laenu tagasimakse alguses on võimalik 


teha suuremaid makseid, siis on kasulikum valida võrdsete põhiosamaksetega graafik, sest sel juhul tuleb kokkuvõttes maksta pangale vähem intresse. 


Kuna eluasemelaenu perioodi jooksul võivad oluliselt muutuda nii intressimäärad kui ka laenuvõtja sissetulekud, tasub enne laenulepingu sõlmimist teha 
selgeks, millised on maksepuhkuse ja laenu ennetähtaegse tagasimaksmise tingimused. Paindlikumad tingimused neis punktides võivad üles kaaluda 
isegi jäigemate tingimustega pakkumise väiksema riskimarginaali. 


Maksepuhkus tähendab seda, et pank vabastab laenuvõtja teatud ajaks (näiteks pooleks aastaks) kohustusest maksta tagasi laenu põhiosa. 


Maksepuhkus on kokkuleppeline, see tähendab, et maksepuhkuse realiseerumine eeldab laenusuhte poolte ehk panga ja kliendi nõusolekut. Intressi 
maksmisest pank laenuvõtjat üldjuhul ei vabasta, kuid mõnikord võib sedagi ette tulla — kui laenuvõtja suudab panka veenda, etta tuleb täieliku 
maksepuhkuse ajal tööle hakkava liitintressi "ime" tulemustega hiljem toime. 


Näide 


Annuiteetgraafik või võrdsete põhiosamaksetega graafik? Laenusumma on 10 000 eurot, tähtaeg 10 aastat ja intress 5%. Annuiteetgraafiku puhul 
pääseb alguses väiksemate kuumaksetega, kuid maksete summa kogu laenuperioodi peale on suurem, sest intressi makstakse rohkem. 


Tagasimaksmine annuiteetgraafiku alusel 


Laenujääk Põhiosa tagasimakse Intressimakse Kuumakse 


Tagasimaksmine võrdsete põhiosamaksetega graafiku alusel 


Kuud Laenujääk Põhiosa tagasimakse Intressimakse 


1 10000 0 


9916,7 


9833,3 


Maksepuhkust kasutavad laenuvõtjad olukorras, kus neid on tabanud sissetulekute märgatav vähenemine (või kadumine), aga põhjendatult loodetakse 
raskest olukorrast pääsemisele. Maksepuhkuse kasutamine tähendab, et laenu tagasimakse aeg pikeneb maksepuhkuse aja võrra ja pangale tuleb 
kokkuvõttes maksta rohkem intresse, kui algselt kokku lepitud oli. Maksepuhkuse vormistamise eest võib pank võtta lisatasu, samuti võib maksepuhkuse 
võtmisega kaasneda laenu riskimarginaali tõstmine või lisatagatiste nõudmine. 


Laenu lõpetamise tingimused on tähtsad positiivsete stsenaariumite puhul. Kui olukord laenuturul muutub, võib juhtuda, et pangad hakkavad pakkuma 
varasemast väiksema riskimarginaaliga laene. Suurte muutuste korral võib osutuda otstarbekaks võtta vana ja kallima laenu tagasimaksmiseks uus ja 
odavam (riskimarginaali väikese muutuse korral ei tasu see ennast vana laenu lõpetamise ja uue laenu vormistamise tõttu enamasti ära). Võib ka 
juhtuda, et laenuvõtja saab kõrgema palgaga töö või ühekordse suurema tulu, mis võimaldab laenu algselt kokku lepitust kiiremini tagasi maksta. 


Üldjuhul on laenu ennetähtaegne tagasimaksmine võimalik, kuid see võib olla seotud piiravate tingimustega: pikk etteteatamistähtaeg, ennetähtaegse 
lõpetamise tasu vms. Eriti tähelepanelikult tuleb neid tingimusi uurida laenuintressi fikseerimise korral pikemaks perioodiks, sest intressi fikseerimise 


korral võib olla pank oma riskide maandamiseks astunud teatud lepingutesse kolmandate isikutega. Nende lepingute ennetähtaegne lõpetamine 
tähendab pangale kulusid, mille suurus sõltub hetke turu- ja fikseeritud intressimäära vahest. Mõistagi tahab pank need võimalusel sisse kasseerida 
kliendilt. 


6.4 Tagatis ja käendus 


Laenu tagasimaksmise seisukohast on pangale peamine laenuvõtja sissetulek, sest enamasti ei huvita pankasid laenu eest ostetud vara omanikuks 
saamine — nende huvi on teenida intressi. Ent juhuks, kui laenuvõtja muutub maksejõuetuks, nõuavad nad laenuvõtjalt ka tagatist. Eluasemelaenu puhul 
peab selleks tavaliselt olema kinnisasi. 


Kinnisasi on juriidiline termin kinnisvara kohta. See on maapinna piiritletud osa (maatükk), mille olulised osad on sellega püsivalt ühendatud objektid, 
nagu ehitised, kasvav mets, muud taimed ja koristamata vili. Kõik kinnisasjad on kantud kinnistusraamatusse (kinnistusraamat.rik.ee). 


Eluasemelaenu tagatiseks seatakse tavaliselt laenuga ostetav kinnisvara. Kinnisvara laenu tagatiseks andmise kohta öeldakse, et kinnisasjale seatakse 
panga kasuks hüpoteek. Hüpoteegi võib kinnisasjale seada aga ka ilma laenu võtmata näiteks tuleviku jaoks ette, samuti võimaldab hüpoteegi 
olemasolu võtta sama hüpoteegipidaja käest (s.t isiku käest, kellele kinnisasi on panditud) laenulisa, kui osa eelmisest laenust on juba tagasi makstud ja 
kinnistusraamatusse kantud hüpoteegisumma on nii suur, etuus laen seda ei ületa. 


Hüpoteek muutub oluliseks siis, kui laenuvõtja oma laenu tagasi ei maksa. Hüpoteek annab hüpoteegipidajale õiguse nõuda hüpoteegiga koormatud 
vara aresti ja sundvõõrandamist ning saada oma raha kätte hüpoteegi realiseerimise kaudu. See tähendab — seni, kuni laenuvõtja laenu tagasi maksab, 
ei ole hüpoteek midagi hirmsat. 


Mõnikord võib olla, et ühest kinnisasjast laenu tagatiseks ei piisa, sest selle turuväärtus on võrreldes soovitava laenusummaga liiga väike. 
Sel juhul aitab hädast välja lisatagatis. Lisatagatise omanikuks ei pea olema laenuvõtja ise, vaid see võib olla ka kolmas isik. 


Kolmandale isikule on oma vara tagatiseks lubamine riskantne samm, sest laenuvõlgnevuse puhul võib pank hakata nõudma ka lisatagatise müüki. 
Laenu võtmise hetkel võib hüpoteegi seadmine näida ohutu paberimäärimisena, tegelikult see ei ole nii. Hüpoteegi seadmisega teise laenuvõtja huvides 
võetakse otseselt enda kanda teise isiku risk, kui viimane ei suuda oma kohustusi panga ees täita. 


Kinnisvara tagatiseks andmisega kaasnevad mitmesugused kulud. Kõigepealt tasu kinnisvara hindamise eest. Tagatist võib hinnata panga enda töötaja 
või panga poolt aktsepteeritud hindaja — kinnisvarabüroo. Teiseks notaritasud ja riigilõiv, sest nii hüpoteegi seadmise leping kui ka laenuleping 
sõlmitakse notari juures. 


Kodulaenu notaritasude ja riigilõivu suuruse aitab leida kalkulaator aadressil www.kalkulaator.ee » Kodulaenu tehingukulud. 


Mõistagi tuleb laenu tagatiseks seatav kinnisvara ka kindlustada. Kindlustuslepinguga kaitseb pank end riski eest, et tagatiseks antud vara võib 
laenuperioodi jooksul saada kahjustada või hävida. Laenuvõtjat kaitseb kindlustusleping selle eest, et vara kahjustadasaamise või hävimise korral ei satu 
ta olukorda, kus maksab tagasi laenu, mille eest ostetud vara enam ei ole. Seega lisanduvad kuludele kindlustusmaksed vähemaltt selle perioodi eest, 
mil laenu pangale tagasi makstakse. Täpsemalt on varakindlustusest juttu järgmises peatükis. 


Peale tagatise võib pank laenuvõtjalt nõuda ka käendust. Käendus on käendaja poolt antud tagatis. Käendaja võtab endale kohustuse vastutada 
käendatava isiku poolt võetud laenu eest. Juhul, kui laenuvõtja jääb näiteks pangale võlgu, siis on käendaja kohustatud tekkinud võla tasuma — nad 
vastutavad laenu eest solidaarselt. 


Käendus on väga levinud äriühingu võetavate laenude puhul — laenu käendamist nõutakse ettevõtte omanikelt. Eraisiku poolt võetavale eluasemelaenule 
nõutakse kolmanda isiku käendust tavaliselt siis, kui tagatisest ei piisa. Käenduse andmise kohta kehtib sama jutt mis hüpoteegi seadmise kohta: laenu 
võtmise hetkel võib see näida ohutu paberimäärimisena, kuid tegelikult võivad sellel olla rasked tagajärjed, kui laenuvõtja ei suuda laenu tagasi maksta. 
Enne käendamisega nõustumist tuleb läbi mõelda, kas pere-eelarvele on jõukohane käenduslepingus tagatud laenu tagasimaksmine. 


Neli küsimust käenduslepingu tähenduse mõistmiseks 


Enne käenduslepingu sõlmimist tuleb endale selgeks teha järgmised küsimused. 


. Mida ma käendan? 
. Millises summas ma käendan? 


- Mis juhul pöördub laenuandja minu poole, kui laenajal on tekkinud probleemid laenu tagasimaksmisega? 
. Kas ma käendajana olen valmis võtma teise isiku kohustused (riski) enda kanda? 


Käendusi on erineva ulatusega. Täieliku käenduse korral vastutab käendaja nii põhikohustuste, näiteks laenusumma tagasimaksmise, kui ka muude 
võimalike kulude eest. See tähendab, et käendaja peab vajadusel maksma ka viivised, leppetrahvi või hüvitama muud kulutused. 


Rahasummaga piiratud käenduse puhul vastutab käendaja vaid eelnevalt kokku lepitud summa ulatuses. Üldjuhul määratakse käendaja vastutuse 
rahaliseks maksimumsummaks veidi suurem summa, kui on laenuvõtjale väljastatud laen. Sellega soovib pank garanteerida võimalike tulevaste 
makseraskuste puhuks ka intresside, viiviste ja lepingutasude kättesaamise. 


Kolmas liik on käendus, mis on seotud muude tingimusega — laenu käendamise puhul võib tingimuseks olla, et käendaja vastutab alles siis, kui 
võlgnikult ei ole õnnestunud võlga tagasi saada. 


Käenduslepingus lepitakse üldjuhul ka kokku, kas juba sõlmitud laenulepingu muutmiseks on vajalik käendaja nõusolek või mitte. Käendaja ei vastuta 
võlgniku poolt pärast käenduslepingu sõlmimist tehtud tehingute eest, välja arvatud juhul, kui käenduslepingu sõlmimisel on niisugusteks muudatusteks 
ette nõusolek antud. 


Käendusleping võib sisaldada punkti, mille kohaselt käendaja käendab ka laenusaaja tulevikus sõlmitavaid kohustusi. Sellise käenduslepingu puhul võib 
näiteks juhtuda, et laenukohustuse, mille tagamiseks käendust vaja läks, tasub laenuvõtja korrektselt, kuid jääb pangale võlgu hoopis krediitkaardi 
kasutamise eest. Pangal on siis õigus hakata käendajalt krediitkaardivõlga tagasi nõudma. 


Näide 


Oliveri sõber Jürgen tahab osta uue köögimööbli ja -tehnika ning on otsustanud selleks võtta 7 500 eurot väikelaenu. Pank küsib selle summa 
tagatiseks eraisiku käendust. Jürgen palub Oliveril olla laenu käendajaks ning väidab, et Oliveril on vaja ainult käenduslepingule alla kirjutada ja talle 
ei kaasne sellega mingeid kohustusi. 


Oliver loeb käenduslepingu hoolikalt läbi ja saab aru, et nii see pole. Kui Jürgen ise enam laenu tagasi maksta ei suuda, tuleb see pangale tasuda 
Oliveril, sest nad vastutavad laenuandja ees solidaarselt. 


Kaheks aastaks 7 500 eurot laenates oleksid Jürgeni tagasimaksed ligi 400 eurot kuus. Oliver peab arvutama, kas tema eelarve kannatab välja 
igakuise 400-eurose kulu, kui juhtub, et Jürgen laenu tagasimaksmisega enam toime ei tule. 


Enamasti on käendajal õigus laenulepingu kehtivuse ajal küsida laenuandja käest infot laenuvõtja kohustuse täitmise ning tema majandusliku olukorra 
kohta. Kas kohustused on täidetud, milline on laenu tagasimaksmise olukord, ega ei ole tekkinud makseraskusi? Seda võimalust on soovitav ka 
kasutada, eriti juhul, kui käendaja käendatavaga igapäevaselt ei suhtle. Sõltuvalt sellest, milliste pankade kliendid asjaosalised on, võib käendatava 
laenu seisu olla võimalik jälgida ka intemetipanga kaudu. 


6.5 Riiklik õppelaen 


Enne eluasemelaenu võtmist saavad paljud inimesed tõenäoliselt riikliku õppelaenu võtmise kogemuse. Õppelaen on mõeldud hariduse 
omandamisega kaasnevate kulutuste katmiseks: õppemaksu tasumine, õppevahendite ostmine, elamiskulud jne. Tegelikkuses leiab õppelaen kasutust 
ka muudel eesmärkidel — peo pidamisest investeerimiseni. 


Mõnes mõttes on õppelaen ohtlik laen. Kuna selle taotlemine pole eriti keeruline — on vaja olla mõne kõrg- või rakenduskõrgkooli hingekirjas ja leida kaks 
käendajat, laenusaajal ei pea olema töökohta —, võib jääda mulje, et tegemist on toetuse või hüvitisega. 


Tegelikult tuleb õppelaen nagu ka iga teine laen koos intressidega tagasi maksta. Intressimääraks oli riik 2011. aasta seisuga kehtestanud 5% aastas. 
Maksustatavat tulu saanud isikutel on õppelaenu intressilt võimalik pärast tuludeklaratsiooni esitamist tagasi saada tulumaks. See vähendab intressikulu 
umbes viiendiku võrra (2010. aasta lõpu seisuga oli tulumaksumäär Eestis 21%). 


Õppelaenu iga-aastane summa on suhteliselt väike — 2010/2011. õppeaastal oli see 1917,35 eurot (30 000 krooni). Piisavalt väike, et rahaasju 
planeerida mitteoskav peoloom suudaks selle nädalaga läbi lüüa. Ent õpingud kestavad tavaliselt vähemalt kolm aastat, sageli viis, mis tähendab, et 
õpingute lõpuks on summa iga-aastase laenuvõtmise korral kasvanud vastavalt ligi 6000 või ligi 9000 eurole. See ei olegi enam väike summa. 
Õppelaenu tagastamise aeg võib venida aastatepikkuseks ning võib segada ja isegi takistada teiste tulevikuplaanide realiseerimist. Näiteks 
arvestatakse õppelaenu kohustusena eluasemelaenu taotlemisel. 


Õppelaenu põhisumma tagasimaksmist tuleb alustada hiljemalt 12 kuud pärast õppeasutuse lõpetamist. Kogu õppelaenusumma koos intressidega tuleb 
tagastada kahekordse õppeasutuses õppimiseks ette nähtud nominaalaja jooksul — näiteks 10 aasta jooksul, kui nominaalaeg oli 5 aastat. 


Õpingute katkestamise korral tuleb laenu tagasimaksmist samuti alustada hiljemalt 12 kuud pärast õppeasutusest lahkumist, kuid tähtaeg on siis palju 
lühem — pooleteistkordne õppeasutuses õpitud aeg. 


Õppelaenu ning intressi tagasimaksmisel on võimalik vastava taotluse esitamisel saada maksepuhkust nii põhiosa kui ka intresside tasumisest 
ajateenistuses viibimise ajaks, ühel vanemal kuni lapse 3-aastaseks saamiseni ja arst-residendil kuni residentuuri lõpetamiseni. 


Põhjalikuma info riikliku õppelaenu kohta leiab haridusministeeriumi veebilehelt www.hm.ee, lugeda tasub ka õppetoetuste ja õppelaenu seadust 
aadressil www.riigiteataja.ee. 


6.6 Tarbimislaenud 


Iga jaekliente teenindav pank pakub klientidele mitmesuguseid tarbimislaene: krediitkaarte, arvelduslaenu, väikelaenu. Nende tootenimetused on 
erinevad, eri pankadel võivad sarase laenutoote taga olla hoopis erinevate tingimustega laenud. 


Selliseid laene võetakse samuti väga erinevatel eesmärkidel, nagu näiteks eluaseme remont, ettevõtte arendamine, tehnika, mööbli või auto ost, 
hariduse finantseerimine, hambaravi, reisimine jne. Võimalikud laenusummad on ka väga erinevad, ulatudes paarisajast eurost paarikümne tuhande 
euroni. 


Tarbimislaene antakse regulaarse sissetuleku, käenduse ja mõnikord ka kinnisvara tagatisel. Nende intressimäärad on enamasti mitu korda kõrgemad 
kui kodulaenul, pankade poolt pakutavate tarbimislaenude ligikaudne keskmine on 20%. 


Kõige mugavamast ja levinumast tarbimislaenu kasutamise vahendist — krediitkaartidest — oli meil juttu juba 2. peatükis. Krediitkaartidega mõneti 
sarnane eesmärk on arvelduskrediidil — see on võimalus pangaga kokku lepitud limiidi ulatuses oma arvelduskontoga miinusesse minna. Kui näiteks 


arvelduskrediidi limiit on 1000 eurot ja kontol on raha 200 eurot, siis sellelt kontolt võimalik sooritada tehinguid kokku 1200 euro eest. Arvelduskrediidiga 
on võimalik teha põhilisi tehinguid, nagu näiteks võtta välja sularaha, teha ülekandeid, maksta pangakaardiga jne. 


Arvelduskrediidi leping sõlmitakse enamasti 12 kuuks. Seda on võimalik automaatselt pikendada juhul, kui pank või klient ei ole avaldanud soovi lepingut 
lõpetada. Enamasti on tagatiseks igakuised laekumised või sissetulek. Maksimaalse limiidi suurus sõltubki igakuistest laekumistest või sissetulekust. 


Nii krediitkaart kui ka arvelduskrediit on kasulikud pangatooted, kui neid mõistlikult kasutada. Mõistlik on see, kui krediitkaardi või arvelduskrediidi limiiti 
või vähemalt olulist osa sellest ei võeta tegelikult kasutusele, vaid hoitakse varuks erakorraliste väljaminekute tarvis. Mõningal määral saab nendega 
asendada 1. peatükis jutuks olnud hädareservi. Mõistlik ei ole see, kui krediitkaardi või arvelduskrediidi limiit kiiresti ja kergekäeliselt ära kulutatakse, 
sest intressikulud on suured, kui laenulimiiti pidevalt täies ulatuses kasutatakse. 


6.7 Autoliis 


ing 


Liising on laen, mille puhul liisinguobjekt jääb raha laenajale lepingu tagatiseks. Liisingut pakuvad peale pankade või nende tütarettevõtete ka mõned 


muud ettevõtted. 


Liisingut kasutatakse enamasti sõiduki — auto, mootorratta — soetamiseks: liisingfirma ostab välja kliendi poolt soovitud sõiduki ja annab talle rendile, 


küsides selle eest tasu ehk intressi. Sõiduki omanik on liisingfirma, valdaja ja kasutaja on liisinguvõtja. 


Liisingut on kahte põhilist liiki: kasutus- ja kapitalirent. 


Kasutusrendi puhul ostab liisinguandja kliendi soovitud auto ning annab selle talle liisingperioodiks kasutada. Liisingperioodi lõppedes peab 


liisinguvõtja auto liisingfirmale tagastama, eelnevalt kokku lepitud jääkväärtusega välja ostma või mõnele kolmandale isikule müüma. Kasutusrent on 


sobiv viis auto soetamiseks neile, kel pole soovi saada lepingu lõppedes sõiduki omanikuks, sest nad soovivad alati sõita suhteliselt uue autoga. 


Kapitalirent sobib juhul, kui sõiduk on liisitud mõttega saada lepingu lõppedes auto omanikuks. Liisingperioodi lõppedes läheb omandiõigus üle 
liisinguandjatt liisinguvõtjale. Lisaks tavalisele kapitalirendile võivad liisingufirmad pakkuda võimalust vormistada kapitalirent jääkväärtusega. See 


tähendab, et liisingperioodi lõppu jäetakse jääkväärtuse summa maksmine ehk viimane makse on teistest oluliselt suurem. Seda võimalust võib 


kasutada siis, kui kuumakse oleks muidu ülejõukäivalt suur. Kuumakset saab nii küll vähendada, aga tunduvalt kõrgema viimase makse hinnaga. 


Järelmaks on oma tingimuste poolest sarnane kapitalirendiga. Järelmaksu puhul vormistatakse kohe auto omanikuks ostja. Sõiduki eest tasumine 


toimub osamaksetena kokkulepitud perioodi jooksul. Järelmaks on mõeldud eeskätt eraisikust kliendile, kes ostab kasutatud auto eraisikult või firmalt, 


kes ei ole käibemaksukohuslane. 


Kapitalirent ja kasutusrent 


Kapitalirent 


Kasutusrent 


Kellele sobib? 


Neile, kes soovivad saada liisingperioodi lõppedes auto 
omanikuks ning autot ka edaspidi kasutada. 


Neile, kes soovivad pärast liisingperioodi lõppu vahetada 
olemasoleva auto uue vastu. 


Autoliisingu Üldjuhul liisitud auto. Üldjuhul liisitud auto. 
tagatis 
Liisinguvõtjal on mitmesuguseid võimalusi. 
Mis juhtub 1. Osta auto välja. 
M A Liisinguandja annab omandiõiguse üle liisinguvõtjale, kellest 2. Tagastada sõiduk liisinguandjale. 
liisingperioodi a 2 
lõpus? saab auto omanik. 3. Vahetada sõiduk uuema auto vastu. 
õpus? Si 
4. Müüa auto kolmandale osapoolele. 
kidjstis Lisaks kohustuslikule liikluskindlustusele peab sõidukile olema Lisaks kohustuslikule liikluskindlustusele peab sõidukile 
vormistatud ka kaskokindlustus. olema vormistatud ka kaskokindlustus. 
ahm t Üldjuhul puudub, välja arvatud juhul, kui sõlmitakse nn Jääkväärtus on liisingfirmaga kokku lepitud. Jääkväärtus 
Jääkväärtus 


jääkväärtusega kapitalirent. 


sõltub auto vanusest ning liisingperioodi pikkusest. 


Sõiduki läbisõit 


Ei ole liisinglepingus fikseeritud. 


Võib liisinglepingus fikseerida. 


Kuumakse 


Üldjuhul suurem kui kasutusrendi puhul. Välja arvatud juhul, kui 
on sõlmitud nn jääkväärtusega kapitalirendi leping. 


Üldjuhul väiksem kui kapitalirendi puhul. 


Liisingu põhitingimused on järgmised. 


Sissemakse suurus. Üldjuhul sõltub minimaalse sissemakse määr eelkõige auto vanusest. Uue auto puhul nõutakse enamasti sissemakset 


alates 10%, vanemate autode puhul võib see protsent olla aga suurem. Sissemakse suurusest omakorda sõltub igakuise liisingmakse suurus. 


Mida suurem on sissemakse, seda väiksem on igakuine liisingmakse. Suurem sissemakse vähendab ka liisingettevõtte riske, mistõttu võib liisingu 


intress olla soodsam. 


Liisingu periood on maksimaalselt 60—72 kuu ehk 5—6 aasta pikkune. Mida pikem liisingperiood, seda väiksem on igakuine liisingumakse, aga 


seda rohkem tuleb maksta intresse. Enamasti sätestavad liisingfirma tingimused, et sõiduki vanus ei tohi liisingperioodi lõpuks ületada 10—12 


aastat. 


Jääkväärtuse võimalik suurus lepitakse kokku kahepoolselt ja see sõltub sõiduki vanusest ning liisingperioodi pikkusest. 


Intress on tasu, mida tuleb liisingfirmale maksta sõiduki liisimise eest. Intressimäär sõltub mitmesugustest teguritest: auto vanus, liisingperioodi 


pikkus, esimese sissemakse suurus, jääkväärtuse suurus. Nagu kodulaenu puhul, on ka siin valida fikseeritud intressi ning Euriboriga seotud 
intressi vahel. 


Igakuine liisingmakse sõltub esimesest sissemaksest, intressimäärast, liisingperioodi pikkusest ja sõiduki jääkväärtusest. Sobiva kuumakse 
leidmiseks on sõiduki liisijal vaja teada, kui suur on tema igakuiste sissetulekute ja väljaminekute vahe, mida saaks kasutada liisingumaksete 
tasumiseks. 


Arvestage, et liisinglepingu ennetähtaegsel lõpetamisel võib üldjuhul nii kapitali- kui ka kasutusrendi korral liisinguandja nõuda kõikide maksmata 
osamaksete ja jääkväärtuse tasumist. Sellise asjaoluga tuleb teil arvestada ka juhul, kui näiteks auto varastatakse või see hävib. Sellisel juhul võib 
kindlustusandja katta vaid auto turuväärtuse. Liisinglepingu ennetähtaegsel lõpetamisel võib liisinguandja nõuda liisinguvõtjalt, et see hüvitab 
liisinguandjale kõik kulud, mida liisinguandja kandis seoses liisinguesemega, eelkõige liisingueseme ostuhinna ja ostuhinna finantseerimise kulud 
selles ulatuses, milles need ei ole kaetud juba tasutud liisingumaksetega. 


Pange tähele, et näiteks auto turuhind on aasta pärast reeglina madalam kui oli ostuhind. Liisinguandjale tuleb aga hüvitada liisinglepingu 
ennetähtaegsel lõpetamisel auto ostuhind. Vaadake täpseid liisingu ennetähtaegse lõpetamise tingimusi liisinglepingust. 


Erinevaid liisinguvariante aitab arvuliselt läbi mängida kalkulaator aadressil www.kalkulaator.ee » Autoliisingu kalkulaator. 


6.8 Kiirlaen 


Kiirlaen, tuntud ka kui SMS-laen, on laenutoode, mis näib pakkuvat kiiret lahendust inimese rahamuredele, kuid tegelikult võib see lükata veelgi 
suurematesse probleemidesse. 


Kiirlaenu võlu on selles, et taotleja saab selle kätte väga kiiresti — mõne minutiga — ja ilma igasuguseid laenukõlblikkust tõestavaid dokumente esitamata. 
Selle õnge lähevad tavaliselt emotsioonipõhised kulutajad ja äärmises rahahädas isikud. 


Kiirlaenude ohtlikkus tuleneb sellest, et nende intress on väga kõrge — küünib sadadesse protsentidesse. Kuna laenupakkumine ja tagasimaksegraafik 
esitatakse absoluutsummades, ei torka kõrge intress silma ja kehva finantskirjaoskusega inimestele ei pruugi intressimäär nagunii palju öelda. 


Kiirlaenu võtmine oleks õigustatud vaid ootamatu rahahäda puhul, kui laenu tagastamiseks vajaliku rahasumma laekumine on sajaprotsendiliselt kindel. 
Paraku pole maailmas midagi täiesti kindlat, eriti neil inimestel, kes kiirlaene kasutavad. 


Enne kiirlaenu võtmist tasub mõelda sellelegi, kui paindlikud on kiirlaene väljastavad ettevõtted makseraskuste korral. 


Näide 


Läheneb reede õhtu. Artur on täiesti rahatu, aga peod tahavad pidamist. Ta vaatab kiirlaenufirma pakkumist: 100 eurot praegu, 14 päeva pärast 
119 eurot tagasi. See tundub talle üsna mõistlikuna — lisandub kõigest 19 eurot. Umbes 10 päeva pärast peaks ta saama ehituselt palka, millest 
laenu tagasi maksab. Artur võtabki 100 eurot SMS-laenu. Hommikuks on see otsas, peale selle on ta jõudnud võtta 100 eurot laenuks Norrast kodu 
kaema tulnud sõbralt. Sellestki on alles alla poole. 


10 päeva pärast Arturile palka ei maksta. Ei ole töödejuhataja palgast juttu teinud ka 12. päevaks. 13. päeval ütleb ta, et peatöövõtjaga käib raha 
üle vaidlus ja palka saab maksta nädala või kahe pärast.. 


Kui nüüd Artur tõepoolest kahe nädala pärast palga kätte saab ja enne seda SMS-laene juurde pole võtnud, ontal veel lootust pääseda 


suuremasse finantsjamasse sattumata. Tähtaja ületamisel hakkab järjest suuremat kaalu võtma fakt, et 100-eurose SMS-laenu intress aasta baasil 
oli 228% — selle maksmine pikema perioodi vältel läheb väga kalliks. Pealegi võivad lisanduda trahvid laenutähtaja ületamise eest. 


Kiirlaenu intressimäära kalkulaator www.minuraha.ee » Kalkulaatorid » SMS-laenu intressi kalkulaator. 


Küsimused inimesele, kes kaalub rahahädade lahendamiseks SMS-laenu võtmist 


Küsimustiku on koostanud USA-s tegutsev Debtors Anonymous (Anonüümsed Võlgnikud) — Anonüümsete Alkohoolikute põhimõttel tegutsev 


organisatsioon, mille eesmärk on aidata laenusõltuvuses inimesi. Jaatav vastus rohkem kui seitsmele küsimusele näitab, et olete laenamisest 
ohtlikus sõltuvuses. 


1. Kas võlad häirivad teie kodust elu? 
2. Kas võlamured häirivad teid igapäevase töö tegemisel? 
8. Kas võlad kipuvad rikkuma teie reputatsiooni? 
4. Kaste olete kunagi valetanud, et laenu saada? 
5. Kaste olete andnud võlausaldajatele ebarealistlikke lubadusi? 
6. Kas võlamured muudavad teid hoolimatuks perekonna käekäigu suhtes? 
7. Kaste kardate selle pärast, et tööandja, perekond või sõbrad võivad teada saada, kui suured on te võlad? 
8. Kas võlamured häirivad teie und? 
9. Kaste olete end kunagi võlamurede pärast purju joonud? 
10. Kaste olete kunagi laenanud raha, hoolimata intressist, mida teilt nõutakse? 
11. Kas laenu saamise väljavaade tekitab teis suure kergendustunde, kui olete keerulises finantsseisus? 


12. Kaste õigustate oma suurt võlakoormat, veendes end, et teie olukord erineb teiste inimeste omast, ja tõotate kustutada kõik laenud pärast 
"suurt läbimurret"? 


13. Kas olete kunagi püüdnud hakata oma võlakoormat vähendama, kuid sellele mõne aja pärast käega löönud? 


Kiirlaenud võivad viia inimese finantsraskustesse ka siis, kui ta ise neid ei võta — petturite tõttu. Nimelt on petturid leidnud, et kiirlaenud on hea viis 


lihtsameelsetelt ja abivalmitelt inimestelt raha välja petta. Kirjeldame järgnevalt mõnesid petuskeeme. 


= Palutakse luba kasutada teie arvelduskontot 
Petturid sobitavad tutvust või isegi sõprust võõraste inimestega, sh nendega, keda nad on oma kodukandis aeg-ajalt kohanud. Pettur pöördub oma 
uue tuttava poole palvega kasutada tema arvelduskontot, sest keegi kannab sinna suurema summa raha ja nii oleks võimalik see raha kohe kätte 
saada. Saades selleks nõusoleku, tellib pettur SMS-laenu kontoritest teie isikuandmeid kasutades teie arvelduskontole laenusummad ning palub 
raha välja võtta ja talle anda. Nii saab pettur raha, petetu nimele aga jääb laenukohustus. 


= Palutakse abi, kuna väidetavalt on kaotatud dokumendid ja rahakott 
Teie poole pöördub näiteks bussijaamas võõras ja palub luba kasutada teie arvelduskontot. Tema rahakott ja dokumendid on kadunud, aga sõber 
või sugulane olevat nõus kojusõiduraha panka üle kandma. Abistamise eest lubatakse heategijatele tihtipeale tasuks mingi rahasumma. 
Sealsamas helistab pettur väidetavale ülekande tegijale ja küsib teie isikukoodi, arvelduskonto numbrit ja muid isikuandmeid. Saadud 
informatsiooni alusel võtab teine pettuse osaline mobiiltelefoniga SMS-laenu teie arvele. Seejärel lähete koos petturiga sularahaautomaadi juurde 
ning võtate laekunud summa sularahas välja. 


Selle skeemi puhul on pealtnäha tegemist teise inimese abistamisega ning sularahaautomaadist ei ole näha, kellelt laekunud raha pärineb. Alles 
15 päeva hiljem saabub abi pakkunud inimesele kiri võlanõudega, milles palutakse ära maksta võetud SMSlaen. 


= Helistatakse ajalehes ilmuva müügikuulutuse peale 
Petturid kasutavad ajalehtedes ja internetis ilmuvaid müügikuulutusi, milles märgitud eseme hind on suhteliselt väike, jäädes näiteks vahemikku 
100—200 krooni. Pettuse läbiviijad helistavad müügikuulutuse peale ja avaldavad soovi üks või teine ese ära osta. Maksmise viisiks pakutakse 
pangaülekannet. Selleks küsitakse müüjalt isikukood, arvelduskonto number, aadress ning lubatakse ülekanne ära teha. Saadud andmete alusel 
võtab pettur telefoni teel SMS-laenu müüja arvele. Seejärel helistab ta uuesti raha saajale ning teatab, et kandis kogemata 200 krooni asemel üle 
2000 krooni ja palub enamlaekunud summa tagastada. Pahaaimamatu inimene tagastabki SMS-laenu summa petturile, laenu tagasimaksmise 
kohustus jääb aga petetule. 


= Inimene ise annab internetipanga koodid petturile 
Selle skeemi puhul kasutatakse ära elektroonilisest pangandusest vähem teadlikke inimesi, kellele soliidse välimusega mees või naine pakub abi. 
"Abistamise" käigus minnakse mingil usaldusväärsel ettekäändel koos panka ja avatakse arveldusarve. Internetipanga koodid palub võõras enda 
kätte. Arveldusarve avanud isik ei oska midagi kahtlustada, kuna avatud arvelduskontol ju raha veel pole, mistõttu peab ta koodide edasiandmist 
ohutuks. Võõras võtab "abistatava" isiku nimel SMS-laene ja kannab need enda kontole edasi. 


6.9 Makseraskused 


Laenu võttes peab arvestama võimalusega, et ühel hetkel võib laenude tagasimaksmine hakata käima üle jõu. Mõne inimese puhul on see risk suurem, 
mõne puhul väiksem, aga täiesti kaitstud pole selle eest keegi. 


Esimene soovitus makseraskuste puhuks on väga lihtne: mitte peita pead liiva alla, vaid otsida lahendusi. Nagu eespool nägime, on pankadel mõningaid 
võimalusi makseraskustesse sattunud inimesele maksegraafiku kliendisõbralikumaks muutmisega vastu tulla. Vastutulelikumad on nad nende inimeste 
suhtes, kellest on näha, et nad siiralt tahavad oma kohustusi täita ega püüa neist kõrvale hiilida. 


Väljapääsu otsimisel tuleb alustada oma pere-eelarve ja varade analüüsimisest — kas on võimalik mingeid kulusid kokku tõmmata, tulusid suurendada, 
varasid müüa. Järgmiseks võiks mõelda ja uurida, kas teie olukorras inimesele on ette nähtud mingeid sotsiaaltoetusi. 


Kui selle analüüsi tulemusel ei ilmne reserve, mis aitaksid makseraskustest välja tulla, tuleb pöörduda panka palvega maksegraafikut pikendada või 
maksepuhkust saada. Kui peale eluasemelaenu on teil võetud ka hulganisti tarbimislaene, tasub uurida, kas pole võimalusi nende refinantseerimiseks 
madalama intressimääraga laenuga. 


Kui enese mõistus finantsprobleemidest üle ei käi, võib abi tõusta võlanõustaja poole pöördumisest (vt volanoustamine.minuraha.ee). 


Kui finantsraskuste peapõhjuseks on eluasemelaen, ei tohi välistada ka kinnisvara müüki koos eluasemelaenu ennetähtaegse tagastamisega, et osta 
oluliselt odavam eluase või kolida üürikorterisse. 


Sobivad lahendused sõltuvad väga suurel määral konkreetsest juhtumist. Kõige universaalsem reegel on aga juba alguses nimetatu — probleemidega 
tegelemine, mitte nende eest põgenemine ning probleemi laenuandja eest varjamine. 


Kuidas ennetada makseraskusi 


Koguge raha tagavaraks. Alustage säästmist kas või 10 euro kaupa. 

Ärge võtke mitut erinevat laenu. Teadke alati, kui palju te teenite ning kui palju peate iga kuu laenuraha tagasi maksma. 
Ärge võtke laenu kergekäeliselt. Kaaluge, kui vajalik laenuga tehtav ost ikkagi on. 

Püüdke vältida kõrge intressiga laene. 

Kui teil on juba mitu laenu, siis püüdke kiiremini tagasi maksta laen, mis on kõrgema intressiga. 


Hinnake juba laenuvõtmisel oma riske (töökoha ja palga kindlus tulevikus, stressitaluvus laenuintresside muutumisele jms). 

7.1 Kindlustus 


Kindlustus on finantsteenus, mida kliendid alati rohkem kiruvad kui kiidavad. Põhjus on lihtne: kui tavaliste kaupade ja teenuste puhul saab ostja hüve 
nautida kohe pärast maksmist või isegi enne, siis kindlustusteenuse puhul te maksate ja... mingit hüve selle eest justkui ei saagi. Niimoodi tundub eriti 
kohustuslike kindlustuste puhul. 


Tegelikult saab klient ka kindlustusteenuse puhul oma raha vastu hüve. Kindlustus on teenus, mille abil inimesed ja ettevõtted saavad ennast kaitsta 
mitmesuguste sündmuste soovimatute majanduslike tagajärgede eest. Muidugi ei hoia kindlustusleping ära orkaani või üleujutust, ei kaitse 
liiklusõnnetusse sattumise ega pagasi kaotsimineku eest reisil. Kindlustusleping ei kõrvalda riski, kuid pakub kahjukannatajale hüvitist selle majanduslike 
tagajärgede likvideerimiseks. 


Hüvitist on kindlustuse pakkujal võimalik maksta seetõttu, et ta kogub suurelt hulgalt isikutelt kokku raha — kindlustusmaksed — ja maksab need välja 
isikutele, kes kannatasid kindlustuslepingus märgitud kahju, ehk palju väiksemale isikute ringile. Ka see väike hulk pole tavaliselt läbinisti õnnelik, sest 
hüvitise maksmise põhjuseks oli ju mingi neid tabanud ebameeldiv sündmus. Ebameeldivuste ritta tuleb lisada veel seegi, et kindlustuse pakkuja ei saa 
hüvitist välja maksta ilma toimunu kohta küsimusi esitamata ja omapoolset uurimist läbi viimata (kindlustuspettuste ärahoidmiseks). 


Kõigist neist ebameeldivatest külgedest hoolimata on kindlustus hädavajalik finantsteenus, kuidas muidu oleks kindlustus kui tegevusala tuhandeid 
aastaid vastu pidanud (jäljed esimeste kirjalike kindlustuslepingute kohta pärinevad Mesopotaamiast u 4000. aastast eKr). 


7.10 Õnnetusjuhtumikindlustus 


Õnnetusjuhtumikindlustuse eesmärgiks on hüvitada kulud, kui kindlustatu jääb õnnetusjuhtumi tagajärjel ajutiselt või püsivalt töövõimetuks või vajab 
pikaajalist ravi. Kindlustatu surma korral makstakse kindlustushüvitis kindlustatu lähedastele. 


Kui sõlmida kindlustusleping mõttega kindlustada õnnetuse puhul lähedastele rahaline toetus, tuleb arvestada, et hüvitist makstakse neile ainult juhul, kui 
kindlustatu elu katkes õnnetusjuhtumi, mitte haiguse tagajärjel. 


Kindlustusmakse suurus sõltub valitud hüvitise liigist ja suurusest. Kindlustusmakse suurust välja arvutades arvestavad kindlustusseltsid üldjuhul ka 
kindlustatu sugu, ametit ja seda, kas tal on riskantseid hobisid. 


Õnnetusjuhtumikindlustus on kahjukindlustuse liik, kuid seda võivad lisakindlustusena pakkuda ka elukindlustusseltsid, sest õnnetusjuhtumikindlustus 
hõlmab endas ka elukindlustuse elemente. 


Õnnetusjuhtumikindlustuse puhul on enamasti võimalik valida järgmiste kindlustuskaitsete vahel. 
= Ajutise töövõimetuse hüvitis. Vastavalt kindlustuslepingule makstakse hüvitisena päevaraha, haigla päevaraha või valuraha. 


= Invaliidsushüvitis. Hüvitist makstakse juhul, kui kindlustatul tekib õnnetusjuhtumi tagajärjel püsiv vaimne või füüsiline tervisekahjustus ehk 
invaliidsus. 


= Surmajuhtumi hüvitis. Hüvitist makstakse pärijatele või soodustatud isikutele juhul, kui kindlustatu suri õnnetusjuhtumi tagajärjel. Sellisel lepingul 
on mõtet vaid siis, kui kindlustatul on tema sissetulekust sõltuvaid lähedasi. 


Kindlustusseltsid võivad pakkuda ka eri hüvitiseliikide kombineerimise võimalusi, kindlustust ainult tööajaks või ainult vabaks ajaks jne. Alpinismi, 
sukeldumise vms spordialadega tegelejatele tavaline õnnetusjuhtumikindlustus ei sobi, sest nendest harrastustest tulenevaid õnnetusi see ei kata. 


Kindlustusseltsil on üldjuhul õigus kahju hüvitamisest keelduda, kui kahju põhjustati tahtlikult. Samuti siis, kui õnnetusjuhtumi põhjustas või sellele aitas 
kaasa kindlustusvõtja alkoholi- või narkootiline joove. Kindlustusselts vabaneb vastutusest ka siis, kui kindlustusjuhtum põhjustatakse tahtlikult 
õigusvastase teoga. 


7.11 Elukindlustus 


Elukindlustuse eesmärk on tagada kindlustatu surma puhul toimetuleku- ja valuraha kindlustusvõtja poolt nimetatud soodustatud isikule ja/või säästa raha 
oodatavaks sündmuseks — näiteks lapse kõrgkooliõpinguteks, enda pensionipõlveks vm. Mõned elukindlustuslepingud tagavad kindlustusvõtja surma 
korral lähedaste toimetuleku, teised aitavad säästa ja kolmandad teevad mõlemat. 


Üheks elukindlustuslepinguks on kindlustus surmajuhtumiks. Sellist lepingut sõlmides võib kindlustusperioodi valida nii, et see katab näiteks 
eluasemelaenu tagasimaksmise aja või aja, mil teie lapsed kasvavad ja ise veel ei tööta. Kui teiega lepingu kehtivuse ajal õnnetust ei juhtu, siis ei pea 
kindlustusselts lepingu lõppedes ühtki väljamakset tegema. 


Lepingut sõlmides peab kindlustusvõtja otsustama, kui suur on kokkulepitud hüvitise summa, mis tema surma korral soodustatud isikule välja makstakse. 
Valitud summa suurusest sõltuvad igakuised kindlustusmaksed. 


Klassikalise elukindlustuse levinud liik on laenukindlustus. Sel juhul kindlustab pangalaenu võtnud isik oma elu ning surma korral maksab pangale 
laenujäägi tagasi kindlustusselts, mitte pärijad. Laenukindlustuslepingut sõlmides võib kindlustusperioodi valida nii, et see katab näiteks eluasemelaenu 
tagasimaksmise aja või aja, mil kindlustatu lapsed on eeldatavasti lõpetanud kooli ja tööle asunud. Üldjuhul väheneb hüvitamiseks kokku lepitud summa 
vastavalt laenujäägi vähenemisele. 


Kui kindlustatud isik sooritab kahe aasta jooksul arvates elukindlustuslepingu sõlmimisest enesetapu, siis ei ole üldjuhul kindlustusseltsil kohustust 
soodustatud isikutele hüvitist maksta. Kindlustusseltsi kohustus võib jääda kehtima, kui enesetapp sooritatakse vaimutegevuse patoloogilise 
kõrvalekalde seisundis, mis välistab vaba tahte. Kindlustusselts võib keelduda hüvituse kohustusest ka juhul, kui kindlustusvõtja andis lepingu sõlmimisel 
seltsile valeinformatsiooni. Üldjuhul ei või kindlustusselts lepingut muuta üksnes põhjusel, et kindlustatud isik vananeb või tema tervislik seisund halveneb. 


Kapitalikogumiskindlustus tähendab võimalust raha säästa ja pakub samas kindlustatu lähedastele tema surma korral toimetuleku- ja valuraha. 
Kindlustushüvitis makstakse välja kindlustatud isiku surma korral või kui saabub lepingus kokku lepitud tähtaeg. Surmahüvitis võib võrduda säästetava 
või juba säästetud summaga, aga võib sellest ka erineda — sõltub lepingust. 


Kapitalikogumiskindlustuse alla mahuvad garanteeritud intressiga elukindlustus ja investeerimisriskiga elukindlustus. Mõlemast oli juttu 4. 
peatükis. 


Pensionikindlustus on samane kapitalikogumiskindlustusega, kuid nagu võis lugeda 5. peatükist, laieneb kolmandale pensionisambale 
tulumaksusoodustus. 


Kapitalikogumiskindlustust sõlmides peab meeles pidama, et lepingu katkestamine vahetult pärast lepingu sõlmimist kujuneb väga kalliks. Seda 
põhjustab asjaolu, et kindlustusselts arvestab kindlustusmaksete reservist maha kindlustuslepingu sõlmimisega seotud kulud. Lepingu katkestamise 
soovi vallandab mõnikord see, kui kindlustusvõtja on läbimõtlematult sõlminud surmajuhtumikindlustust ja kogumiskindlustust kombineeriva lepingu ning 
võtnud selle juurde lisakindlustusena veel õnnetusjuhtumikindlustuse. Kui kindlustusvõtja peamiseks sooviks oli tegelikult elukindlustuslepinguga raha 
säästa, mitte riske maandada, kujuneb säärase lepingu tasude suurus talle pettumustvalmistavalt suureks. 


Näide 


Kuidas mõjutab elu- ja õnnetusjuhtumikindlustust inimese sugu 


Kui üldiselt töötab kogu Eesti seadusandlus selles suunas, et naisi ja mehi koheldaks võrdselt, siis elukindlustus on üks valdkond, kus erinev 
kohtlemine on lausa seadustatud. Nimelt mõjutab inimese sugu seda, milline on tõenäosus, etinimene haigestub, satub õnnetusjuhtumisse või 
sureb teatud vanuses. 


Meeste risk sattuda õnnetusjuhtumitesse või haigestuda kriitilistesse haigustesse on suurem kui naistel — nõnda maksavadki mehed nende riskide 
kindlustuskaitse eest oluliselt rohkem kui naised. Meeste eluiga pärast pensionilejäämist on lühem kui naistel — nõnda saabki meestele maksta 
pensionikindlustusest samade sissemaksete juures kõrgemat pensioni kui naistele (meestel jääb pensioni saamise aeg lühemaks kui naistel). 


Kindlustusmaksete ja väljamaksete erinevused meeste ja naiste osas Eestis 2007. aastal 


Sõltuvalt vanusest ületab meeste kindlustusmakse naiste oma 


Haiguskindlustus (kriitilised haigused) 25—45% 


Õnnetusjuhtumikindlustus (surmarisk) 45% 
Õnnetusjuhtumikindlustus (invaliidistumise risk) 30—40% 
Riskielukindlustus 100—150% 


Sõltuvalt pensioni väljamaksete algusest ületab meeste pension naiste oma 


Pensionikindlustus 12—25% 


Allikas 


kindlustustegevuse seaduse muutmise seaduse seletuskiri, 2007 


7.2 Kindlustusteenuste pakkujad 


Kindlustusteenuste pakkujad on kindlustusseltsid, kindlustusseltside filiaalid ning kindlustusvahendajad (kindlustusmaaklerid ja -agendid), kes on 
registreeritud Finantsinspektsioonis. Nende nimekirjaga saab tutvuda Finantsinspektsiooni veebilehel www.fi.ee » Turuosaliste nimekirjad » 
Kindlustusseltsid/Kindlustusvahendajad. 


Kindlustusselts on äriühing, kelle peamiseks tegevuseks on kindlustusjuhtumi toimumisel tekkinud kahju hüvitamine või kokkulepitud rahasumma 
maksmine. 


Kindlustusvahendaja tegeleb kindlustuslepingute vahendamisega, saades selle eest tasu. Kindlustusvahendajad jagunevad Eestis 
kindlustusmaakleriteks ja kindlustusagentideks. Kindlustusmaakleri ja kindlustusagendi tegevus on põhimõtteliselt erinev: kindlustusmaakler esindab 
kindlustusvõtja, kindlustusagent kindlustusseltsi huve. 


Kindlustuslepingu sõlmimiseks tuleb ühendust võtta vajalikku kindlustusliiki pakkuva kindlustusseltsiga või selle teenuseid vahendava maakleri või 
agendiga. Mõningaid kindlustustooteid saab osta koos nendega seotud teenustega: näiteks reisikindlustust müüvad kindlustusseltsi agendina 
reisibürood ja liikluskindlustust kindlustusseltsi agendina tanklad. 


Otse kindlustusseltsist saab osta vaid selle kindlustusseltsi kindlustustooteid. Kindlustusagendid võivad müüa ka mitme kindlustusseltsi tooteid, kuid vaid 
tingimusel, et need omavahel ei konkureeri — näiteks ühe seltsi liikluskindlustuspoliise ja teise seltsi kodukindlustustooteid. 


Kindlustusmaaklerid seevastu tegutsevad kui sõltumatud nõustajad — teevad selgeks kliendi vajadused ja esitavad talle seejärel valiku kõige sobivamate 
kindlustusseltside pakkumisi ja ka tema arvates parima pakkumise, millest klient teeb lõpliku valiku. Loomulikult võtab maakler sellise teenuse eest ka 
vahendustasu, mille suuruse ta peab kliendi soovi korral avaldama. 


Kindlustusmaaklerit on eriti otstarbekas kasutada keerukamate ja kallimate või ebastandardsete kindlustuslepingute sõlmimiseks. Ka kindlustusseltsid 
oskavad klienti nõustada, kuid ei tasu eeldada, et nad soovitavad kliendile oma konkurenti kui parema teenuse pakkujat. 


7.3 Kindlustuse põhiliigid 


Kindlustuse põhiliigid on kahjukindlustus (varakindlustus) ja elukindlustus. Kahju- ja elukindlustuses sõlmitakse leping riskide maandamiseks, 
elukindlustuses — nagu 4. peatükis juba juttu oli — ka säästude kogumise eesmärgil. 


Vabatahtliku kindlustuse puhul on inimesel vaba voli lepingut sõlmida või mitte sõlmida. Kindlustuslepingu sõlmimise eelduseks on isiku huvi kaitsta 
ennast ootamatutest ja ettenägematutest sündmustest tulenevate kahjulike tagajärgede eest. Vabatahtlikeks kindlustusteks on näiteks kodukindlustus, 
sõiduki- ehk kaskokindlustus, õnnetusjuhtumikindlustus jt. 


Kohustusliku kindlustuse puhul on isik seadusega sätestatud korras kohustatud kindlustuslepingut sõlmima. Enimlevinud kohustuslik kindlustus on 
liikluskindlustus, mille sõlmimise kohustus tuleneb liikluskindlustuse seadusest ja on sellega reguleeritud. 


Sundkindlustus on kindlustus, mille puhul isikul on seadusega sätestatud kohustus tasuda riigile kindlustusmakset või -maksu. Hüvitise maksmise 
kohustus kindlustussündmuse korral on samuti riigil. Sundkindlustuseks on näiteks sotsiaalmaksust rahastatav ravikindlustus ja töötuskindlustus, mille 
tarvis kõik töötajad ja töövõtjad maksavad töötuskindlustusmaksu. 


Kuigi kindlustusliike on palju, ei ole kõigi elus ette tulla võivate riskide vastu võimalik kindlustuslepingut sõlmida. Alati on riske, mida kindlustussettsid ei 
kindlusta. Alati on ka sündmusi, mille korral ei maksa 


kindlustusselts hüvitist isegi kindlustuslepingu olemasolul, sest lepingus võivad olla kirjeldatud teatud välistavad sündmused, mille korral kindlustuskaitse 
ei kehti. 


Kindlustusseltsid üldjuhul ei kindlusta riske, mille ilmnemise tõenäosus on väga suur, mille kohta võib öelda, et seda oli oodata. Näiteks teadlikult sõtta 
või relvastatud kokkupõrkesse mineja surmasaamise võimalus on sedavõrd suur, et surmajuhtumikindlustus selle vastu ei kindlusta. Sarnane lugu on 
joobes või juhilubadeta autojuhtimisega — kui joobes või juhilubadeta inimene sõidab puruks kaskokindlustusega kaetud auto, siis jääb hüvitis 
kindlustuslepingu olemasolust hoolimata saamata. 


Samuti ei sõlmi kindlustusseltsid üldjuhul lepinguid kaitseks sündmuste eest, mille ilmnemise tõenäosust pole neil võimalik täpselt hinnata ja mõõta. Mida 
peetakse mõõdetavaks ja mida mitte, võib kindlustusseltsiti erineda. Näiteks ei ole enamik kindlustusseltse valmis kindlustama tsirkuseakrobaatide elu, 


ooperilaulja häält ja muud samast, kuid maailmast leiab üksikuid kindlustusseltse, kes on just niisugustele juhtumitele spetsialiseerunud. 


Kahju- ja elukindlustuse levinumad liigid ning nende kasutamine Eestis 
Jõus olevate lepingute arv seisuga 30. juuni 2010 


Kahjukindlustus 


liikluskindlustus 550461 


maismaasõidukite kindlustus (kaskokindlustus) 160683 


tulekindlustus ja loodusjõudude kindlustus 321646 


muu varakindlustus 289856 


õnnetusjuhtumikindlustus 170523 
sh reisikindlustus 30763 
finantskahjude kindlustus 81455 
garantiikindlustus 1576 
haiguskindlustus 425 
laevade kindlustus 639 
raudtee veerevkoosseisu kindlustus 9 
õigusabikulude kindlustus 2803 
transporditavate kaupade kindlustus 791 
tsiviilvastutuskindlustus 78539 


Elukindlustus 


investeerimisriskiga elukindlustus 45920 

kapitalikogumiskindlustus 83796 

surmajuhtumikindlustus 62855 

annuiteet 14128 
Allikas 


Finantsinspektsioon 


7.4 Kindlustusleping 


Kindlustuskaitse saamiseks sõlmib sellest huvitatud isik kindlustusseltsiga lepingu. Tavaliselt koosneb kindlustusleping järgmistest osadest. 


= Kindlustuse sooviavaldus ehk kindlustusavaldus. Kliendi poolt avalduses esitatud andmete alusel esitab kindlustusselts talle konkreetse 


pakkumise. 


= Kindlustuse tüüptingimused. Kindlustuslepingu tüüptingimusteks võivad olla nii üldtingimused kui ka konkreetset kindlustusliiki või -lepingut 
puudutavad eritingimused. Kindlustustingimused on kindlustusseltsi poolt välja töötatud kõikide klientide jaoks ja nende sisus üldjuhul eraldi kokku 
ei lepita Kindlustustingimused on teataval määral läbiräägitavad ning ei pruugi alati ja igal juhul olla paindumatud. Kindlustusandjal võib olla 
alternatiivseid lahendusvariante paljude erisoovide tarvis. Kindlustustingimustes on kirjas kogu kindlustuslepingu kohta käiv informatsioon. 


= Lisaks tüüp- või üldtingimustele võib leping sisaldada konkreetset kindlustusliiki või -lepingut puudutavaid eritingimusi. Kindlustustingimused on 
teataval määral läbiräägitavad. Kindlustustingimused ei ole alati ja igal juhul paindumatud. Kindlustusandjal on alternatiivsed lahendusvariandid 


olemas paljude erisoovide tarvis. 


= Kindlustuspoliis. Poliis on tõend kindlustuslepingu sõlmimise kohta. Poliisile on märgitud ka kindlustuslepingus sisalduvad olulised andmed. 


Klient peab lepingu sõlmimisel teatama kindlustusseltsile kõigist talle teada olevatest olulistest asjaoludest, mis võivad mõjutada kindlustusandja otsust 
lepingut sõlmida. Hüvitise saamisele ei tasu loota, kui hommikul puhkes kilomeetri kaugusel teie majast metsatulekahju, pärastlõunal sõlmisite 
kindlustuslepingu (kindlustusagendile tulekahju mainimata) ja õhtul põles teie maja maha. 


Võimaluse selle näite puhul vaidlus üles võtta — tõenäoliselt tulutult — annab seadusesäte, mille järgi kindlustusvõtja ei pea kindlustusandjale teatama 
asjaolust, mis on viimasele juba teada või mille suhtes kindlustusvõtja võib mõistlikult eeldada, et see on teada. 


7.5 Piirangud, välistused ja hüvitise maksmine 


Kindlustuslepingud sisaldavad piiranguid ja välistusi, mille korral kindlustusseltsil pole kohustust hüvitist maksta. Tihti on need sõnastatud viisil, et 
tavalisel kindlustusvõtjal on asja tuumani jõuda keeruline. Seepärast tuleb enne lepingu sõlmimist hoolega läbi lugeda kõik kindlustustingimused, 
sealhulgas väikeses kirjas kirjutatu, ja esitada julgelt küsimusi, kui midagi jääb arusaamatuks. 


Kindlustusseltsid pole piiranguid ja välistusi välja mõelnud kindlustusvõtjate kiusamiseks, kuigi vahel võib tunduda, et on. Kindlustusselts on tavaline 
äriettevõte, kes peab hindama millistel tingimustel on ta valmis teenust pakkuma ja etta oleks ka suuteline oma kohustusi klientide ees tulevikus täitma. 


Sageli tundub, et kindlustusselts kirjutab välistuste hulka just need riskid, mille vastu te kõige enam kaitset vajate — riskid, mille ilmnemine on kõige 
tõenäolisem. Paljuski ongi nii, sest kindlustuse ärimudel nõuab, et kindlustusselts saab kindlustatava sündmuse riski oma klientide vahel laiali jagada 
(maksete tegijaid on palju, aga hüvitise saajaid vähe). Kui mingi risk ähvardab suure tõenäosusega kõiki võimalikke kliente (maksete tegijaid on palju, 
aga hüvitise saajaid ka peaaegu sama palju), siis pole see võimalik, vähemalt mitte hinnaga, mis kliente köidaks. 


Pärast lepingu sõlmimist ei või kindlustusvõtja ilma kindlustusandja nõusolekuta suurendada kindlustusriski ega lubada selle suurendamist isikute poolt, 
kelle eest ta vastutab (näiteks pereliikmete poolt). Kindlustusriski suurendamiseks võib näiteks pidada mahukamate remonttööde alustamist, 
valvesignalisatsiooni kõrvaldamist, ukseluku vahetamist vähem turvalise vastu jms. Kui kindlustusvõtja on kindlustusriski oluliselt suurendanud, võib 
kindlustusselts kindlustussündmuse korral hüvitist vähendada või selle maksmisest keelduda. 


Kindlustusriski suurenemise võimalusest peab kindlustusseltsile viivitamata teatama, välja arvatud juhul, kui kindlustusriski võimalikkuse suurenemise 
põhjustas üldiselt teada olev asjaolu. lgasugusest muutusest on kindlustusandjat siiski otstarbekas pigem informeerida kui informeerimata jätta. 


Kahju peab kindlustusselts hüvitama kohe, kui on lõpetatud hüvitamise ulatuse kindlaksmääramiseks vajalikud toimingud. Seadus ütleb, et kui 
kindlustusselts ei ole ühe kuu jooksul pärast kindlustusjuhtumist teatamist hüvitamise ulatuse kindlaksmääramise toiminguid lõpetanud, võib 
kindlustusseltsilt nõuda n-ö avansi maksmist summas, mida kindlustusselts peaks vastavalt asjaoludele minimaalselt maksma. 


Põhimõtteliselt on kindlustusseltsid vägagi huvitatud, et kõik kahjud saaksid kiiresti ja vaidlusteta hüvitatud, sest hüvitistega venitaja maine peletab kliente 
eemale ja seda pole ühelegi äriettevõttele vaja. Näiteks liikluskindlustuse vaidluskomisjoni statistikat saab iga huviline vaadata Eesti Liikluskindlustuse 
Fondi kodulehelt (www.lIkf.ee » Vaidluskomisjon » Kindlustuse vaidluskomisjoni statistika) ja ühegi seltsi mainele kindlustusvõtjate silmis ei mõju hästi, kui 


ta paistab seal silma sagedase hüvitiste väljamaksmisest keeldujana. 


Küsimused, mis aitavad sõlmida hea kindlustuslepingu 


Mida täpselt ma soovin kindlustada? 
Hea kindlustuslepinguga on kindlustatud just see vara, mis võib saada kahjustada või hävida. Kindlustatud ei ole asju, mille kahjustumise, hävimise 
või vargusega seotud riskid suudetakse ise kanda. 


Mille vastu ma soovin kindlustada? 
Heas kindlustuslepingus on riskid, mille vastu kindlustatakse, valitud vastavalt tegelikele vajadustele. Läbi on mõeldud kindlustusobjekti reaalselt 
ohustavate sündmuste valik: näiteks tuli, veekahju, torm, vandalism, vargus jne. 


Millise summa ulatuses ma soovin kindlustada? 
Kui kahju võib olla suurem kui lepingus kokku lepitud maksimaalne kindlustussumma, on tegu alakindlustusega. Kui kindlustussumma ületab oluliselt 
kindlustusväärtust, on tegemist ülekindlustusega. Kumbki pole otstarbekas, sest esimesel juhul ei hüvita kindlustusselts teile kogu kahju, teisel juhul 


aga maksate otstarbetult suuri kindlustusmakseid. 


Milline kindlustusleping on tervikuna parim? 


Pole õige lähtuda ainult kindlustusmakse suurusest, vaid võrrelda tasub ka omavastutuse suurust, välistuste ulatust (seda, millisel juhul on 
kindlustusselttsil õigus hüvitis maksmata jätta) jms. 


7.6 Kohustuslik liikluskindlustus 


Kohustusliku liikluskindlustuse leping tuleb sõlmida kõigil inimestel, kellele kuulub mõni liiklusregistrisse kantud mootorsõiduk, millega ta osaleb 
liikluses. 


Liikluskindlustus on kohustuslik vastutuskindlustus. See tähendab, et kindlustusvõtja ei kindlusta mitte oma sõidukit, vaid kahju, mida ta võib põhjustada 
teistele liiklejatele (nii sõidukitele kui ka inimestele), samuti hoonetele ning ehitistele. Liikluskindlustuspoliis ei kata mitte liikleja enda, vaid teise 
õnnetuses kannatada saanud sõiduki taastamiskulud, samuti õnnetuses osalenud jalakäija isiku- või varakahju kulud. Teatud juhtudel hüvitatakse 
vaatamata sõidukijuhi vastutusele ka tema enda ravikulud. 


Kui näiteks liikleja Oliver sõidab otsa tema ees pidurdanud autole, tekitab vigastusi jalakäijale või kaasreisijale, sõidab katki liiklusmärgi vms, hüvitab 
kahju Oliveri kindlustusselts. Kui Oliver ise saab vigastada, hüvitatakse ka tema kui liiklusõnnetuse põhjustanud sõidukijuhi ravikulu. Kui Jürgen, kellel 
pole autot, satub liiklusõnnetusse jalakäija või jalgratturina, hüvitatakse ka talle tekitatud kahju sõltumata sellest, kes põhjustas liiklusõnnetuse. 


Kannatanutule hüvitatakse kahjud ka siis, kui liikluskahju põhjustanud sõidukil ei ole liikluskindlustuslepingut või jääb kahju tekitanud sõiduk tundmatuks — 
sellisel juhul hüvitab kahju Eesti Liikluskindlustuse Fond. 


Tavapoliisi kindlustuskaitse kehtib Eestis ja teistes Euroopa Majanduspiirkonna lepinguriikides. Liikluskindlustuse poliis on dokument, mis kinnitab, et 
vastava sõiduki suhtes on sõlmitud liikluskindlustuse leping. Poliisil on näidatud kindlustusperioodi pikkus ja selle alusel arvestatud kindlustusmakse. 
Liikluskindlustuse poliisi ei pea sõidukijuht Eestis liigeldes kaasas kandma, sest kindlustuspoliisi kehtivust saab kontrollida liikluskindlustuse registrist. 


Rohelise kaardi puhul kehtib kindlustuskaitse peale Euroopa Majanduspiirkonna lepinguriikide ka nn rohelise kaardi riikides. Rohelise kaardi riikide 
nimekirja leiab Eesti Liikluskindlustuse Fondi veebilehelt (www.Ikf.ee > Liikluskindlustus » Roheline kaart » Rohelise kaardi riigid). Rohelise kaardi annab 


tavapoliisi väljastanud kindlustusandja kindlustusvõtja taotlusel. Kindlustusandja võib küsida rohelise kaardi eest lisakindlustusmakset, kui roheline kaart 
kehtib ka väljaspool Euroopa Majanduspiirkonna lepinguriike. 


Liikluskindlustuse lepinguid on kaht liiki. 


Maksekohustusega lepingu ehk jah-lepingu alusel väljastab kindlustusselts kindlustuspoliisi järgmiseks kindlustusperioodiks ilma, et kindlustusvõtja 
peaks uuesti sellekohast soovi avaldama. Et poliis kehtima hakkaks, tuleb uueks perioodiks väljastatud poliisi eest tasuda. 


Pideva maksekohustuseta lepingu ehk ei-lepingu alusel kindlustusselts uut kindlustuspoliisi automaatselt ei väljasta. Kindlustusvõtja peab tegema uue 
valiku eri kindlustusseltside pakkumisi võrreldes või küsima uut poliisi seniselt kindlustusseltsilt. 


Info selle kohta, kuidas ja kellele peab liiklusõnnetusest teatama, et liikluskindlustus kahju tekitajat ja kannatanut aitaks, leiab liikluskindlustuse fondi 
veebilehelt www.lkf.ee. Kui kahju põhjustaja liiklusõnnetusest õigeaegselt ei teata või ei esitatud sõidukit ettenähtud tähtajaks kindlustusandjale 
ülevaatamiseks, on kindlustusseltsil õigus nõuda sõiduki valdajalt tagasi kuni 30 protsenti väljamaksmisele kuuluvast hüvitisest, kuid mitte rohkem kui 
447 eurot. Kui kahju põhjustaja oli alkoholi, narkootilise või psühhotroopse aine mõju all, hüvitab kindlustusselts kannatanu poolt tekitatud kahju, kuid 
esitab kahju põhjustaja vastu tagasinõude. 


Eestis toimunud liiklusõnnetuse korral maksab kindlustusselts ühe kannatanu kohta maksimaalselt välja järgmised kindlustussummad: 
a isikukahju: kuni 2,5 miljonit eurot kindlustusjuhtumi kohta (alates 11. juunist 2012 kuni viis miljonit eurot); 
a varakahju: 0,5 miljonit eurot kindlustusjuhtumi kohta (alates 11. juunist 2012 kuni miljon eurot); 


a mittevaraline kahju (isikukahjuga seotud valu ja vaev): 639 eurot ühe kannatanu kohta. 


Välisriigis toimunud kindlustusjuhtumi puhul kohaldatakse vastava välisriigi seadustes määratud kindlustussummasid, v.a juhul, kui need on väiksemad 
sõiduki põhiasukohariigi seaduses määratust. Välisriigi sõiduki poolt Eestis tekitatud kindlustusjuhtumi puhul kohaldatakse sõiduki asukohariigi 
seaduses määratud kindlustussummasid, kui need on Eestis kehtivatest suuremad. 


Näide 


Kuidas kujunevad kindlustuskulud? 


Kindlustuskulude vähendamiseks saab igaüks ise üsna palju ära teha. Näiteks liikluskindlustuses sõltub kindlustusmakse suurus järgmistest 
teguritest. 


Sõiduki mark ja mudel — mida harvemini on see mark/mudel varem sattunud liiklusõnnetusse, seda soodsam on kindlustusmakse. 


Sõiduki kasutamise peamine piirkond Eestis — mida liiklusõnnetusterohkemas piirkonnas sõidukit peamiselt kasutatakse, seda suurem on 
kindlustusmakse (kasutuskoht määratakse poliisile kantava omaniku aadressi järgi). 


Sõiduki tehnilised omadused — mida väiksema mootorivõimsuse või registrimassiga on sõiduk, seda soodsam on kindlustusmakse. 


Eraisikust kindlustusvõtja/rentniku vanus — statistika näitab, et nooremad juhid põhjustavad rohkem kahjusid kui vanemad. Seetõttu on ka 
kindlustusmakse noorematel juhtidel mõnevõrra kallim kui vanematel juhtidel. 


Konkreetse omaniku/rentniku ning sõiduki riskikoefitsiendist, mis sõltub sellest, kui palju on sõiduki omanik või rentnik osalenud 
liiklusõnnetustes põhjustajana (riskikoefitsient määratakse sõiduki omaniku või rentniku järgi, mitte selle järgi, kes õnnetuse põhjustamise ajal 
tegelikult sõidukit juhtis).Eriti suure efekti saab, kui ei pea oluliseks rõivaste brändi. 


Oma vanust sõiduki omanik muuta ei saa, liikluskindlustusmakse pärast pole mõtet hakata vahetama ka elu- või töökohta. Küll aga on igaühel suur 
vabadus automargi ja -mudeli valikul ning eriti palju sõltub autoomanikust endast, kui sageli põhjustab tema sõiduk liiklusõnnetusi. Just viimane 
tegur mõjutab kindlustusmakset kõige enam. 


7.7 Kaskokindlustus 


Kaskokindlustuse eesmärk on hüvitada kahju, mis on põhjustatud teie sõidukile. Kahju põhjuseks võib olla näiteks vargus, röövimine, avarii, mille 
põhjuseks on jalakäija või metslooma ootamatu astumine teele jne. Kaskokindlustus täiendab liikluskindlustust, mis hüvitab teie poolt teistele põhjustatud 
liikluskahjusid, aga mitte teie enda autole tekkinud kahjusid. 


Erinevalt liikluskindlustusest on kaskokindlustus vabatahtlik — kui teie auto pole liisitud, on teie enda asi, kas teete kaskokindlustuse või mitte. Liisitud 
auto puhul nõuab liisingufirma teilt üldjuhul ka kaskokindlustuse sõlmimist, et liisitud vara väärtuse püsimine oleks kindlamini tagatud. 


Samas ei anna kaskokindlustusleping garantiid, et autole kahju tekkimise korral ei pea teie ise seda kahju kinni maksma — kui kindlustusselts keeldub 
mingil lepingust tuleneval põhjusel kahju hüvitamisest, tuleb kahju teil omast taskust kanda. 


Kindlustusseltsid pakuvad erineva kindlustuskaitseulatusega lepinguid, näiteks täiskaskot, osakaskot või minikaskot. Hoolimata samast või sarnasest 
nimest võivad kaskotoodete tingimused kindlustussettsiti erineda. Seepärast ei piisa üldiste kindlustuspõhimõtete teadmisest, kindlasti tuleb enne 
lepingu sõlmimist tutvuda ka selle detailidega. 


Üldjuhul pakub kaskokindlustus kindlustuskaitset liiklusõnnetuse, loodusõnnetuse, varguse (sõiduk ja/või selle osad), röövimise, vandalismi või tulekahju 
vastu. Peale selle võivad kindlustusseltsid pakkuda lisakindlustusvõimalusi, nagu kasutuskatkestuskindlustus, klaasikindlustus, õnnetusjuhtumikindlustus 


jne. 


Kindlustuslepingu sõlmimisel tasub tähelepanu pöörata mitte ainult sellele, milliste riskide vastu kindlustus kehtib, vaid ka sellele, mida täpselt loetakse 
kindlustusjuhtumiks. Nii on võimalik aru saada, mida on ühe või teise kindlustusriski all mõeldud ning mis kuulub kindlustusjuhtumi korral hüvitamisele. 


= Õnnetusjuhtumiks loetakse sõiduki kahjustumist või hävimist ootamatu sündmuse tagajärjel. Selliseks sündmuseks võib olla liiklusõnnetus, 
loodusõnnetus jne. Näiteks sõiduk saab kannatada metsloomale otsasõitmise tagajärjel, sõidukile põhjustavad kahju välk, üleujutus jne. 


= Tulekahjuks loetakse sõiduki kahjustumist või hävimist, mis on seotud tule ootamatu puhkemisega, aga ka suitsu, tahma ja kustutustöödega. 
= Vandalismiks loetakse sõiduki kahjustumist või hävimist kolmanda isiku tahtliku teo läbi. 
= Varguseks, röövimiseks loetakse sõiduki kadumist (hävimist) või kahjustumist sõiduki varguse või röövimise käigus. 


= Kasutuskatkestuskindlustuse eesmärgiks on hüvitada kulutused, mis on seotud asendussõiduki kasutamisega ajal, mil kahjustatud sõiduk on 
remonditöökojas. Üldjuhul ei ole asendussõidukit võimalik kasutada sõiduki varguse või hävimise korral. 


Tavaliselt ei hüvita kindlustusselts kaskokindlustuse alusel kahju, mis kuulub hüvitamisele liikluskindlustuse seaduse alusel. Kahju ei hüvitata ka, kui 
sõiduk oli lukustamata, aknad olid lahti, signalisatsioon ei töötanud jne. Kindlustusselts võib keelduda kahju hüvitamisest, kui kindlustusjuhtum on seotud 
sõiduki võtmete kaotamise või vargusega. Enamasti ei loeta varguseks või röövimiseks olukorda, kui sõiduk on omaniku käest ära võetud kelmuse või 
väljapressimise teel. 


Soovitatav on meeles pidada kindlustusvõtja kohustusi, mis on kirjas kahjukindlustuslepingu tingimustes. Kui täidate oma kohustusi puudulikult või jätate 
need hoopis täitmata, on kindlustusseltsil õigus väljamakstavat kindlustushüvitist vähendada või hüvitise väljamaksmisest keelduda. Tavaliselt on 
kindlustusvõtja kohustused seotud ohutusnõuete täitmisega ja keelatud on riski suurendavad tegevused. Tahtlikult tekitatud õnnetusi või lavastatud 
vargusi ehk kindlustuspettusi kindlustusselts mõistagi ei korva. 


Kindlustusjuhtumist tuleb kindlustusseltsile teatada võimalikult kiiresti ja soovitavalt ka kirjalikult, sest kirjalik avaldus annab hiljem võimaluse õigeaegset 
teatamist tõendada. Kahjujuhtumist õigeaegselt teatamata jätmise korral on kindlustusseltsil õigus hüvitist vähendada või selle maksmisest keelduda — 
kindlustusselts tahab toimunut uurida siis, kui "jälg" on veel värske, teatamisega viivitamise taga on mõnikord soov kindlustusseltsi petta. 


Liiklusõnnetusest tuleb peale kindlustusseltsi teatada politseisse, kui liiklusõnnetuses said inimesed vigastada, kui liiklusõnnetuse osapooled ei ole 
õnnetuse asjaolude suhtes ühel meelel või kui õnnetuses puudus teine osapool (näiteks toimus teelt väljasõit). Ka vargusest, vandalismist ja röövimisest 
tuleb lisaks kindlustusseltsile informeerida politseid. Tulekahju tuleb üldjuhul registreerida ka politseis ja päästeteenistuses. 


Kindlustusselts ei ole kohustatud hüvitama rohkem, kui on kahju tegelik suurus. Üldjuhul jätab kindlustusselts endale õiguse määrata hüvitamise viisi, 
milleks on näiteks sõiduki remont, rahaline hüvitis, asendamiskulude hüvitamine jne. Rahalise hüvitamise korral võetakse üldjuhul hüvitamise aluseks 
sõiduki või sõiduki osade turuväärtus kahjujuhtumi toimumise momendil, kuid kindlustusseltsid võivad pakkuda ka teistsuguseid variante. Remondi korral 
on kindlustusseltsil enamasti õigus määrata firma, kus sõidukit remontida. 


7.8 Kodukindlustus 


Varakindlustuse kõige tavapärasem liik on kodu ja koduse vara kindlustamine. Neile, kes ostavad kodu laenuga, on kodukindlustuslepingu sõlmimine 
sama hästi kui kohustuslik, sest seda nõuab laenu andev pank. 


Teistegi koduomanike jaoks on kodukindlustusel sügav mõte, sest kodu on väärtuslik vara ja selle taastamine näiteks tulekahju järel nõuab rohkem raha, 
kui inimesel oma hädareservist tavaliselt võtta on. Küsige mõnelt tulekahju üle elanud majaomanikul, kelle maja oli piisavale summale kindlustatud — 
üsna kindel, et ta räägib teile, et on väga õnnelik, et tal see leping ikkagi sõlmitud oli, kuigi tulekahjule eelnenud aastatel hakkas tunduma, et ta maksab 
tühja. 


Kindlustuskaitset saab osta paljude riskide vastu: tulekahju, plahvatus, pikselöök, torm, rahe, üleujutus, tulvavesi, veepinna tõus, jää liikumine, jää või lume 
sulamine, vandalism, murdvargus, röövimine, veetorustiku leke, tehnosüsteemide purunemine, elektrihäired, õhusõiduki ja selle osade allakukkumine, 
metsloomade tekitatud kahjud. See loetelu pole ammendav. Samuti saab osta eluaseme omamisest ja valdamisest tingitud tsiviilvastutuse ning ajutise 
elamispinna üürikulude kindlustuskaitse. 


Erinevad kindlustusseltsid võivad defineerida sarnaseid mõisteid (kindlustatavaid riske) erinevalt! Näiteks mõne kindlustusseltsi tingimustes tähendab 
mõiste "loodusõnnetus" tormi, rahet, maalihet, põhjavee tõusu ja looduslikku üleujutust. Teine käsitleb loodusõnnetusena tormi ja rahet, kuid mitte 
põhjavee tõusu ja looduslikku üleujutust jne. Seega ei tohi lähtuda ainult riski nimetusest, vaid tuleb süveneda tingimustesse. 


= Tulekahju all peetakse kindlustuslepingutes silmas kontrollimatult levivat lahtist tuld koos suitsu ning tahma eraldumisega väljaspool selleks 
ettenähtud kollet. Tulekahju puhul kaetakse kindlustusseltside poolt üldjuhul kahjud, mille põhjustasid põlemine, suits ja tahm, pikselöök ning 
plahvatus. Enamasti ei kehti tulekindlustus juhul, kui tegemist on tahtliku süütamisega; samuti juhul, mil tegu on ainult kõrbemise, sulamise või 
elektrilühisega, kuigi lühise tõttu said kannatada näiteks kodumasinad. Või ka juhul, kui ahi ajab suitsu sisse ja rikub lae, kuid tulekahju sellega ei 
kaasnenud. 


= Veekahju võib olla tingitud nii torustikulekkest, kanalisatsiooniummistusest, naaberkorterist pärinevast veest kui ka looduslikust üleujutusest või 
pinnasevee tõusust sademete tagajärjel. Kõik kindlustusseltsid kindlustavad üldjuhul torustiku lekke riski vastu, kuid üleujutuse ja pinnasevee tõusu 
riski vastu ei kindlusta kaugeltki mitte kõik. 


= Torustiku lekke riski puhul kaetakse kindlustusseltside poolt üldjuhul kahjud, kui nende põhjustajaks on siseveevõrgust või selle külge püsivalt 
ühendatud kodumajapidamismas ühendusdetailide purunemise tagajärjel välja voolanud vesi. Mõni kindlustusselts võib ka korvata hoonesiseste 
süsteemide külmumise tõttu tekkinud kahju, kuid teine mitte. Mõni kindlustusselts on valmis korvama akvaariumist välja voolanud vee tekitatud 
kahju, kuid teine mitte. Üldjuhul ei kata kindlustusseltsid torustikulekke riski all kahjusid, mille põhjuseks on kõdunemine, korrosioon, vamm, 
hallitamine või kanalisatsioonisüsteemi kaudu hoonesse sissetunginud vesi, või kui uputuse põhjuseks on lahti ununenud kraanina 


= Tormi puhul katavad kindlustusseltsid enamasti kahjud, mis on tekkinud otseselt tormi tagajärjel. Eeskätt on selleks olukorrad, kus kahjustusi 
tekitasid kindlustusobjektile sellele tormi tagajärjel langenud esemed või puud. Tormiks peavad kindlustusseltsid erineva kiirusega tuult, näiteks kas 
alates 17, 18, 20 või 21 m/s. 


= Murdvarguse puhul katavad kindlustusseltsid kahjusid, kui esemed on kindlustuskohast varastatud uste, akende või muude piirete ja 
konstruktsioonide lõhkumise, lukkude lõhkumise või lahtimuukimise teel. Üldjuhul ei kaeta kahju, kui ukselukk või -lukud on avatud originaalvõtmega 
või kui tegemist oli väljapressimisega. 


= Röövimine tähendab kindlustuslepingu mõistes võõra isiku poolt kindlustatud asja äravõtmist füüsilist vägivalda kasutades. Röövimise puhul ei 
kata kindlustusseltsid üldjuhul kahjusid, kui on toimunud väljapressimine ehk omanikku on ähvardatud vägivalla kasutamise, tema või teise isiku 
kohta käivate häbistavate andmete avaldamise, vara hävitamise või muu sarnasega. 


= Vandalismi all mõistetakse kindlustuslepingutes vara tahtlikku hävitamist või rikkumist kindlustusvõtjast sõltumatu isiku poolt. Vandalismiriski all ei 
kata kindlustusseltsid üldjuhul hoone osade vargust, kuid mõni kindlustusselts võib seda siiski teha. 


= Elektririke on samuti risk, mille vastu mõned kindlustusseltsid kindlustavad. Sel juhul hüvitatakse üldjuhul lühisest, üle- või alapingest tekkinud kahju 
kodustele elektriseadmetele. 


Riskid, mida ei kindlustata, on kindlustustingimustes tavaliselt loetletud välistuste all. Välistusteks ongi enamasti näiteks looduskatastroofide, terrorismi 
või erakorralise olukorra tõttu tekkinud kahjud, aga ka hoone projekteerimis- või ehitusvigade, hallituse, korrosiooni, tavapärase kulumise ja hoone 
lagunemise tõttu tekkinud kahjud jpm. Samuti ei hüvitata üldjuhul koduloomade, putukate ja näriliste tekitatud kahju. Kulud jäävad hüvitamata ka juhul, kui 
kindlustusvõtja oli enne lepingu sõlmist teadlik asjaoludest, mis võisid hoonet suure tõenäosusega kahjustada. 


Nn koguriskikindlustuse puhul on kaetud kõik need sündmused, mis pole kindlustustingimustes välistatud. 


Enne kindlustuslepingu sõlmimist tuleb endale selgeks teha, mida täpselt on otstarbekas kindlustada. Kas kindlustada eluase koos siseviimistlusega? 
Mõned kindlustusseltsid pakuvad võimalust kindlustada hoone nn karp ja siseviimistlus eraldi, enamik seltse kindlustab need koos. Korteri või elamu 
kindlustusega on üldjuhul kindlustatud uksed, aknad, seinad, põrandad ja laed, sanitaartehnika ja vannid, kütte-, elektri- ning veevarustuse süsteem, 
pliidid, ahjud jpm. Tavaliselt ei kuulu kindlustustingimuste kohaselt hoone ja/või siseviimistluse mõiste alla näiteks sisseehitatud köögikapid, liuguksed või 
kardinapuud. Enamasti tuleb nii eespool loetletud esemete kui ka muu koduse vara kindlustamiseks eraldi soovi avaldada. Mõne kindlustusseltsi 
tingimuste kohaselt on koos elamuga kindlustatud ka õuerajatised, nagu näiteks kuur või aed, mõne teise kindlustusseltsi tingimuste järgi aga mitte. 


Kui kindlustamist vajav vara on piiritletud, tuleb otsustada, millisele summale peaks vara kindlustama. 


Eluaseme kindlustamisel võetakse tavaliselt aluseks elamu või korteri taastamisväärtus. Taastamisväärtus on eluaseme endisel kujul uuesti 
ülesehitamise või remondi maksumus. 


Kindlustamist taastamisväärtuse ulatuses nõuavad üldjuhul ka pangad, kui nad eluaseme soetamiseks laenu annavad. Kindlustusvõtja peaks ka omalt 
poolt hindama, milliseks võib eluaseme taastamisväärtus lepingu kehtimise aja jooksul kujuneda. Selleks tuleb hinnata, milliste riskide realiseerumine on 
tõenäoline ning kui palju läheks nende riskide realiseerumisel maksma eluaseme taastamine. 


Kui tegemist on vana ja renoveerimata hoonega, võib kindlustusselts kindlustamisel aluseks võtta hoone jääkväärtuse. Jääkväärtus leitakse, lahutades 
hoone taastamisväärtusest kulumi. 


Hoone kindlustusväärtuseks peetakse vahel elamu või korteri turuhinda, kuid tegelikult ei ole kindlustusväärtuseks turuhind! Kindlustusväärtus on 
taastamis- või jääkväärtus. Tähtis on silmas pidada, et elamu või korter poleks ala- või ülekindlustatud. 


Alakindlustus võib tekkida siis, kui kindlustusvõtja pole selle võimalikele tagajärgedele mõelnud ja on kindlustusmakse vähendamise eesmärgil valinud 
taastamisväärtusest väiksema kindlustussumma. Alakindlustus võib tekkida ka näiteks olukorras, kus ehitushinnad väga kiiresti tõusevad. 


Kui kindlustussumma ületab oluliselt kindlustusväärtust, siis on tegemist ülekindlustusega. Sellisel juhul maksab kindlustusvõtja kindlustusseltsile 
otstarbetult suurt kindlustusmakset. 


Kindlustusjuhtumist tuleb oma kindlustusseltsile teatada esimesel võimalusel, soovitavalt ka kirjalikult. Vargusest, vandalismist ja röövimisest tuleb peale 
kindlustusseltsi teavitada politseid. Tulekahju tuleb üldjuhul registreerida politseis ja päästeteenistuses. 


Et hüvitise väljamaksmisega tõrkeid ei tekiks, peavad kindlustatud vara kasutajad olema täitnud selle kohta kehtivaid ohutusnõudeid. Ohutusnõuded on 
kehtestatud näiteks tuleohutusele, kütteseadmete õigele käsitsemisele, veeavariide ärahoidmisele, elektriohutusele jms. Ohutusnõuded võivad tuleneda 


õigusaktidest, konkreetse toote suhtes kehtestatud eeskirjadest, juhenditest, erinevatest tootekataloogidest. Ohutusnõuete eiramine võib tähendada 
seda, et kindlustusselts keeldub kahju hüvitamisest või vähendab väljamakstavat hüvitist. 


Näide 
200-ruutmeetrine maja on kindlustatud 100 000 eurole. Omaniku omavastutus on 1000 eurot. 
Tulekahjus hävivad maja teine korrus ja katus. Ehitusfirmade hinnangul kulub hävinud osa taastamiseks 75 000 eurot. Kui hävinud oleks kogu maja, 


kuluks taastamiseks 150 000 eurot. Vahe kindlustussumma ja tegeliku taastamisväärtuse vahel on seega 50 000 eurot ehk 33%. Teisiti öeldes on 
tegu 33-protsendise alakindlustusega. 


Alakindlustuse puhul on kindlustusseltsil õigus vähendada väljamakstavat hüvitist alakindlustuse protsendi võrra. Seega saab majaomanik hüvitist 
75 000 eurot * (1 — 33%)— 1000 eurot = 49 250 eurot ja 25 750 eurot maja teise korruse ning katuse taastamiseks peab ta välja käima omast 
taskust. 


Sellist probleemi poleks tekkinud, kui maja oleks kindlustatud 150 000 eurole — omanik saaks hüvitist 75 000 eurot — omavastutus 1000 eurot = 74 
000 eurot. 


7.9 Reisikindlustus 


Reisikindlustuse eesmärgiks on reisiga seotud võimalike ootamatute kulude hüvitamine. Eelkõige selliste kulutuste hüvitamine, mis võivad tekkida 
välisreisil toimunud õnnetusjuhtumi või haigestumise tõttu, samuti kulutuste korvamine seoses reisi ärajäämise, hilinemise või katkemisega, pagasi 
kaotsimineku, kahjustumise või vargusega või muude kindlustuslepingus kokku lepitud kuludega. 


Kuna need kulutused võivad kindlustussündmuse korral hõlpsasti kasvada sadadesse või isegi tuhandetesse eurodesse, on reisikindlustuse sõlmimine 
reisi ajaks väga mõistlik. 


Kuigi reisikindlustus on vabatahtlik kindlustus, võib selle olemasolu olla mõnda välisriiki sissesõidu eelduseks. 
Reisikindlustuse maksumus sõltub eri aspektidest, nagu näiteks reisija vanus, sihtpunkt, reisi pikkus, kindlustussumma jne. 


Reisikindlustust on võimalik sõlmida pikkusega kuni üks aasta, seejuures ei ole reiside arv nimetatud aja jooksul piiratud. Tasub aga tähelepanu pöörata, 
et vastavalt kindlustusseltside tingimustele võidakse ühe reisi pikkust piirata. Näiteks ühe kindlustusseltsi tingimuste järgi ei tohi reis kesta üle 28 päeva, 
teise kindlustusseltsi tingimuste järgi aga üle 90 päeva. 


Üldjuhul ei hüvita kindlustusseltsid kahju, mis juba kuulub hüvitamisele teiste isikute poolt: näiteks kulusid, mis vastavalt rahvusvahelistele lepingutele või 
seadustele kuuluvad hüvitamisele haigekassa, lennufirma, turismifirma jt asutuste poolt. 


Reisikindlustuslepingu tüüpilisteks osadeks on tervisekindlustus, reisitõrkekindlustus, pagasikindlustus, õigusabikindlustus ja tsiviilvastutuskindlustus. 
Tervisekindlustus (meditsiiniabikindlustus) katab kulud, kui reisi ajal toimub: 

= ootamatu haigestumine või ootamatu tervisliku seisundi halvenemine; 

= õnnetusjuhtum, mille tagajärjeks on kehavigastus või trauma; 

a haigestumine hambapõletikku; 

= kindlustatud isiku surm. 
Hüvitamisele ei kuulu üldjuhul näiteks plaaniline ravi, taastusravikulud, alanud sünnituse tõttu tekkinud kulud jne. 


Hüvitamisele kuuluvad summad on eri kindlustusseltsidel erinevad. Peale hüvituslimiitide võivad kehtida muud piirangud ja omavastustus. Näiteks ühe 
kindlustusseltsi tingimuste järgi võib hambaravi hüvituslimiit olla 100 eurot, teise kindlustusseltsi tingimuste järgi aga 200 eurot, ühe kindlustusseltsi 
tingimuste järgi võib statsionaarse haiglaravi hüvitatav pikkus olla 30 päeva, teise kindlustusseltsi tingimuste järgi aga 45 päeva jne. 


Tervisekindlustuslepingu sõlmimisel tuleb mõelda, kas reisi ajal on plaanis tegeleda spordiga või mitte. Reisikindlustuslepingu tingimustes on välja 
toodud spordialad, nagu näiteks mägironimine, sukeldumine, surfamine jt, mida peetakse riskiohtlikeks. Kindlustusselts spordiga tegelemise tagajärjel 
tekkinud vigastusi üldjuhul ei hüvita, nende riskide katmiseks tuleb sõlmida lisaleping. 


Erilist tähelepanu tuleb kindlustustingimustele pöörata rasedatel, sest neile kehtivad üldiselt eritingimused: näiteks kindlustatakse ühe kindlustusseltsi 
tingimuste järgi rasedaid ainult kuni 12. rasedusnädalani. 


Euroopa Liidu liikmesriikides reisimiseks on Eesti Haigekassas kindlustatud inimestel võimalik vormistada ka Euroopa ravikindlustuskaart, millega 
saab arstiabi võrdsetel tingimustel selles riigis elavate inimestega (vt www.haigekassa.ee). Tasub aga meeles pidada, et reiskindlustuse kate on igal 


juhul laiem kui Euroopa ravikindlustuskaardil. Kaardi alusel kaetakse küll vajaliku arstiabi kulud, kuid ei hüvitata omavastutusega seotud tasusid: näiteks 


visiiditasu, voodipäevatasu jne; ei kaeta riikidevahelise transpordi kulusid. Osas riikides hüvitatakse Euroopa ravikindlustuskaardi alusel erakliinikute 
osutatud raviteenused vaid osaliselt või ei hüvitata neid üldse, aga reisikindlustus nimetatud kulud enamasti katab. See-eest hüvitatakse 
ravikindlustuskaardi alusel kulud arstiabile, mille põhjuseks on kroonilised haigused või raseduse tõttu tekkinud tervisehädad. 


Reisitõrkekindlustuse abil on üldjuhul võimalik end kindlustada järgmiste riskide vastu. 


= Reisi ärajäämine ehk kui kindlustatud isikul ei ole võimalik planeeritud reisile minna. Põhjuseks võib olla näiteks lähisugulase ootamatu 
haigestumine või kindlustatud isiku varale tekitatud kahju, mille tõttu on vajalik olla kodumaal. 


= Reisi katkemine ehk kui kindlustatud isik on sunnitud reisilt ennetähtaegselt tagasi pöörduma. Põhjuseks võib olla näiteks lähisugulase eluohtlik 
seisund või surm. 


= Reisile hilinemine ehk kui kindlustatud isik ei jõua õigeks ajaks reisi alg- või transiitpunkti. Põhjuseks võivad olla näiteks lennuki tehniline rike või 
ilmastikuolud. 


Enne reisikindlustuse sõlmimist kontrollige, millal täpselt hakkab kindlustus kehtima. Kindlustusseltsid sätestavad lepingu jõustumise tähtaja erinevalt, 
leping võib kehtima hakata kohe pärast selle sõlmimist, aga ka näiteks alles 2—3 päeva pärast alates selle sõlmimisest ja kindlustusmakse tasumisest. 


Kindlustusselts võib keelduda hüvitise maksmisest näiteks siis, kui lennureisi edasilükkamine või ärajäämine oli seotud streigiga, kui reisitõrke 
põhjuseks oli aegunud pass, kindlustatud isiku kroonilise haiguse ägenemine jne. Üldjuhul ei loe kindlustusselts reisitõrkeks tiiburlaeva või Eesti-sisesel 
regulaarliinil sõitva laeva hilinemist või väljumatajäämist. 


Üldjuhul ei hüvita kindlustusselts kahju, kui kindlustatud isik hilineb reisile, sest reisi ajagraafik oli planeeritud valesti ega arvestatud ümberistumiseks 
ettenähtud ajaga. Kindlustusselts ei hüvita üldjuhul kahju ka siis, kui reisile hilinetakse liiklusummiku tõttu, v.a juhul, kui ummik on tekkinud liiklusõnnetuse 
tagajärjel. 


Reisitõrkekindlustuse korral võib kindlustusselts nõuda enne kahju hüvitamist mitmesuguseid tõendeid, nagu näiteks arstitõend, politsei tõend, 
transportettevõtte tõend hilinemise ja selle põhjuse kohta jne. Üldjuhul ei hüvita kindlustusselts kahju, mis kuulub hüvitamisele teiste isikute poolt. Näiteks 
kulud, mis vastavalt rahvusvahelistele lepingutele või seadustele kuuluvad hüvitamisele lennufirma, turismifirma jt asutuste poolt. 


Pagasikindlustuse abil on üldjuhul võimalik kindlustada järgmiste riskide vastu: 
a pagasi vargus või röövimine; 
= pagasi hilinemine; 
a pagasi kaotsiminek, kahjustumine või hävimine transportettevõtte süül. 


Kindlustusselts võib kehtestada pagasile järelevalve ja hoiustamisega seotud erinõuded. Näiteks võib kindlustusselts keelduda kahju hüvitamisest, kui 
videokaamera, kohver või pass oli jäetud autosse ilma järelevalveta või autouksed ei olnud lukustatud. 


Pagasi hilinemisel transportettevõtte süül võib kindlustusselts hüvitada hädavajalikele esmatarbekaupadele tehtud kulutused. Siin kehtivad erinevad 
ajalised piirangud: näiteks ühe kindlustusseltsi tingimuste järgi hakkab õigus hüvitisele kehtima pärast 4-tunnilist pagasi hilinemist, teise kindlustusseltsi 
tingimuste järgi aga alles pärast 12-tunnilist hilinemist. 


Pagasikindlustuse korral võib kindlustusselts nõuda enne kahju hüvitamist erinevaid tõendeid ja tšekke, nagu näiteks politsei tõend, transportettevõtte 
tõend vara kahjustumise või kadumise kohta, esmatarbekaupade ostmise tšekid jne. 


Õigusabikindlustus hüvitab mõistlikud õigusabikulutused. Mõned kindlustusseltsid võivad vajadusel hüvitada lisaks õigusabile ka kautsjoni 
kindlustussumma ulatuses. Üldjuhul ei hüvita kindlustusselts kulutusi õigusabile, mis on seotud näiteks kindlustatud isiku poolt sooritatud kriminaalkorras 
karistatava teoga või seoses töökohustuste ja teiste lepinguliste kohustuste rikkumisega. 


Tsiviilvastutuskindlustus hüvitab kahju, mida võib kindlustatu reisi ajal ettekavatsematult tekitada kolmandale isikule ning mille suhtes tal tekib 
tsiviilvastutus. Üldjuhul võib kindlustusselts hüvitada kahju määratud limiitide ulatuses, mis on seotud näiteks ravikulude või esemete taastamiseks 
tehtavate kulutustega. 


8 Lisad 


8.1 Mida teha probleemide korral? 


8.2 Tuludeklaratsioon 


8.3 Sõnaraamat 


8.4 Pere-eelarve vorm 


8.1 Mida teha probleemide korral? 


Parim viis finantsteenuste kasutamisel tekkida võivate probleemide lahendamiseks on vältida neid juba eos. Finantstoodete puhul, mida lähete ostma 
omal initsiatiivil, aitab sellele kaasa eelteadmiste hankimine vastava toote kohta ja eri pakkujate toodete tingimuste võrdlemine. Öeldakse, et parim 
järelevalvaja on finantsteenuse klient ise, sest ainult tema teab, miks ta ühte või teist teenust vajab. 


Pakkumiste võrdlemisel aitavad toote olulistesse omadustesse süveneda Finantsinspektsiooni koostatud põhjalikud võrdlusküsimustikud, mille leiab siit: 
www.minuraha.ee/mida vorrelda. 


Küsimused juhivad tähelepanu asjaoludele, mida tuleb konkreetse finantsteenuse valimisel kindlasti silmas pidada. Iga finantsteenuse kohta on välja 
toodud kõige olulisemad küsimused, millele peaksite enne teenuse ostmist kindlasti vastused leidma, lugedes selleks lepingu tingimusi ja konsulteerides 
klienditeenindajaga. 


Kui teenuse ostmise pakkumise teeb finantsasutuse klienditeenindaja — näiteks siis, kui olete läinud pangakontorisse mõnda muud tehingut tegema, või 
telefonimüügina — kehtib ikka juba öeldu. Kui pakkumine teid tõesti huvitab, võtke endale mõtlemisaega ja võrrelge viidatud küsimustike abil erinevaid 
võimalusi. 


Kui rahaasju puudutava tehingu ettepaneku teeb isik, kelle suhtes kahtlete, keda ta õieti esindab, kontrollige enne igasuguste lubaduste andmist või 
kohustuste võtmist hoolikalt tema tausta. Petturid on leidlikud (levinumate finantspettuste kirjeldused leiate selle raamatu lehekülgedelt 123—125), kuid 


enamikku nende seatud lõksudest aitavad vältida kaks lihtsat rusikareeglit: ärge võtke vastu pakkumisi, mis tunduvad olevat liiga head, etolla tõsi, ja 
ärge parem siduge end pakkumistega, mille esitajad üritavad eesmärgile jõuda, pannes teid ajalise surve alla ("Kirjutage alla kohe, homme on juba 
hilja"). 


Kui probleemid on tekkinud hoolimata sellest, et tegite enne finantsteenuse ostmist eeltööd, tuleks kõigepealt pöörduda vastava teenuse osutaja poole. 
Kaebusel on mõtet, kui see liigitub mõne järgmise juhtumi alla: 


= teenusepakkuja on rikkunud lepingut; 

= finantsasutus on andnud katteta lubadusi; 

= tarbijatei ole piisava põhjalikkusega informeeritud toote liigist tulenevatest riskidest; 

= ühele tarbijale pakutakse mõnes aspektis halvemaid tingimusi kui teistele, kuigi muud tingimused ja asjaolud on samased; 

= tarbijale pole antud piisaval hulgal teenuse keerukusega vastavuses olevat informatsiooni; 

= tarbija vajadustele vastavat finantsteenust pole piisava põhjalikkusega välja selgitatud; 

= lisandunud on täiendavad ning tarbijale ootamatud teenustasud; 

= tarbijale ei ole piisavalt selgitatud lepingu muutmise tagajärgi ning võimalikke lisanduvaid teenustasusid ning nende suurusjärku; 
= finantsasutus ei soovi probleemi esilekerkimise korral tarbijaga suhelda. 


Kaebuse esitamine teenusepakkujale eeldab teid häiriva probleemi täpset sõnastamist ja omapoolsete tõendite esitamist, vastasel korral on 
finantsasutusel seda lihtne pareerida. Teenusepakkujalt pädeva ning piisava selgituse saamiseks tuleb kaebus koostada kirjalikus vormis ning 


korrektselt. Kaebuse või pöördumise koostamisel on soovitav vältida isiklike emotsioonide kirjeldamist: need ei aita probleemi lahendamisele kuidagi 
kaasa, pigem vastupidi. 


Millist informatsiooni peab kaebus sisaldama? 


= Kaebuse esitaja ees- ja perekonnanimi ning kontaktandmed. 


Kui kaebus esitatakse esindaja kaudu, siis esindaja nimi ja kontaktandmed ning esindamist tõendav dokument. 
= Teenusepakkuja kontaktandmed. 
= Kaebuse esitamise kuupäev. 


= Puuduse või eksimuse arusaadav kirjeldus ning probleemi tekkimise aeg. 


= Teenuseosutajale esitatava nõude konkreetne sõnastus. 


Vajadusel tuleb kaebuses viidata tehingut tõendavale dokumendile ning lisada selle koopia. 


Soovitav on kaebusele lisada koopiad teenuseosutajaga peetud kirjavahetusest. 


Kaebus tuleb koostada Eesti Vabariigi riigikeeles ehk eesti keeles. 


Kui tekkinud probleemidele ei leita teenusepakkujaga suheldes lahendust või ei saa te piisavalt pädevat selgitust, on teil õigus pöörduda sõltumatu nõu 
ja selgituste saamiseks Finantsinspektsiooni poole (www.fi.ee). 


Finantsinspektsiooni järelevalve alla kuuluvad pangad, investeerimisja pensionifondid, fondivalitsejad ja depoopangad, kindlustusseltsid ja 
kindlustusvahendajad, investeerimisühingud ja börsiettevõtted, makse- ja e-raha asutused. Järelevalve alla ei kuulu liisinguühingud ja laenukontorid. 


Kui teie probleemi sisuks on raskused laenude tagasimaksmisega, mille põhjuseks on muutunud majandusolud või teie enda valearvestused, siis võib 
abi olla pigem võlanõustaja poole pöördumisest. Võlanõustajate kontaktandmed leiab siit: www.minuraha.ee/volanoustajad. 


Finantsinspektsioonil on võimalik esitada kaebuse alusel finantsasutusele järelepärimine lisaselgituste saamiseks ning kontrollida, kas finantsasutuse 
tegevus vastab Eestis kehtivatele seadustele. Seejärel edastab Finantsinspektsioon tarbijale omapoolsed selgitused. Ühtlasi annab inspektsioon teada 
võimalustest, kuhu vaidluse lahendamiseks pöörduda — kuhu ja kellele esitada kaebus. 


Finantsinspektsioon ise ei saa lahendada tarbija ja finantsteenuse osutaja — panga, kindlustusseltsi või fondivalitseja — vahelist vaidlust. 
Finantsinspektsiooni poole tasub pöörduda eelkõige sõltumatu nõu ja selgituste saamiseks. 


Lähtudes Finantsinspektsioonist saadud vastusest, saate paika panna järgneva tegevuskava, mis sõltuvalt vastaspoolest ja probleemi olemusest võib 
kujuneda väga erinevaks. 


Vastavalt teenuse liigile on kaebusi võimalik esitada järgnevatele asutustele. 


= Tarbijakaitseamet (www.tka.riik.ee). Tarbijakaitseamet teostab vastavalt tarbijakaitseseadusele järelevalvet Eestis pakutavate kaupade ja teenuste 
üle. 


= Kindlustuse vaidluskomisjon (www.lIkf.ee). Kindlustuse vaidluskomisjoni on võimalik pöörduda liikluskindlustusega seotud vaidluste korral. Sel juhul 
on kindlustusseltsil kohustus osaleda vaidluskomisjoni menetluses. Kindlustuse vaidluskomisjoni võib pöörduda ka muude kindlustusvaidluste 
puhul, kuid siis on asja arutuseletulekuks vajalik kindlustusseltsi kirjalik nõusolek. 


= Politsei (www.politsei.ee) ja prokuratuur (www.prokuratuur.ee). Politsei ja prokuratuur tegelevad õiguskorra kaitsmisega, kuritegevuse ennetamise 


ja uurimisega. Nende poole tuleb pöörduda, kui olete sattunud finantspettuse või kuriteo ohvriks. 


= Kohus (www.kohus.ee). Kohtusse tuleb pöörduda, kui te pole saavutanud kohtuvälises vaidluses soovitud lahendust, kuid teie või teie nõuandjate 
arvates on see kohtuprotsessi kaudu tõenäoline ning kaalub üles kohtuprotsessiga kaasneva aja- ja rahakulu. Eestis on kolmeastmeline 
kohtusüsteem: vaidlust tuleb alustada esimese astme kohtust (maakohtust või halduskohtust), kui see ei tee soovitud otsust, võib maakohtu otsuse 
edasi kaevata teise astme kohtusse (ringkonnakohtusse), ja kui ka teise astme kohus ei tee meelepärast lahendust, jääb üle võimalus pöörduda 
kolmanda astme kohtusse ehk Riigikohtusse. Riigikohtusse pöördumiseks tuleb eelnevalt läbida esimesed kaks kohtuastet. 


Lisaks on veel hulk asutusi, kes otseselt ei menetle tarbijakaebusi, kuid kelle poole võib samuti oma huvide kaitseks pöörduda. 


= Konkurentsiamet (www.konkurentsiamet.ee). Riikliku konkurentsiameti ülesandeks on teostada järelevalvet konkurentsiseaduse täitmise üle ja 


uurida konkurentsi kahjustavaid kokkuleppeid, tegevusi ja otsuseid. 


= Eesti Pangaliit (www.pangaliit.ee). Mittetulundusühingu Eesti Pangaliit eesmärk on Eesti panganduse arendamine ja pankade ühiste probleemide 
lahendamine. 


= Eesti Kindlustusseltside Liit (www.eksl.ee). Mittetulundusühingu Eesti Kindlustusseltside Liit eesmärk on edendada kindlustusvaldkonda ja 
lahendada valdkonna probleeme. 


= Eesti Tarbijakaitse Liit (www.tarbijakaitse.ee). Mittetulundusühingu Eesti Tarbijakaitse Liit eesmärgiks on aidata kaasa tarbija huvisid edendava ja 
tarbija õiguste kaitset tagava tarbijapoliitika kujundamisele ning selle rakendamisele Eestis. 


= NASDAOA OMX Tallinn (www.nasdagomxbaltic.com) ja Eesti Väärtpaberikeskus (www.e-register.ee). NASDAOA OMX Tallinna ja Eesti 
Väärtpaberikeskuse kaudu toimub väärtpaberitega kauplemiseks vajaliku keskkonna haldamine, väärtpaberitehingute arveldamine, ettevõtete 
noteerimine, väärtpaberite keskregistri ja kogumispensioni registri pidamine Eestis. 


Põhilised seadused, mis puudutavad finantsteenuseid ja isiklike rahaasjade juhtimist 


Seaduste tekstid leiab aadressilt www.riigiteataja.ee: 

" asjaõigusseadus; 

= Eesti väärtpaberite keskregistri seadus; 
hoiu-laenuühistu seadus; 
investeerimisfondide seadus; 
kindlustustegevuse seadus; 
kogumispensionide seadus; 
krediidiasutuste seadus; 
makseasutuste ja e-raha asutuste seadus; 
pankrotiseadus; 
perekonnaseadus; 
pärimisseadus; 
riikliku pensionikindlustuse seadus; 
tagatisfondi seadus; 
tulumaksuseadus; 
töötuskindlustuse seadus; 
võlgade ümberkujundamise ja võlakaitse seadus; 
väärtpaberituru seadus; 


äriseadustik 


8.2 Tuludeklaratsioon 


Tuludeklaratsiooni esitavad Eesti residendist füüsilised isikud eelmise kalendriaasta tulude kohta (nt 2011. aastal 2010. aasta tulude kohta). Isik on Eesti 
resident, kui tema alaline elukoht on Eestis või kui ta viibib Eestis 12 järjestikuse kalendrikuu jooksul vähemalt 183 päeva. 


Tuludeklaratsiooni ei pea esitama isikud, kelle tulult ei ole vaja lisaks juba kinnipeetule tasuda täiendavalt tulumaksu või kui saadud tulu kokku ei ületanud 
maksuvaba tulu määra. 


Tulusid saab deklareerida alates 15. veebruarist 31. märtsini e-maksuameti/ e-tolli kaudu või Maksu- ja Tolliameti teeninduskohtades (vaata 
www.emta.ee). 


2012. aasta alguses 2011. aasta kohta (ja järgnevatel aastatel) tuludeklaratsiooni täites tuleb investeerimiskonto võimaluse kasutajatel deklareerida ka 


sisse- ja väljamaksed sellele kontole, täites vastava deklaratsioonivormi. 


- MAKSUAMET 


8.3 Sõnaraamat 


Aktsia 
Annuiteetgraafik 
Arvelduskrediit 


Brutopalk 
Deebetkaart 


Eelfinantseeritud 
pensionisüsteem 


Eesti väärtpaberite 
keskregister 


väärtpaber, mis tähistab isiku omandit aktsiaseltsis. 

laenu tagasimaksmise graafik, kus kuumakse (põhiosa ja intress) on sama kogu laenuperioodi vältel. 
võimalus pangaga kokku lepitud limiidi ulatuses oma arvelduskontoga miinusesse minna ehk laenu saada. 
töötasu, millest peetakse kinni tulumaks ja töövõtja osa töötuskindlustusmaksest. 


maksekaart, millega saab makseid sooritada kaardiga seotud kontol oleva rahasumma ulatuses, kaardiomaniku 
arvelduskontolt debiteeritakse raha (võetakse maha) kohe kaardi kasutamise järel. 


pensionisüsteem, kus pensione makstakse fondist, millesse sellega liitunud isikud on väljamaksetele eelnevate aastate 
jooksul raha kogunud. 


riiklik register, mis peab arvestust kõigi Eestis tegutsevate aktsiaseltside aktsiaraamatute ning kõigi Eestis avatud 
väärtpaberi- ja pensionikontode üle; samuti on registrisse koondatud teised elektroonilised väärtpaberid (osaühingute 
osad, võlakirjad, fondiosakud jms) ning väärtpaberitega tehtud toimingute ajalugu. 


Eluasemelaen, 
kodulaen 


laen, mille inimene võtab eluaseme soetamiseks, ehitamiseks või olemasoleva eluaseme renoveerimiseks. 


Fikseeritud 
intressiga laen 


laen, mille intressimäär on fikseeritud pikemaks tähtajaks kui aasta. 


Finantsinspektsioon 


Finantskirjaoskus 


Finantsvara 


Fondiosak 
Futuur 


Hädareserv 


Hüpoteek 


Investeerimine 


Investeerimisfond 


riiklik asutus, mis teostab järelevalvet finantsasutuste üle, tagamaks, et need suudavad kliendi ees võetud kohustused 
tulevikus täita. 


oskused ja teadmised, mis võimaldavad inimesel isiklikke rahaasju puudutavates küsimustes vastu võtta põhjendatud ja 
mõistlikke otsuseid. 


hoiused, antud laenud, ostetud väärtpaberid ja muud sarnased varad. 
väärtpaber, mis tõendab investori õigust osale investeerimisfondi varast. 


leping, mis kohustab lepingupooli ostma või müüma kokkulepitud alusvara varem kokku lepitud ajal ning varem kokku 
lepitud kohas kindla hinnaga. 


säästud, mis on kogutud sissetuleku ajutise katkemise või ootamatute ja vältimatute kulutuste katmiseks. 
laenu tagatiseks seatud kinnisasi. 


raha paigutamine oma rikkuse kasvatamise või säilitamise nimel mitmesugustesse kasvava või püsiva väärtusega 
varadesse. 


investorite vara kogum, mida juhib fondivalitseja, kes paigutab investorite raha aktsiatesse, võlakirjadesse ja teistesse 
väärtpaberitesse. 


Investeerimishoius 


tähtajaline hoius, mille intress sõltub hoiuse alusvaraks olevate väärtpaberite, muude varade või indeksite hindade 
liikumisest. 


Investeerimiskonto 


arvelduskonto, mille kaudu toimuvast investeeringute ostmisest ja müümisest saadava kasu maksustamist on võimalik 
edasi lükata. 


Jooksva 
finantseerimisega 
pensionisüsteem 


Kiirlaen 


Kindlustus 
Kindlustuspoliis 


Kindlustusselts 


pensionisüsteem, kus pensionimakseid tehakse ühiskonnaliikmete (töötavate inimeste) jooksvatest maksetest. 
laen, mis väljastatakse taotlejale tema laenukõlblikkust põhjalikumalt analüüsimata ja sellest tuleneva riski tõttu ülikõrge 
intressiga. 


teenus, mille abil inimesed ja ettevõtted saavad ennast kaitsta mitmesuguste sündmuste soovimatute majanduslike 
tagajärgede eest. 


tõend kindlustuslepingu sõlmimise kohta. 


äriühing, kelle peamiseks tegevuseks on kindlustusjuhtumi toimumisel tekkinud kahju hüvitamine või kokkulepitud 
rahasumma maksmine. 


Kinnisasi 


maapinna piiritletud osa (maatükk), mille olulised osad on sellega püsivalt ühendatud objektid, nagu ehitised, kasvav mets, 


muud taimed ja koristamata vili. 


Kogumispension 


pension, mille inimene endale kogub, tehes sissemakseid oma pensionifondi või pensionikindlustusse. 


Kontohaldur 


pank või muu finantsasutus, kes vahendab investorile tema väärtpaberikonto kasutamist ning väärtpaberitehinguid. 


Krediidiasutus 
(pank) 


äriühing, mille peamiseks ja püsivaks majandustegevuseks on avalikkuselt rahaliste hoiuste kaasamine ning oma arvel ja 
nimel laenude andmine. 


maksekaart, mis võimaldab selle omanikul lükata tegelikku ostude eest tasumist ajas edasi, sest makse suurust ei piira 


Krediitkaart kaardiga seotud kontol oleva raha hulk, vaid panga määratud krediidilimiit; sisuliselt tähendab krediitkaardiga maksmine 
lühiajalise laenu võtmist. 

Käendus laenutagatis, mille puhul käendaja võtab endale kohustuse tasuda käendatava isiku poolt võetud laen, kui laenuvõtja ise 
seda ei tee. 

i intressi arvutamise viis, mis eeldab, etintressitulu võetakse intressiperioodi lõpus alati välja (hoiuse korral) või tasutakse 

Lihtintress A a na ka SA k OS E A LA 
intressiperioodi lõpus (laenu korral) ja järgmise perioodi intressi arvutatakse ikka algselt hoiu- või laenusummalt. 

Liising laen, mille puhul liisinguobjekt (nt auto) jääb lepingu tagatiseks raha laenaja omandisse kuni objekti väljaostmiseni. 
intressi arvutamise viis, mis eeldab, etintressitulu ei võeta intressiperioodi lõpus välja (hoiuse korral) või ei tasuta 

Liitintress laenuandjale (laenu korral) ja järgmise perioodi intressi arvutatakse algse hoiu- või laenusumma ja intressiperioodil 
lisandunud intressi summalt. 

Maksepuhkus periood, milleks pank vabastab laenuvõtja laenu põhiosa (harva ka intresside) maksmise kohustusest. 
teenused, mis võimaldavad inimestel ja ettevõtetel teha sularahata makseid kas maksekonto kaudu, maksekaartide abil või 

Makseteenused ae 
muul sularahatul viisil. 

NASDAA OMX 


Tallinna börs 
Netopalk 
Noteerimine 
Nüüdisväärtus 


Optsioon 


koht, kus toimub pidev ja korrapärane kauplemine Eesti väärtpaberitega. 


töötasu, millelt on tasutud kõik ettenähtud maksud ja mille töövõtja saab n-ö puhtalt kätte. 
väärtpaberi (aktsia, võlakirja vm) börsile kauplemisele võtmine. 
tulevikus saadava rahasumma praegune väärtus. 


leping, mis annab selle omanikule õiguse osta või müüa kindla hinnaga, määratud ajal ja kindlas koguses alusvara. 


Otsekorraldus 


Puhasväärtus 


Püsikorraldus 


Risk 


Sobivustest 


makseviis, mille puhul pank kannab panga ja maksja vahel sõlmitud lepingu alusel summasid automaatselt (maksjalt 
kinnitust küsimata) saajale viimase esitatud arve alusel. 


näitaja, mis iseloomustab, kui palju vara jääb isikule alles pärast kõigi tema võlgade tasumist ja rahaliste kohustuste 
täitmist. Puhasväärtusest saab rääkida nii üksikisiku kui ka investeerimisfondi või ka muu varade kogumi puhul. 


makseviis, mille puhul pank kannab panga ja maksja vahel sõlmitud lepingu alusel summasid automaatselt (maksjalt 
kinnitust küsimata) maksja määratud isikule. 


võimalus, et tegevuse (nt investeerimise) tulemus erineb oodatavast. 


küsimustik, mille abil finantsasutused hindavad, missugused investeerimistooted on kliendile riskitaseme mõttes sobilikud 
ja millist nõustamist ta vajab. 


Tarbimislaen 


laen, mille inimene võtab jooksva tarbimise rahastamiseks ajal, kui jooksvast sissetulekust või säästudest selleks ei jätku. 


Tootlus 


investeeringult saadav kasum väljendatuna investeeringu suhtes protsentides. 


Tuletisväärtpaber 


Tulevikuväärtus 


Tähtajaline hoius 


väärtpaber, mille väärtus sõltub alusvara (mõne teise vara või näitaja) liikumisest. 
tänase rahasumma väärtus teatud ajal tulevikus. 


hoius, mille puhul klient annab kokkulepitud summa kokkulepitud ajaks panka hoiule ning see summa teenib selle aja 
jooksul kindla suurusega intressi. 


Ujuva intressiga 
laen 


laen, mille intressimäär muutub vastavalt lepingus kokku lepitud turuintressimäära (Eestis tavaliselt pankadevahelise 
rahaturu intressimäär Euribor) muutumisele. 


Võlakiri 


väärtpaber, mis esindab osa laenust; erinevalt tavalisest laenust võimaldavad võlakirja tingimused laenuandjatel nendega 
hõlpsasti kaubelda (osta ja müüa). 


Võrdse põhiosaga 


maksegraafik 


laenu tagasimaksmise graafik, mille puhul laenu põhiosa tagasimakse on igas makses ühesuurune. 


Väärtpaberiturg 


koht, kus saavad kokku isikud, kes väärtpabereid ostavad või müüvad. 


Õiglane väärtus 


summa, mille eest on võimalik vahetada vara teadlike, huvitatud ja sõltumatute osapoolte vahelises tehingus. 


8.4 Pere-eelarve vorm 


Sissetuleku tüüp Igakuiselt laekunud summa 


Palk (pärast makse) 


Toetused ja abirahad 


Tulud investeeringutelt 


Tulud kokku 


Tööpäeva lõunad 


Muu väljas einestamine 


Muud kommunaalkulud 

